**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**ΥΠΟΕΠΙΤΡΟΠΗ ΝΗΣΙΩΤΙΚΩΝ ΚΑΙ ΟΡΕΙΝΩΝ ΠΕΡΙΟΧΩΝ**

**ΤΗΣ ΕΙΔΙΚΗΣ ΜΟΝΙΜΗΣ ΕΠΙΤΡΟΠΗΣ ΠΕΡΙΦΕΡΕΙΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 10 Οκτωβρίου 2019, ημέρα Πέμπτη και ώρα 10.20΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** συνήλθαν σε κοινή συνεδρίαση η Διαρκής Επιτροπή Παραγωγής και Εμπορίου και η Υποεπιτροπή Νησιωτικών και Ορεινών Περιοχών της Ειδικής Μόνιμης Επιτροπής Περιφερειών, υπό την προεδρία του Προέδρου της Διαρκούς Επιτροπής Παραγωγής και Εμπορίου, κ. Γεωργίου Βλάχου, με θέμα ημερήσιας διάταξης την ενημέρωση των μελών των Επιτροπών, από τον Υπουργό Τουρισμού, κ. Θεοχάρη (Χάρη) Θεοχάρη, σύμφωνα με το άρθρο 36 παρ.5 του Κανονισμού της Βουλής, σχετικά με την πτώχευση του ταξιδιωτικού ομίλου Thomas Cook και των επιπτώσεων αυτής στον ελληνικό τουριστικό κλάδο.

Στη συνεδρίαση ήταν παρόντες ο Υπουργός Τουρισμού, κ. Χάρης Θεοχάρης, η Πρόεδρος του ΕΟΤ, κυρία Αγγελική Γκερέκου, ο Πρόεδρος του Συνδέσμου Ελληνικών Τουριστικών Επιχειρήσεων (ΣΕΤΕ), κ. Ιωάννης Ρέτσος, ο Πρόεδρος του Ξενοδοχειακού Επιμελητηρίου Ελλάδος (ΞΕΕ), κ. Αλέξανδρος Βασιλικός, καθώς και αρμόδιοι υπηρεσιακοί παράγοντες.

Ο Προεδρεύων των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών των Επιτροπών.

Παρόντες από τη Διαρκή Επιτροπή Παραγωγής και Εμπορίου ήταν οι Βουλευτές κ.κ.: Ανδριανός Ιωάννης, Καββαδάς Αθανάσιος, Βλάχος Γεώργιος, Βολουδάκης Μανούσος-Κωνσταντίνος, Ακτύπης Διονύσης, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Γκίκας Στέφανος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος – Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Μονογυιού Αικατερίνη, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Ταγαράς Νικόλαος, Τραγάκης Ιωάννης, Καππάτος Παναγής, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Βαρεμένος Γεώργιος, Μπάρκας Κωνσταντίνος, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Σκουρλέτης Παναγιώτης (Πάνος), Βέττα Καλλιόπη, Τσίπρας Γεώργιος, Φάμελλος Σωκράτης, Φραγγίδης Γεώργιος, Γκόκας Χρήστος, Κατρίνης Μιχαήλ, Πανάς Απόστολος, Καραθανασόπουλος Νικόλαος, Συντυχάκης Εμμανουήλ, Κατσώτης Χρήστος, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

Παρόντες από την Υποεπιτροπή Νησιωτικών και Ορεινών Περιοχών της Ειδικής Μόνιμης Επιτροπής Περιφερειών ήταν οι Βουλευτές κ.κ.: Γιόγιακας Βασίλειος, Δημοσχάκης Αναστάσιος, Ιατρίδη Τσαμπίκα (μίκα), Κελέτσης Σταύρος, Μακρή Ζωή (Ζέττα), Πασχαλίδης Ιωάννης, Σενετάκης Μάξιμος, Στύλιος Γεώργιος, Φόρτωμας Φίλιππος, Γκαρά Αναστασία, Ηγουμενίδης Νικόλαος, Πούλου Παναγιού (Γιώτα), Συρμαλένιος Νικόλαος, Χαρίτσης Αλέξανδρος (Αλέξης), Μπιάγκης Δημήτριος και Μπούμπας Κωνσταντίνος.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Κυρίες και κύριοι συνάδελφοι, καλή σας ημέρα. Σήμερα, συνεδριάζουν οι Επιτροπές Παραγωγής και Εμπορίου και η Υποεπιτροπή Νησιωτικών και Ορεινών Περιοχών της Ειδικής Μόνιμης Επιτροπής Περιφερειών. Θυμάστε ότι σε μία προηγούμενη συνεδρίαση υπήρξε το αίτημα να έρθει ο Υπουργός Τουρισμού να μας ενημερώσει για θέματα της αρμοδιότητάς του, αλλά και για τα θέματα που έχουν να κάνουν με τη συγκεκριμένη εταιρεία που δημιούργησε τεράστια αναστάτωση το τελευταίο διάστημα.

Έτσι, λοιπόν, απευθύναμε το αίτημα στον Υπουργό, ο οποίος το αποδέχτηκε. Μάλιστα, επέστρεψε δικό του αίτημα και για ευνόητους λόγους ζητά τη σύγκληση των Επιτροπών, προκειμένου να έρθει σήμερα εδώ και να μας ενημερώσει.

Καλωσορίζουμε λοιπόν τον κ. Υπουργό, την Πρόεδρο του ΕΟΤ, κυρία Αγγελική Γκερέκου, τον Πρόεδρο του Συνδέσμου Ελληνικών Τουριστικών Επιχειρήσεων (ΣΕΤΕ), κ. Ιωάννη Ρέτσο και τον Πρόεδρο του Ξενοδοχειακού Επιμελητηρίου Ελλάδος, κ. Αλέξανδρο Βασιλικό. Καλωσορίζουμε και τους συνεργάτες τους.

Η διαδικασία την οποία θα ακολουθήσουμε είναι να δώσουμε το λόγο στον Υπουργό να κάνει την ενημέρωσή του. Στη συνέχεια, θα δοθεί ο λόγος στους συναδέλφους να κάνουν μικρές τοποθετήσεις, θα έλεγα, κυρίως, ερωτήσεις για τυχόν απορίες που θα προκύψουν. Θα ολοκληρώσουμε με τις τοποθετήσεις των κ.κ. Γκερέκου, Ρέτσου και Βασιλικού, εάν και εφόσον τεθούν ερωτήματα που τους αφορούν, και θα ολοκληρώσει ο κ. Υπουργός. Ενημερωτικά να πω για τα μέλη της Επιτροπής Παραγωγής και Εμπορίου, αν και θα το ξέρετε ήδη, ότι αύριο στις 11.30 το πρωί έχουμε τη συνεδρίαση της Επιτροπής μας, καθώς ξεκινά η συζήτηση του αναπτυξιακού νομοσχεδίου.

Το λόγο έχει ο κ. Παππάς.

**ΝΙΚΟΛΑΟΣ ΠΑΠΠΑΣ:** Κύριε Πρόεδρε, μία παρέμβαση, επί της διαδικασίας, θέλω να κάνω. Εδώ προκύπτει ένα μείζον ζήτημα. Εχθές το βράδυ, κατά τη 01.30 πρωινή, είχαμε μία «κολοβή» ανάρτηση του νομοσχεδίου που φέρει τον τίτλο «Επενδύω στην Ελλάδα», αλλά έχει διατάξεις τις οποίες είναι δύσκολο να απαριθμήσει κανείς πόσα και ποια θέματα αφορούν. Αφού έγινε η «κολοβή» ανάρτηση, μετά επανήλθε το νομοσχέδιο, πλήρες, με άλλη Επιτροπή να το συζητά. Είχαμε πει ότι θα συζητηθεί στην Επιτροπή Κοινωνικών Υποθέσεων. Θα ήθελα να παρακαλέσω, λοιπόν, στη Διάσκεψη των Προέδρων να επανέλθει το ζήτημα και, τουλάχιστον, να συνεδριάσουν και οι δύο Επιτροπές, η Επιτροπή Παραγωγής και Εμπορίου και η Επιτροπή Κοινωνικών Υποθέσεων και να ασχοληθούν με το συγκεκριμένο νομοσχέδιο.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το θέμα έχει λυθεί από την Κυβέρνηση.

**ΝΙΚΟΛΑΟΣ ΠΑΠΠΑΣ:** Το αναρτημένο στην ιστοσελίδα της Βουλής αναφέρει μόνο την Επιτροπή Παραγωγής και Εμπορίου.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Αυτό που ξέρω εγώ και αυτό που είδα είναι ότι έχουμε κοινή συνεδρίαση των Επιτροπών Παραγωγής και Εμπορίου και Κοινωνικών Υποθέσεων. Να ξέρετε πάντως ότι τα νομοσχέδια καταχωρούνται βάσει του επισπεύδοντος Υπουργείου στην αρμόδια Επιτροπή, όπως ορίζει ο Κανονισμός.

**ΝΙΚΟΛΑΟΣ ΠΑΠΠΑΣ:** Πάντως, το αναρτημένο λέει ότι η συνεδρίαση αφορά μόνο την Επιτροπή Παραγωγής και Εμπορίου.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Έχουμε τη Διάσκεψη των Προέδρων στις 12. Η Διάσκεψη δεν ασχολείται με τις Επιτροπές. Βέβαια, το σε ποιες Επιτροπές θα συζητηθεί ένα νομοσχέδιο, αυτό είναι θέμα του Προεδρείου της Βουλής. Όμως κ. Παππά, είναι λυμένο. Καμιά φορά στην ανάρτηση, όπως λέει και η κυρία Μακρή, αναγράφεται μόνο η πρώτη Επιτροπή, αλλά, επί της ουσίας, είναι κοινή η συνεδρίαση.

Το λόγο έχει ο κ. Βαρεμένος.

**ΓΕΩΡΓΙΟΣ ΒΑΡΕΜΕΝΟΣ:** Επί της διαδικασίας, κύριε Πρόεδρε. Για το μεταμεσονύκτιο της υπόθεσης, πόθεν προκύπτει αυτό; Είπαμε ότι αυτή την πρακτική θα την αφήσουμε πίσω. Κυρία Μπακογιάννη, το συζητήσαμε την άλλη φορά και από πού και ως πού μπαίνει Επιτροπή Παρασκευή και την αναγγέλλετε σήμερα; Ιδιαιτέρως, για τους Βουλευτές της επαρχίας είναι ένα θέμα.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Αυτό είναι ένα θέμα για τους Βουλευτές της επαρχίας.

**ΓΕΩΡΓΙΟΣ ΒΑΡΕΜΕΝΟΣ:** Για εμάς που είμαστε από την επαρχία είναι πρόβλημα.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Η σύγκληση της αυριανής συνεδρίασης έγινε εγκαίρως και με βάση τον κανονισμό. Μιλάμε για ένα νομοσχέδιο που είναι εδώ και πολύ χρόνο σε διαβούλευση και είναι πολύ γνωστό σε όλους.

Εκείνο που θα σας πω προκαταβολικά, είναι ότι σαν Προεδρείο της Επιτροπής θα έχουμε το χρόνο που χρειαζόμαστε για τις επόμενες συνεδριάσεις, ούτως ώστε να γίνει διεξοδική συζήτηση επί αυτού του τόσο σημαντικού -κατά τη γνώμη μου- νομοσχέδιου. Αυτά θα τα πούμε αύριο. Πολλές απορίες να έχουν λυθεί μέχρι αύριο.

**ΣΩΚΡΑΤΗΣ ΦΑΜΕΛΛΟΣ**: Κύριε Πρόεδρε, απλά για τα πρακτικά. Το νομοσχέδιο δεν αναρτήθηκε με το χρόνο διαβούλευσης που προβλέπει ο νόμος για το επιτελικό κράτος, το μόνο που έχω να πω είναι ότι της νύχτας τα καμώματα τα βλέπουν οι επενδυτές και γελάνε. Επειδή έχουμε σήμερα εδώ τον τουριστικό κλάδο, αυτό αφιερώνεται εξαιρετικά στην Κυβέρνηση.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Αυτά τα καμώματα της νύχτας ξέρετε ότι συνέβαιναν διαχρονικά, τα υπηρετήσατε και εσείς. Σήμερα προσπαθούμε να τα αλλάξουμε. Δεν το έχουμε πετύχει ακόμα, αλλά θα το πετύχουμε. Η διαδικασία που έρχεται το νομοσχέδιο είναι κανονική, θα έχουμε κενά μεταξύ των συνεδριάσεων για να υπάρχει ευχέρεια και στους Eισηγητές και σε όλους μας.

**ΓΕΩΡΓΙΟΣ ΒΑΡΕΜΕΝΟΣ:** Ποιος ήταν ο λόγος για το μεταμεσονύχτιο, αφού είναι κανονική διαδικασία;

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Εκείνη την ώρα κατατέθηκε. Η Κυβέρνηση εκείνη την ώρα το κατέθεσε, δεν μπορώ να το σταματήσω εγώ αυτό. Δεν υπάρχει ώρα, δεν υπάρχει προθεσμία. Το νομοσχέδιο κατατέθηκε σε ώρα για να μπορέσει να μπει συνεδρίαση αύριο. Εμπλέκονται αρκετοί Υπουργοί και υπάρχουν υποχρεώσεις. Οι Υπουργοί πρέπει να παρευρίσκονται στις συνεδριάσεις. Προσπαθούμε όλοι να κάνουμε τις κατάλληλες κινήσεις για να είναι εδώ και οι Υπουργοί, κάτι που το θέλουμε όλοι. Σαν διαδικασία σας εγγυώμαι ότι γίνεται το καλύτερο.

**ΓΕΩΡΓΙΟΣ ΒΑΡΕΜΕΝΟΣ:** Κύριε Πρόεδρε, εσείς μπορεί να προσπαθείte, αλλά οι προσπάθειές σας είναι άκαρπες και προφανώς δεν σας λαμβάνει κανείς υπόψιν.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Μας λαμβάνουν υπόψη όλοι και οι παρεμβάσεις μας θα είναι καρπερές. Θα το δείτε στην πορεία.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ**: Κύριε Πρόεδρε, νομίζω ότι μπορούμε όλοι να συνεννοηθούμε. Είναι ένα νομοσχέδιο που είναι ευρύτατα γνωστό, εδώ και πάρα πολύ καιρό, αποτελεί αντικείμενο δημόσιας διαβούλευσης και συζήτησης σε όλα τα τηλεοπτικά πάνελ, εδώ και τουλάχιστον ενάμιση μήνα. Η ανάρτηση του και η πρώτη ανάγνωση που θα γίνει αύριο, οφείλεται και σε ανειλημμένες υποχρεώσεις του Υπουργού, ο οποίος έχει επίσημες υποχρεώσεις εκτός Ελλάδας. Προσπαθούμε να ισορροπήσουν ανάμεσα στις επίσημες υποχρεώσεις του Υπουργού και στη συζήτηση του νομοσχεδίου. Η συνεδρίαση γίνεται Παρασκευή πρωί, αντιλαμβάνομαι πλήρως και εγώ ως Βουλευτής της επαρχίας το παράπονο του κ. Βαρεμένου.

Κύριοι συνάδελφοι, δεν ήταν μέσα στις προθέσεις μας. Κανένας από μας δεν πετάει την σκούφια του για την Παρασκευή, διότι όλοι ξέρουμε τι θα πει επαρχία και θέλουμε να πάμε. Ιδιαίτερα αυτή τη στιγμή, είναι μια εξαίρεση, θα παρακαλέσω τους συναδέλφους να αντιληφθούν τη σοβαρότητα του νομοσχεδίου αυτού, να κάνουμε την πρώτη συζήτηση αύριο. Κατ' εξαίρεση, κ. Βαρεμένε και εσείς και εγώ θα αργήσουμε να πάμε στην περιφέρεια μας, αλλά σας υπόσχομαι ότι θα κάνουμε από δω και πέρα ό,τι μπορούμε οι παρασκευές, για τους συναδέλφους, να είναι ελεύθερες. Ευχαριστώ.

 **ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Όλοι κάτι αλλάξαμε για την αυριανή συνεδρίαση. Εν πάση περιπτώσει, η πραγματικότητα είναι αυτή.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, το νομοσχέδιο χθες το βράδυ αρχικά αναρτήθηκε προβληματικά. Κυρία Μπακογιάννη, σέβομαι την κοινοβουλευτική σας εμπειρία, είπατε ότι ο προγραμματισμός έγινε κατ’ αυτόν τον τρόπο λόγω επικείμενης απουσίας και εργασιών του Υπουργού. Γι' αυτό μιλάμε, δεν μιλάμε για κάποια κακή βούληση ή κάποια κακή προαίρεση δική μας. Ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Να προχωρήσουμε, τώρα, εάν θέλετε. Το λόγο έχει ο κ. Αρσένης.

**ΚΡΙΤΩΝ – ΗΛΙΑΣ ΑΡΣΕΝΗΣ:** Ευχαριστώ, κ. Πρόεδρε. Επαναλαμβανόμενα λαμβάνουμε σε αυτή την Βουλή, τελευταία στιγμή και σε έκτακτη διαδικασία νομοσχέδια. Νομοσχέδια που η Κυβέρνηση είχε το χρόνο να τα προετοιμάσει. Ξαφνικά, όμως, προκύπτουν επείγοντα, τα οποία δεν τεκμηριώνονται και μάς έρχονται όλα τελευταία στιγμή. Αυτό πρέπει να σταματήσει. Η ίδια κυβέρνηση είχε νομοθετήσει για το επιτελικό κράτος για χρόνους διαβούλευσης, που έχουν παραβιαστεί και σ' αυτή την περίπτωση. Πρέπει να σταματήσει αυτή η διαδικασία. Δεν είναι σεβασμός στο Κοινοβούλιο.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών)**: Ακούστε κάτι για να το κλείσουμε και να πάμε στη σημερινή διαδικασία. Αυτό το νομοσχέδιο, όπως επισημάναμε, είναι πάρα πολύ σημαντικό. Μέχρι την τελευταία στιγμή - καταλαβαίνω εγώ, γιατί κι εγώ συμβάλλω σ' αυτό κι εγώ έχω παρατηρήσεις - γίνονται παρατηρήσεις και παρεμβάσεις, οι οποίες θα συνεχιστούν και κατά τη διάρκεια της συζήτησης στην Επιτροπή και φυσικά στην Ολομέλεια. Είναι ένα νομοσχέδιο που έχει πολύ ενδιαφέρον, που όλοι θέλουμε να είναι όσο πιο πλήρες μπορούμε, να δώσει λύσεις σε όσα περισσότερα προβλήματα μπορούμε και σ' αυτή την κατεύθυνση κινούμαστε όλοι. Αυτό καταλαβαίνετε ότι δημιουργεί και κάποια προβληματάκια. Ας τα ξεπεράσουμε και ας κρατήσουμε την ουσία του νομοσχεδίου. Όλοι θα θέλαμε όλα να είναι καλύτερα. Προσπαθούμε για το καλύτερο και θα το πετύχουμε. Θα βρούμε τον βηματισμό, αν και στο παρελθόν δεν γινόταν έτσι και το ξέρετε. Δεν το λέω αυτό για να πατσίσουμε, το λέω γιατί πρέπει να το διορθώσουμε, αλλά σας δίνω και μια εξήγηση για το συγκεκριμένο νομοσχέδιο.

Τελειώνουμε εδώ με τα διαδικαστικά.

Το λόγο έχει ο Υπουργός κ. Θεοχάρης, για την ενημέρωση με αφορμή την Thomas Cook, αλλά εάν θέλετε και για κάτι άλλο σε θέματα αρμοδιότητάς σας να ενημερώσετε την Επιτροπή μας, είμαστε έτοιμοι να σας ακούσουμε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού)**: Ευχαριστώ, κύριε Πρόεδρε. Είναι σημαντικό το θέμα και ευχαριστώ πολύ και το Προεδρείο της Επιτροπής και την ίδια την Επιτροπή, τους κύριους συναδέλφους, για την ευκαιρία να μιλήσουμε για ένα τόσο σημαντικό θέμα που άπτεται της τουριστικής πολιτικής της χώρας μας, αλλά και πολλών εκατοντάδων επιχειρήσεων, αφού 1200 περίπου είναι οι επιχειρήσεις οι οποίες είχαν σχέση με την Thomas Cook, σύμφωνα με τη μελέτη που έκανε το Ξενοδοχειακό Επιμελητήριο.

Κυρίες και κύριοι συνάδελφοι, πριν από τρεις μήνες ελληνικός λαός έδωσε ισχυρή εντολή για τη διακυβέρνηση του τόπου στον Κυριάκο Μητσοτάκη και τη Ν.Δ.. Η επιλογή του αυτή συνδέεται με την ανάγκη των Ελλήνων να ανακτήσουν την εμπιστοσύνη τους στους θεσμούς, να δουν πράξεις και όχι λόγια, διαφάνεια και προοπτική. Ο δρόμος που καλούμαστε να διαβούμε σίγουρα δεν είναι εύκολος, όμως, από τις πρώτες κιόλας ημέρες που αναλάβαμε τη διακυβέρνηση του τόπου, αποδείξαμε έμπρακτα ότι είμαστε εδώ για να δίνουμε λύσεις και όχι για να δημιουργούμε και να επιτείνουμε τα προβλήματα.

Αυτή ακριβώς τη στρατηγική ακολουθούσαμε και στην περίπτωση της Thomas Cook, η οικονομική κατάρρευση της οποίας αντιμετωπίστηκε από τις πρώτες κιόλας ώρες με συγκεκριμένη δέσμη στοχευμένων δράσεων αλλά και μετά. Πριν, όμως, παρουσιάσω αναλυτικά τα μέτρα που νομοθετήσαμε, τις αποφάσεις που λάβαμε και τα βήματα που θα υλοποιήσουμε το αμέσως επόμενο χρονικό διάστημα προς όφελος της ελληνικής οικονομίας, των επιχειρήσεων και, φυσικά, και των εργαζομένων, δράττομαι της ευκαιρίας που μου δίνεται για να απαντήσω στην Αντιπολίτευση και δη στον ΣΥ.ΡΙΖ.Α., ο οποίος επιδίδεται σε ασκήσεις επαναστατικής γυμναστικής πάνω σ’ ένα τόσο σοβαρό ζήτημα.

Η ελληνική κυβέρνηση, η ηγεσία του Υπουργείου Τουρισμού, αλλά και οι παράγοντες της αγοράς εντός και εκτός Ελλάδας, γνώριζαν για τα οικονομικά θέματα που αντιμετώπιζε η Thomas Cook, όπως γνώριζαν, επίσης, πως η εταιρεία και οι μέτοχοι αυτής βρίσκονταν σε πολύμηνες διαπραγματεύσεις με τα πιστωτικά ιδρύματα για να ξεπεραστούν τα προβλήματα και να μην οδηγηθεί η επιχείρηση στον ξαφνικό θάνατο, κάτι που οφείλατε και εσείς να το γνωρίζετε και απευθύνομαι φυσικά και στον ΣΥ.ΡΙΖ.Α., που πριμοδοτήσατε τη γιγάντωση του φαινομένου της Thomas Cook στην Ελλάδα, που τον θέσατε και τον κάνατε στρατηγικό μας εταίρο. Δαπανήσατε εκατομμύρια ευρώ από τον δημόσιο κορβανά για να τη στηρίξετε, με πενιχρά αποτελέσματα για το εγχώριο τουριστικό προϊόν.

Στα χρόνια που κυβέρνησε ο ΣΥ.ΡΙΖ.Α. τον τόπο, η οικονομική συμμετοχή του Ε.Ο.Τ. στη συνδιαφήμιση με την Thomas Cook άγγιξε συνολικά τα 4,7 εκατομμύρια ευρώ, δηλαδή από το 2015 που αναλάβατε μέχρι και το Μάιο του 2019 που υπογράψατε την τελευταία συμφωνία, η δαπάνη της συνδιαφήμισης εκτοξεύτηκε κατά 256%, κάτι που φυσικά δεν συνέβη και με τον εισερχόμενο τουρισμό από το κανάλι της Thomas Cook. Με βάση τα επίσημα στοιχεία για την περίοδο 2015-2018, την οποία και παραθέτω, η ποσοστιαία αύξηση του αριθμού των τουριστών που επισκέφθηκαν τη χώρα, μέσα από το κανάλι της Thomas Cook, ήταν μόλις λίγο πάνω από το 45%. Έχω εδώ τα στοιχεία και θα καταθέσω όλα αυτά που λέω, για την Επιτροπή.

Με πιο απλά λόγια, για να το εμπεδώσουμε. Από τα στοιχεία που καταθέτω στα Πρακτικά, προκύπτει ξεκάθαρα, πως τα χρόνια που κυβερνήσατε πριμοδοτήσατε την Thomas Cook, χωρίς το αντίκρισμα να είναι ανάλογο των χρημάτων που ο ελληνικός λαός πλήρωσε. Μέσα σε αυτά τα χρόνια, το κόστος που πλήρωσε το ελληνικό κράτος για τον κάθε επιβάτη που θα έφερνε η Thomas Cook υπερδιπλασιάστηκε. Μιλάμε, δηλαδή, για μια «Φαραωνική» συμφωνία που ο μόνος κερδισμένος ήταν η Thomas Cook. Θα το δείτε στον πίνακα που έχουμε εδώ, που έχει και την αύξηση της δαπάνης και την αύξηση των επιβατών. Και όχι μόνο. Αντί να φροντίζετε, αγαπητοί συνάδελφοι του ΣΥΡΙΖΑ, να παρακολουθείτε από κοντά τις εξελίξεις, για έναν παίκτη που εσείς «γιγαντώσατε» στην Ελλάδα, τί επιλέξατε; Να αδιαφορείτε, τη στιγμή που το πρόβλημα της Thomas Cook ήταν στα πρωτοσέλιδα των ξένων εφημερίδων και η ίδια η εταιρεία είχε προειδοποιήσει για τα θέματα που αντιμετώπιζε. Και φυσικά, να «κάψετε» και άλλα χρήματα του ελληνικού λαού.

Δεκατρείς μέρες μετά την προειδοποίηση των ορκωτών λογιστών της Thomas Cook, σχετικά με την ύπαρξη ουσιώδους αβεβαιότητας περί συνέχισης της δραστηριότητας της εταιρίας, εσείς κυρίες και κύριοι συνάδελφοι τους ΣΥΡΙΖΑ που σήμερα μας εμφανίζεστε τιμητές των πάντων, ενισχύσατε τη συνεργασία του ΕΟΤ με αυτή την εταιρεία.

 Καταθέτω στα πρακτικά τις οικονομικές καταστάσεις που περιλαμβάνει η έκθεση του ορκωτού ελεγκτή. Υπογράψατε σύμβαση με την Thomas Cook δεκατρείς μέρες μετά και δώσατε 1,5 σχεδόν εκατομμύριο ευρώ σε αυτήν την εταιρεία, στην οποία οι ορκωτοί ελεγκτές έλεγαν ότι ενδεχομένως να έχει προβλήματα. Αυτό κάνατε.

Στις 29 Μαΐου του 2019 - σας δίνω τα στοιχεία - υπογράψετε τη σύμβαση διαφήμισης μεταξύ του ΕΟΤ και τις Thomas Cook, ύψος 1,426 εκατομμύρια ευρώ, για το έτος 2019. Η σύμβαση είναι εδώ, για να τη δείτε και να την εξετάσετε. Αναρτήθηκε στο σύστημα ΚΙΝΔΙΣ, στις 29/05/2019. Τι κάναμε εμείς; Από τη στιγμή που αναλάβαμε, δεν πληρώσαμε ούτε ένα ευρώ στην Thomas Cook, ενώ καταγγείλαμε αμέσως τη σύμβαση, με το που έγινε γνωστή η οικονομική κατάρρευση. Για τα Πρακτικά, καταθέτω, επίσης, και την καταγγελία της σύμβασης της διαφήμισης μεταξύ του ΕΟΤ και τις Thomas Cook, για φέτος.

 Έρχεστε, λοιπόν, να μου κουνήσετε το δάχτυλο – όπως είπατε προηγουμένως κ. Παππά - επειδή συνάντησα τον Διευθύνοντα Σύμβουλο της Thomas Cook, έναν «παίκτη» που εσείς τον καταστήσατε στρατηγικό εταίρο της χώρας, γιατί αυτή ήταν η πολιτική στρατηγική επιλογή σας να πάτε χέρι-χέρι με τον μαζικό τουρισμό των tour operators. Εν αντιθέσει λοιπόν με εσάς, που επιλέγετε να πετάτε λάσπη στον ανεμιστήρα, εγώ δεν έκρυψα ποτέ τη συνάντηση που είχα στα τέλη Ιουλίου, με τον Διευθύνοντα Σύμβουλο της Thomas Cook, όπως έκανα με όλους τους θεσμικούς και με όλες τις μεγάλες εταιρείες, που εσείς εξάλλου είχατε καταστήσει, όπως είπα, στρατηγικούς εταίρους και με τις οποίες η προκάτοχός μου έκανε συναντήσεις κάθε τρεις με έξι μήνες.

 Τι έκανε λοιπόν η κυρία Κουντουρά σε αντίστοιχη περίπτωση όταν η τουριστική αγορά μιλούσε γι’ αυτά τα ζητήματα; Χαριεντίζονταν με την Thomas Cook. Την ώρα που η ίδια η Thomas Cook είχε προειδοποιήσει για σοβαρές επιπτώσεις στα αποτελέσματα της, εξαιτίας της μειωμένης ζήτησης και οι ξένοι οίκοι και τα δημοσιεύματα στον εγχώριο και τον διεθνή τύπο έκρουαν τον κώδωνα του κινδύνου, εσείς σφυρίζατε αδιάφορα. Πηγαίνατε χεράκι-χεράκι με τον Διευθύνοντα Σύμβουλο της εταιρείας και στις δηλώσεις και τις επίσημες ανακοινώσεις της κυρίας Κουντουρά και του Υπουργείου Πολιτισμού, τον αποκαλούσε φίλο Πίτερ. Την ώρα που η City καθιστούσε την προσοχή για την εταιρία και η μετοχή και τα ομόλογα κατέρρεαν, εσείς ζούσατε σε ένα παράλληλο σύμπαν. Λέγατε για τα υπέροχα σχέδια της Thomas Cook για την Ελλάδα. Αυτές ήταν οι ανακοινώσεις φέτος τον Απρίλιο, από το Βερολίνο.

Μου λέτε, γιατί δεν χτύπησα το καμπανάκι του κινδύνου; Γιατί δεν ανέλαβα το ρόλο του δημίου του ελληνικού τουρισμού; Ο ρόλος μου δεν είναι να προκαλώ πανικό, αλλά να προστατεύω το δημόσιο συμφέρον και τα χρήματα του ελληνικού λαού, όπως και έκανα, κάτι που εσείς δεν κάνατε τόσα χρόνια. Ούτε η ώρα, βέβαια, ούτε ο τόπος εδώ είναι να σας κάνω μαθήματα. Αυτά, θα έπρεπε να τα έχετε ήδη κάνει, εφόσον θέλετε να παίξετε αυτόν τον ρόλο της αντιπολίτευσης. Θα περιοριστώ, όμως, να σας πω, ότι ο δικός μου θεσμικός ρόλος, αλλά και κανενός Υπουργού, δεν είναι ούτε να καταστρέφει εταιρίες, ούτε να πριμοδοτεί εταιρίες με προσωπικά ή άλλα κριτήρια. Και στο κάτω κάτω, το αν θα «έσκαγε» η Thomas Cook, κανένας δεν μπορεί να το προβλέψει. Ο ξαφνικός θάνατος που επελέγη για την Thomas Cook, αντί της ολικής ή της μερικής της διάσωσης της και της ένταξης σε καθεστώς προστασίας από τους πιστωτές, λυπάμαι που εγώ πρέπει να σας πληροφορήσω, δεν μπορούσε κανένας να το προβλέψει. Και αυτό δεν το λέω εγώ. Το γράφουν ακόμη και φύλλα προσκείμενα με το κόμμα της αξιωματικής αντιπολίτευσης. Καταθέτω σχετικό δημοσίευμα της Εφημερίδας των Συντακτών.

Ως Υπουργός Τουρισμού λοιπόν, αλλά συνολικά και ως κυβέρνηση, ακολουθούμε αυτό που υπαγορεύει ο θεσμικός μας ρόλος, οι θεσμοί, κάτι που εσείς – το έδειξε και η προχθεσινή συζήτηση – δεν μπορείτε να παρακολουθήσετε. Γιατί, ενεργούμε άμεσα για να επιλύσουμε θέματα που ανακύπτουν χαράζοντας στρατηγική για κάθε ενδεχόμενο. Αυτό κάναμε, αυτό θα συνεχίσουμε να κάνουμε. Η άμεση αντιμετώπιση του προβλήματος, το απέδειξε περίτρανα. Και αυτό αναγνωρίζεται από όλους. Από την πρώτη στιγμή που αναλάβαμε, είχαμε σχέδιο έκτακτης ανάγκης και για τον επαναπατρισμό των ταξιδιωτών, για την αντιμετώπιση των προβλημάτων που θα δημιουργούνταν από την ενδεχόμενη οικονομική κατάρρευση της Thomas Cook. Από την πρώτη κιόλας στιγμή, το πρωί της 23ης Σεπτεμβρίου, δημιουργήθηκε επιχειρησιακό κέντρο στην κεντρική υπηρεσία του Υπουργείου Τουρισμού.

Εκεί, συγκεντρώναμε την απαραίτητη πληροφόρηση, κάναμε τον συντονισμό των ενεργειών, με τα συναρμόδια Υπουργεία, με τις υπηρεσίες, με τις δικές μας περιφερειακές υπηρεσίες του Υπουργείου Τουρισμού και φυσικά με όλους όσους είχαν εμπλακεί, με όλους όσους είχαν σχέση με τον επαναπατρισμό ή οποιαδήποτε επαφή με αυτό το ζήτημα. Η σύσταση της Επιτροπής Διαχείρισης Κρίσεων στο Υπουργείο, αποδεικνύει την ετοιμότητα μας και αποδεικνύει ότι αφήνουμε έργο και για τις επόμενες ενδεχόμενες κρίσεις οι οποίες θα έρθουν. Οι επαφές μας με τους ξένους παράγοντες, από την πρώτη μέρα ήμουν στο τηλέφωνο με άλλους Υπουργούς Τουρισμού και με την Κύπρο και με την Ισπανία, ώστε να δούμε και να συντονίσουμε τις ενέργειες τις οποίες θα κάνουμε. Και φυσικά και τα μέτρα τα οποία ξεκινήσαμε και λάβαμε, αρχικά την ίδια μέρα, λίγες μόλις ώρες μετά το ενδεχόμενο, για να βοηθήσουμε τους φιλοξενούμενους τουρίστες που ήταν στη χώρα μας και πριν κλείσει η εβδομάδα και για να στηρίξουμε τις επιχειρήσεις.

Τόσο λοιπόν στην κεντρική υπηρεσία του Υπουργείου, μέσω της διεύθυνσης έρευνας, όσο και στην έδρα του ΕΟΤ, υπήρξε άμεση επικοινωνία με τους κατά τόπους προϊσταμένους των γραφείων εξωτερικού του Ελληνικού Οργανισμού Τουρισμού, αρχής γενομένης από το γραφείο εξωτερικού Ηνωμένου Βασιλείου και Ιρλανδίας. Αλλά, φυσικά, αμέσως μιλήσαμε με τα γραφεία Γερμανίας, Αυστρίας, Ολλανδίας, Βελγίου, για την παρακολούθηση τυχόν αλυσιδωτών εξελίξεων, λόγω της κατάρρευσης της μητρικής της Thomas Cook. Καταθέτω στα πρακτικά, όλη αυτή την αλληλογραφία. Αυτά τα στοιχεία, αποδεικνύουν περίτρανα πως, η κυβέρνηση είχε σχεδιασμό για την έγκαιρη προετοιμασία απέναντι στον κίνδυνο κατάρρευσης, τον οποίο και εφάρμοσε. Αυτό που δεν θέλετε να βλέπετε, γιατί δεν σας βολεύει, το είδαν όλοι οι ξένοι.

Εν αντιθέσει λοιπόν με εσάς, που επιλέξατε να κάνετε πως ο ελέφαντας δεν υπάρχει στο δωμάτιο ή και το αντίθετο ακόμα, να μεγαλώσετε αυτόν τον ελέφαντα, κάτι που επιβεβαιώνεται με τα έγγραφα που καταθέτω και με τα στοιχεία που σας δίνω, εμείς επιλέξαμε να προετοιμαστούμε και να δράσουμε αν και όποτε προέκυπτε ανάγκη. Γιατί; Γιατί, αυτός είναι ο ρόλος της κυβέρνησης και γνωρίζαμε, πως το αποτύπωμα της Thomas Cook στην ελληνική αγορά ήταν μεγάλο και γιγαντώθηκε επί των ημερών σας. Δεν κρυβόμαστε, δεν κινδυνολογούμε, δεν ωραιοποιούμε καταστάσεις. Είμαστε εδώ, μόνο για να στηρίξουμε και να δώσουμε λύσεις, χάριν του ελληνικού τουρισμού, χάριν των ελληνικών επιχειρήσεων και νοικοκυριών.

Το αποτέλεσμα, ήταν μεγάλο. Το αποδεικνύει η μελέτη του ΞΕΕ. Από το σύνολο των 9.917 ξενοδοχείων της χώρας, τα 1.193, το 12%, συνεργάζονταν με τον όμιλο της Thomas Cook. Το 48% των συνεργαζόμενων αυτών ξενοδοχείων, εντάσσεται στις κατηγορίες 1, 2, και 3 στις χαμηλές ποιοτικά κατηγορίες. Εκτός από τις ξενοδοχειακές μονάδες, φυσικά, επηρεάζονται και άλλες συνεργαζόμενες με τα ξενοδοχεία επιχειρήσεις, αεροπορικές αφίξεις, αλλά και εργαζόμενοι. Καταθέτω, επίσης, τα σχετικά στοιχεία της μελέτης αυτής και ευχαριστώ εδώ δημόσια για τη συνεργασία με το ΣΕΤΕ και το ΞΕΕ, που, από την πρώτη στιγμή, τρέξαμε για να μπορέσουμε να αποτυπώσουμε, ο καθένας με τη μεθοδολογία που είχε, το αποτύπωμα της κρίσης αυτής.

Δεν πρέπει, λοιπόν, να κλείνουμε τα μάτια στα προβλήματα. Είδαμε τον ελέφαντα στο δωμάτιο και αναλάβαμε αμέσως δράση γιατί, έχοντας επαφή με την πραγματικότητα, γνωρίζουμε ότι η αμεσότητα της αντίδρασης είναι αυτό το οποίο κάνει τη διαφορά, είναι αυτό το οποίο θα μειώσει το πρόβλημα στα επόμενα χρόνια που έρχονται, ώστε να μην υπάρξει αποτύπωμα ουσιαστικό και μόνιμο αρνητικό αποτέλεσμα στην ελληνική τουριστική αγορά. Η διαδικασία του επαναπατρισμού των ξένων τουριστών που βρίσκονται στην Ελλάδα μέσω της THOMAS COOK, έγινε σε αγαστή συνεργασία και με τις πρεσβείες όλων των κρατών που επηρεάζονται από την κρίση και ξεκίνησε λίγες ώρες μετά την είδηση. Εδώ είχαμε μια σειρά από προβλήματα που έπρεπε να συντονίσουμε, ώστε να μην έχουμε αρνητικές ειδήσεις για το ελληνικό τουριστικό προϊόν.

Καταλαβαίνετε ότι έπρεπε να δοθεί έγκαιρη ενημέρωση σε όλους τους φορείς της αγοράς σε σχέση με τα δικαιώματά τους, τον τρόπο με τον οποίο θα πάρουν τα χρήματα που τους οφείλεται, για τους πελάτες, για τους τουρίστες που βρίσκονταν εκείνη τη στιγμή στα ξενοδοχεία τους. Εάν δεν συνέβαινε αυτό και εάν δεν συνέβαινε γρήγορα, θα είχαμε φαινόμενα, όπως σε κάποιες λίγες ευτυχώς περιπτώσεις, που οι ξενοδόχοι θα ζητούσαν ή θα απειλούσαν να πετάξουν ανθρώπους στο δρόμο, όπως συνέβη, για παράδειγμα, στην Τυνησία. Εμείς δε θέλαμε, επ’ ουδενί, να συμβεί αυτό. Για να γίνει αυτό έπρεπε να καθησυχάσουμε και να δείξουμε ακριβώς το τι συμβαίνει. Έτσι καταφέραμε να μην έχουμε ούτε ένα αρνητικό δημοσίευμα για τη χώρα μας σε καμία χώρα για τον τρόπο με τον οποίο φερθήκαμε στους φιλοξενούμενους, γιατί είμαστε μια χώρα που διδάσκει το τι σημαίνει φιλοξενία στις υπόλοιπες χώρες.

Τώρα, σε σχέση με τα μέτρα που πήραμε για τη στήριξη όλων των παραγόντων του τουρισμού.

Πρώτον, εγκρίθηκε ειδικό πρόγραμμα από τον ΟΑΕΔ στήριξης των θέσεων εργασίας, συνολικού ύψους 31 εκατομμυρίων. Την 1η Οκτωβρίου, το Δ.Σ. του Οργανισμού ενέκρινε το πρόγραμμα διατήρησης 4.500 θέσεων εργασίας πλήρους απασχόλησης του τουριστικού τομέα που επλήγησαν από τη χρεοκοπία της εταιρείας THOMAS COOK, με την επιχορήγηση του ποσού που αντιστοιχεί στο 100% των εργοδοτικών εισφορών, με ανώτατο ποσό τα 500 ευρώ μηνιαίως, για χρονικό διάστημα δώδεκα μηνών. Επίσης, ως ποσό της επιχορήγησης ορίζεται επιπλέον το ποσό που αντιστοιχεί στο 100% των εργοδοτικών εισφορών του δώρου Χριστουγέννων, πάλι με ανώτατο όριο τα 500 ευρώ, του δώρου Πάσχα και του επιδόματος αδείας, με ανώτατο όριο τα 250 ευρώ, αντίστοιχα, για τους μήνες του προγράμματος που αυτά καταβάλλονται. Δικαιούχοι του προγράμματος είναι οι τουριστικές επιχειρήσεις που επλήγησαν και θα πρέπει να διατηρήσουν τον ίδιο αριθμό προσωπικού που απασχολούνταν στην επιχείρησή τους μέχρι την 23η Σεπτεμβρίου 2019, με σχέση εργασίας αορίστου χρόνου, για χρονικό διάστημα δώδεκα μηνών από την υπαγωγή τους στο πρόγραμμα.

Δεύτερον, στους εργαζόμενους που επηρεάζονται, αυτό είναι για αυτούς που παρόλο το πρόγραμμα δεν θα μπορέσουν να κρατηθούν ως θέσεις εργασίες, έχει προβλεφθεί η μείωση του αριθμού των αναγκαίων ενσήμων για καταβολή επιδόματος ανεργίας, από 100 σε 80 και επέκταση του χρόνου καταβολής του επιδόματος ανεργίας κατά ένα μήνα. Οι ευνοϊκές ρυθμίσεις θα ισχύσουν για εργαζόμενους που απολύονται πρόωρα από επιχειρήσεις συνεργαζόμενες με την THOMAS COOK. Χρειάζεται νομοθετική ρύθμιση γι' αυτό και έτσι θα μπει στο πρώτο εύκαιρο νομοσχέδιο, διότι αυτή τη στιγμή επεξεργάζεται η τροπολογία από τις υπηρεσίες του Υπουργείου Εργασίας. Ελπίζω ότι θα είναι στο νομοσχέδιο που συζητείται στις Επιτροπές και θα μπορέσει να είναι μέσα.

Τρίτον, με ΠΝΠ, η ισχύς της οποίας ξεκίνησε από τις 23 Σεπτεμβρίου 2019, δηλαδή την ίδια μέρα που ξέσπασε η κρίση, ρυθμίστηκε η απαλλαγή της υποχρέωσης απόδοσης φόρου διαμονής για το χρονικό διάστημα 23 Σεπτεμβρίου έως 10 Οκτωβρίου, για τις επιχειρήσεις που είχαν συμβληθεί με την εταιρία THOMAS COOK και για τις περιπτώσεις όπου ο φόρος διαμονής έχει ήδη εισπραχθεί από τη βρετανική εταιρεία και δεν έχει καταβληθεί στις επιχειρήσεις, όπως, επίσης και για τις περιπτώσεις όπου οι υπόχρεοι για την καταβολή του φόρου διαμονής είναι οι διαμένοντες στις εν λόγω επιχειρήσεις. Αυτό έγινε για να στηριχθούν οι τουρίστες που ταλαιπωρήθηκαν στη χώρα μας το χρονικό αυτό διάστημα. Βρέθηκαν, δηλαδή, τη στιγμή της κατάρρευσης της εταιρίας στη χώρα μας.

Ακόμη, με ΠΝΠ που προωθήσαμε και πέρασε ήδη, αναστέλλονται μέχρι 31 Μαρτίου 2020, η καταβολή του Φ.Π.Α. που έχει βεβαιωθεί από χρεωστικές δηλώσεις με καταληκτική προθεσμία υποβολής την 30η Σεπτεμβρίου 2019 και την 30η Οκτωβρίου 2019, για τους υποκείμενους στο φόρο συναλλασσόμενους με την εταιρία THOMAS COOK. Η αναστολή καταλαμβάνει φορολογούμενους των οποίων οι εκροές προς την Thomas Cook από 1/1/2019 έως 30/9/2019 υπερβαίνουν σε ποσοστό το 25% των συνολικών τους εκροών για το ίδιο διάστημα και χορηγείται για το σχετικό αυτό ποσοστό. Προβλέπεται, επίσης η απαλλαγή από τους τυχόν αναλογούντες τόκους εκπρόθεσμης καταβολής από τις ως άνω καταλυτικές προθεσμίες μέχρι και τις 31/3/2020, για έξι δηλαδή μήνες.

Εξετάζεται η κατάθεση αιτήματος για άμεση ενεργοποίηση του μηχανισμού του ευρωπαϊκού ταμείου προσαρμογής στην παγκοσμιοποίηση που διαθέτει κονδύλια 150 εκατ. €. Αυτό θα το δούμε στις αμέσως επόμενες ημέρες. Ίσως να το καταθέσουμε και μέσα στην επόμενη εβδομάδα.

Ακόμη αυτή τη στιγμή η Ελληνική Τράπεζα Ανάπτυξης, πρώην ΕΤΕΑΝ, επεξεργάζεται σχέδιο υποστήριξης των εταιριών που επλήγησαν από τη διακοπή εργασιών της Thomas Cook. Ήδη έχει υπάρξει επικοινωνία με τις τράπεζες και με την ένωση ελληνικών τραπεζών προκειμένου να διερευνηθεί η δυνατότητα διευκόλυνσης εκ μέρους των τραπεζών των πληγέντων επιχειρήσεων για τις χρηματοδοτήσεις που είναι συνχρηματοδοτούμενες. Παράλληλα η Ελληνική Αναπτυξιακή Τράπεζα βρίσκεται σε στενή συνεργασία με το EIF και εξετάζει τη δημιουργία εγγυοδοτικού προϊόντος για νέες χρηματοδοτήσεις που θα απευθύνονται στις επιχειρήσεις του κλάδου που έχουν πληγεί. Ο στόχος μας είναι να διευκολυνθούν οι ταμειακές ροές των εταιριών που τεκμηριώνεται ότι άμεσα επιβαρύνθηκαν από την πτώχευση της Thomas Cook. Και όχι μόνο αυτά. Αποφασίστηκε η προτεραιοποίηση των ελέγχων των επενδύσεων που έχουν υποβάλει αυτές οι επιχειρήσεις, οι οποίες έχουν κάνει τις επενδύσεις και περιμένουν τα χρήματά τους από τον αναπτυξιακό νόμο, ώστε να επιταχυνθούν οι εκταμιεύσεις τους. Σήμερα που μιλάμε είναι στο στάδιο των υπογραφών κανονιστική απόφαση του Υπουργείου Ανάπτυξης και Επενδύσεων για την προτεραιοποίηση των ελέγχων και εκταμιεύσεων στις επιχειρήσεις που έχουν υπαχθεί στις διατάξεις του αναπτυξιακού νόμου 3299/2004 και είχαν συμβάσεις με την εν λόγω εταιρία. Στο αναπτυξιακό νομοσχέδιο θα περιληφθεί διάταξη που θα επεκτείνει τη δυνατότητα αυτή και στις αντίστοιχες επιχειρήσεις που έχουν υπαχθεί και στις διατάξεις των αναπτυξιακών ν.4908/2011 και ν. 4399/2016.

Επίσης, προωθείται η απλοποίηση της διαδικασίας εκπτώσεις επισφαλών απαιτήσεων για τα τιμολόγια από Thomas Cook σε συνδυασμό με παράταση της προθεσμίας υποβολής αιτήματος μείωσης της προκαταβολής φόρου εισοδήματος του φορολογικού έτους 2019. Η συγκεκριμένη πρόβλεψη οριστικοποιείται τις επόμενες ημέρες και θα επιτρέψει στις επιχειρήσεις να μην πληρώσουν για τα απλήρωτα τους τιμολόγια φόρο εισοδήματος.

Κυρίες και κύριοι συνάδελφοι, το πακέτο μέτρων θα εμπλουτιστεί και με νέες δράσεις το επόμενο διάστημα. Μία εξ αυτών είναι και η έναρξη της διαφημιστικής προβολής της χώρας στις διεθνείς αγορές εκ των προτέρων και όχι εκ των υστέρων, όπως κάνατε. Για να θυμίσω πότε έτρεξε το διαφημιστικό πρόγραμμα του ΕΟΤ για την προβολή της χώρας φέτος, ήταν τον Ιούνιο. Ξεκινήσαμε, πρωτοφανές, τη διαφήμιση - έχω εδώ τη πρώην Υπουργό Τουρισμού την κα Κεφαλογιάννη και ξέρει πολύ καλά πότε ξεκινάει η διαφήμιση- φέτος τον Ιούνιο. Αυτό σταματάει τώρα. Η διαφημιστική προβολή της χώρας για την επόμενη χρονιά θα ξεκινήσει ακόμη και μέσα στο τέλος 2019 αλλά εν πάση περιπτώσει στις αρχές του 2020. Ο σχεδιασμός έχει γίνει. Προβλέπει τη διάθεση άνω των 11 εκατομμυρίων ευρώ από το πρόγραμμα δημοσίων επενδύσεων για το διαφημιστικό πακέτο του ΕΟΤ.

Όλες αυτές οι δράσεις και άλλα μέτρα που δρομολογούνται αποδεικνύουν πως η ελληνική κυβέρνηση έχει αντανακλαστικά. Ενεργήσαμε άμεσα, στοχευμένα και με σχεδιασμό. Ακόμη και σε σύγκριση με άλλα κράτη που επηρεάζονται πολύ περισσότερο, εμείς πορευτήκαμε πολύ πιο γρήγορα. Η ταχύτητα που πορευτήκαμε ήταν πρωτοφανής διεθνώς. Είχα τηλέφωνο από την Ισπανίδα υπουργό τουρισμού, η οποία ζήτησε ενημέρωση για τα μέτρα που πήραμε, ώστε να μπορέσουν να δουν ποια απ' αυτά έχουν τη δυνατότητα και αυτοί να αντιγράψουν και να περάσουν.

Αναφορικά, λοιπόν και με την εκτίμηση του μεγέθους, βέβαια η επόμενη χρονιά θα είναι δύσκολη χρονιά. Η έρευνα που έκανε το ΙΤΕΠ του ξενοδοχειακού επιμελητηρίου είναι αποκαλυπτική. Την επόμενη χρονιά θα χάσουμε δυνητικά μισό δις από τον ελληνικό τουρισμό και πρέπει να ενεργήσουμε τώρα, ώστε αυτό το μισό δις να μην υπάρξει. Γι' αυτό κάνουμε συναντήσεις από την πρώτη μέρα με αεροπορικές εταιρείες για να αντικατασταθούν οι χαμένες πτήσεις. Είδαμε την επιτροπή που δίνει τα slots. Είδαμε αεροπορικές εταιρείες εδώ και την Jet2 και την Easyjet έχουμε συναντήσει τις επόμενες ημέρες, που είναι εδώ και άλλες εταιρείες. Στη Γαλλία που ήμουν είδα τη Volotea, την Transavia μαζί με το Γενικό Γραμματέα του ΕΟΤ, ώστε να μπορέσουμε να τις καλέσουμε να αντικαταστήσουν τις πτήσεις οι οποίες πήγαν χαμένες και, φυσικά, πάνω σε αυτές τις πτήσεις να γίνει και οι κατάλληλες συνεργασίες με τις ξενοδοχειακές μονάδες, για να μην υπάρχει μόνιμη ζημιά για τη χώρα μας. Αυτό, λοιπόν, μπορούμε να το πετύχουμε με την εντατικοποίηση της προβολής και της διαφήμισης της χώρας διεθνώς, καθώς και με την πραγματοποίηση εναλλακτικών συνεργασιών και συνεργιών, με την προσπάθεια που κάνουμε στρατηγικά για την επιμήκυνση της τουριστικής περιόδου, για την προσέλκυση επισκεπτών υψηλότερων εισοδηματικών κατηγοριών, αλλά και με την αλλαγή του τουριστικού μας μοντέλου.

Από την κατάρρευσή της Thomas Cook, όσοι ξέρουν, πήραν ένα μάθημα. Πρέπει όλοι μας να πάρουμε αυτό το μάθημα, πως η εξάρτηση του τουριστικού μας προϊόντος από έναν πελάτη ενέχει σοβαρότατους κινδύνους και, επίσης, πως το ελληνικό τουριστικό προϊόν, ως ένας ζωντανός οργανισμός, πρέπει να μετεξελιχθεί και τώρα είναι η ευκαιρία να αλλάξουμε την τουριστική μας στρατηγική. Αυτό είναι στο χέρι όλων μας. Για την επιτυχία αυτής της στρατηγικής, η υλοποίηση της οποίας έλαβε κατεπείγοντα χαρακτήρα μετά τα τελευταία γεγονότα, απαιτείται η συμβολή όλων και όταν λέω όλων, ενώ όλων, και του ιδιωτικού τομέα, αλλά και της Αντιπολίτευσης συμπεριλαμβανομένης. Γιατί η κριτική και η αντιπαράθεση και οι διαφωνίες είναι φυσικά μέρος της δημοκρατικής διαδικασίας. Όταν, όμως, ο διάλογος είναι γόνιμος, για να γίνουμε όλοι μας καλύτεροι, αυτό λειτουργεί προς όφελος όλων μας.

Το λέω γιατί, από την πρώτη στιγμή, πίστευα και πιστεύω πως ο ελληνικός τουρισμός είναι εθνική υπόθεση. Εγώ θα μείνω πιστός σε αυτό το όραμα της εθνικής υπόθεσης του τουρισμού, της ενωμένης προσπάθειας που και ο ιδιωτικός και ο δημόσιος τομέας, αλλά και όλες οι πολιτικές δυνάμεις πρέπει να κάνουμε. Εσείς αν θέλετε, μείνετε περιχαρακωμένοι στις αντιλήψεις που δεν έβγαλαν πουθενά. Μείνετε. Εμείς θα προχωρήσουμε μπροστά και τις επιλογές και τις πολιτικές μας πράξεις θα τις κρίνει ο ελληνικός λαός, όπως έκανε και στις 7 Ιουλίου. Σας ευχαριστώ, κύριε Πρόεδρε, για τη δυνατότητα να ενημερώσω την Επιτροπή.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών)**: Ευχαριστούμε τον κ. Υπουργό, να περάσουμε στη λίστα των ομιλητών. Εδώ σήμερα δεν υπάρχουν κόμματα. Γίνεται η ενημέρωση των μελών των Επιτροπών, κ. Υπουργέ και θέλω να κάνω μια παρατήρηση σε αυτό. Απευθύνεστε σε όλους τους βουλευτές, όχι μόνο της Αξιωματικής Αντιπολίτευσης. Όλοι έχουμε αγωνία για την επόμενη μέρα. Έχει ανοίξει κατάλογος και υπάρχουν ήδη 6 εγγεγραμμένοι ομιλητές και έχουμε και συνέχεια. Το λόγο έχει η κυρία Κεφαλογιάννη.

**ΟΛΓΑ ΚΕΦΑΛΟΓΙΑΝΝΗ**: Ευχαριστούμε κύριε Υπουργέ για την ολοκληρωμένη ενημέρωση σχετικά με την άμεση αντίδραση της Κυβέρνησης και τα μέτρα που έχουν την ήδη ληφθεί μετά την πτώχευση της Thomas Cook. Θα ήθελα να χαιρετίσω την παρουσία στην Επιτροπή της Προέδρου του ΕΟΤ, κυρίας Άντζελας Γκερέκου, μιας γυναίκας που έχει πολύ καλή γνώση του χώρου του τουρισμού. Έχει όραμα, έχει αποτελεσματικότητα και, βεβαίως, θέλω να καλωσορίσω την Επιτροπή και τον κ. Αλέξανδρο Βασιλικό, τον Πρόεδρο του Ξενοδοχειακού Επιμελητηρίου Ελλάδος και τον Γιάννη Ρέτσο, τον Πρόεδρο του ΣΕΤΕ, με τους οποίους έχουμε συνεργαστεί στο παρελθόν με εξαιρετικά αποτελέσματα για την ελληνική οικονομία, για τους εργαζόμενους του τουρισμού και για τις επιχειρήσεις.

Κυρίες και κύριοι συνάδελφοι, η περίπτωση της χρεοκοπίας της Thomas Cook είναι ένα ακόμη γεγονός, το οποίο αποδεικνύει ότι ο τουρισμός είναι ένα σύνθετο οικονομικό φαινόμενο και το οποίο θα πρέπει να αντιμετωπίζεται με την ανάλογη σοβαρότητα. Κατά τη διάρκεια των τελευταίων 4 και πλέον ετών, είχαμε υπογραμμίσει, σε πάρα πολλές παρεμβάσεις μας, την αναγκαιότητα μιας άλλης στρατηγικής για τον ελληνικό τουρισμό. Είχαμε επανειλημμένα κρούσει τον κώδωνα του κινδύνου για την εμμονή της προηγούμενης Κυβέρνησης στους αριθμούς και την έλλειψη της κεντρικής στρατηγικής για τον τουρισμό.

Με κάθε ευκαιρία καταγγέλλαμε με τεκμηρίωση τον ερασιτεχνισμό με τον οποίο διαχειριζόταν η κυβέρνηση και το Υπουργείο τα επιμέρους ζητήματα του τομέα αδιαφορώντας για τις εξελίξεις στη διεθνή τουριστική αγορά. Το Υπουργείο Τουρισμού για 5 σχεδόν χρόνια προτιμούσε να βασιστεί στο παλαιό και σαθρό μοντέλο τουριστικής ανάπτυξης. Επικεντρώθηκε στις στατιστικές μετρήσεις, πανηγύριζε για αριθμούς ρεκόρ, αρκέστηκε στις συγκυρίες, δεν άκουγε τις σοβαρές φωνές του τουριστικού τομέα, που και αυτές έκρουαν τον κώδωνα του κινδύνου. Το κυριότερο, εξαργύρωσε την προεργασία που είχε γίνει κατά την περίοδο 2012-2015 χωρίς να κάνει το επόμενο καθοριστικό βήμα. Τότε είχαν μπει οι βάσεις με τη νέα νομοθεσία για τις τουριστικές επενδύσεις, για την απλοποίηση των διαδικασιών για τις ειδικές μορφές τουρισμού, έτσι ώστε να μπορούμε να μιλάμε για απογείωση του Ελληνικού Τουρισμού. Είχε γίνει σοβαρή προσπάθεια στον τομέα του digital market και της νέας τάσης, γιατί μας ενδιέφερε εκτός από το άνοιγμα σε νέες αγορές να βρούμε νέους τρόπους προσέγγισης των τμημάτων της αγοράς που είχαμε επιλέξει. Και είναι ένας στόχος υψηλού εισοδήματος, υψηλών απαιτήσεων που αποφασίζουν και μετακινούνται με τους δικούς τους ανεξάρτητους ρυθμούς.

Κάναμε σοβαρή προσπάθεια να περιορίσουμε την μονοκαλλιέργεια και την πλήρη εξάρτηση από συγκεκριμένους διαχειριστές πωλήσεων. Διευρύναμε το δίκτυο μας, ενισχύσαμε την προσφορά μας, παρακολουθούσαμε τις διακυμάνσεις της αγοράς σε πραγματικούς χρόνους.

Αντίθετα, το Υπουργείο Τουρισμού κατά την διάρκεια της προηγούμενης διακυβέρνησης, οικειοποιήθηκε τα αποτελέσματα της στρατηγικής μας και άφησε τον Τουρισμό κυριολεκτικά στον αυτόματο πιλότο Και τώρα η εγχώρια αγορά καλείται να αντιμετωπίσει τις συνέπειες, τα απόνερα. Δυστυχώς, δεν υπάρχουν μαγικές συνταγές για τη θεραπεία των συνεπειών της χρεοκοπίας του ΤHOMAS COOK, ειδικά σε μια χρονική περίοδο που η οικονομική ύφεση έχει αφήσει τα σημάδια της τόσο στην ελληνική οικονομία όσο και σε αυτή των ανταγωνιστών μας αλλά και των χωρών πηγών τουριστικών ροών προς τη χώρα μας. Τα προηγούμενα χρόνια υπήρχε χρόνος για την πρόβλεψη, αλλά και την σύνθεση σχεδίου δράσης, προκειμένου να θωρακιστεί ο κλάδος του τουρισμού. Η χρεοκοπία του ΤHOMAS COOK είναι ένα γεγονός το οποίο μπορεί να αλλάξει το χάρτη της τουριστικής αγοράς στην Ευρώπη. Εμείς πρέπει να είμαστε έτοιμοι να συμπλεύσουμε με την αλλαγή αυτή και να επωφεληθούμε, γιατί η χρεοκοπία του THOMAS COOK όπως έχουμε δει, έχει σίγουρα καταστροφικές επιδράσεις στον ελληνικό τουρισμό και τις τουριστικές επιχειρήσεις.

Αυτό δυστυχώς που έχουν νιώσει στο πετσί τους οι περισσότερες τουριστικές περιοχές της χώρας. Εμείς πάρα πολύ στην Κρήτη, στα Δωδεκάνησα, στα νησιά του Ιονίου. Είναι παρόντες και οι θεσμικοί εκπρόσωποι του ιδιωτικού τομέα που θα μας τα πουν καλύτερα. Μέχρι στιγμής φαίνεται ότι η ζημιά στα καταλύματα προσδιορίστηκε στα πάνω από 300 εκατομμύρια ευρώ, όμως ο τουρισμός έχει υψηλό πολλαπλασιαστή και αυτό σημαίνει ότι εκτός από τις ξενοδοχειακές μονάδες που θίγονται, υπάρχει αλυσίδα παραγωγής η οποία προφανώς έχει υποστεί ζημιές ανεπανόρθωτες. Σε κάθε περίπτωση, όμως, αυτή η κρίση μπορεί να σηματοδοτήσει και μια νέα αρχή για όλους. Τα πρώτα μέτρα της κυβέρνησης είναι σαφώς προς τη θετική κατεύθυνση. Δείχνουν αντανακλαστικά και κυρίως τη διάθεση κατανόησης στο τι έγινε και πώς πρέπει να αντιμετωπιστεί. Πρέπει να συνεχίσουμε όλοι να βρισκόμαστε δίπλα στον τουριστικό τομέα, να παρακολουθούμε τις επιπλοκές και να παρεμβαίνουμε. Σημάδια της χρεοκοπίας μπορεί να δούμε και στο επόμενο διάστημα και εκεί πρέπει να είμαστε έτοιμοι να σταθούμε στο πλευρό των εργαζομένων και των επιχειρηματιών του κλάδου. Τώρα όμως χρειάζεται να κάνουμε και το επόμενο καθοριστικό βήμα, να δούμε τη μεγάλη εικόνα και να προχωρήσουν στην εκπόνηση ενός νέου εθνικού σχεδίου για τον τουρισμό, να σχεδιάσουμε όλοι μαζί ένα νέο μοντέλο ανάπτυξης. Το έχουμε κάνει στο παρελθόν με επιτυχία και καλούμαστε να το κάνουμε και τώρα. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το λόγο έχει η κυρία Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ευχαριστώ, κύριε Πρόεδρε. Είναι προφανές πως οι εξελίξεις στο τουρισμό στην παγκόσμια αγορά επιτάσσουν να καλλιεργήσουμε, πράγματι, μια νέα αντίληψη. Η χώρα μας και με την μακρά τουριστική παράδοση που έχει, αλλά και με τα συγκριτικά της πλεονεκτήματα, μπορεί πράγματι να αποτελέσει πρότυπο σε αυτή τη νέα εποχή. Είτε μιλήσουμε για τις νέες αγορές είτε μιλήσουμε για τη στάση των millennials είτε για την κλιματική αλλαγή είτε για τις νέες ταξιδιωτικές συνήθειες είτε αναφερθούμε στην προσφυγική κρίση, στο BrExit, στο συστημικό ρόλο των τραπεζών, είναι προφανές πως χρειάζεται να επικαιροποιήσουμε τον σχεδιασμό μας και είναι ακριβώς αυτή η ώρα, που πρέπει να μπούμε μπροστά με μια νέα εθνική στρατηγική.

Tο ανέφερε νωρίτερα και η κυρία Κεφαλογιάννη, αυτή η νέα στρατηγική θα διαμορφώνει και την νέα ταυτότητα του τουριστικού μας προϊόντος και ταυτόχρονα θα μας θωρακίζει απέναντι σε αυτές τις προκλήσεις. Επειδή όμως σήμερα βιώνουμε το σοκ της κατάρρευσης του ταξιδιωτικού ομίλου, όπως τόσες άλλες ευρωπαϊκές χώρες που είχαν εξάρτηση από τον μαζικό τουρισμό, είναι επιτακτική ανάγκη να αναπτύξουμε αυτό το σχέδιο.

Κύριε Υπουργέ, σας άκουσα με πολύ μεγάλη προσοχή, κράτησα σημειώσεις από την ομιλία σας, ήλπιζα ότι πράγματι θα απαντήσετε σήμερα στα ερωτήματα που σας έχουμε θέσει, είναι εντυπωσιακό όμως ότι δεν απαντήσατε σε τίποτα. Σας καταθέτω, λοιπόν, συγκεκριμένες επισημάνσεις-ερωτήσεις, αναμένοντας τις απαντήσεις σας, την τοποθέτησή σας, παρουσία και των Φορέων. Συναντηθήκατε, λοιπόν, με τα στελέχη του ομίλου Thomas Cook και προβήκατε σε μια ανάρτηση στον επίσημο λογαριασμό του Υπουργείου Τουρισμού στα social media και σχολιάσατε, ότι σας περιέγραψε λεπτομερώς την κατάσταση της εταιρείας και σας διαβεβαίωσε ότι η Thomas Cook θα παραμείνει μία από τις κορυφαίες εταιρίες παγκοσμίως τον τομέα του τουρισμού και όσον αφορά τη συνεργασία σας, είναι «business as usual». Επομένως θα ρωτώ κύριε Υπουργέ, γιατί πήρατε αυτή την πρωτοβουλία; Ποια σκοπιμότητα εξυπηρέτησε, ποια ήταν ακριβώς η σκέψη σας; Είπατε- και εντυπωσιάστηκα για δεύτερη φορά- πως ο ρόλος σας δεν είναι να στηρίζετε κάποιες εταιρείες, να επιδοτείτε κάποιες εταιρείες, καταστρέφοντας κάποιες άλλες.

Κύριε Θεοχάρη, είστε Υπουργός Τουρισμού. Η ευθύνη σας είναι να διασφαλίσετε τα συμφέροντα του ελληνικού τουρισμού και των ελληνικών επιχειρήσεων. Εσείς όμως προβήκατε μόνος σας σε ενέργειες, τοποθετηθήκατε και πήρατε θέση, δεν μείνατε ουδέτερος. Νιώσατε την ανάγκη να δημοσιοποιήσετε την συνάντησή σας και να πείτε ότι κάνετε «business as usual». Στην πραγματικότητα αυτό που κάνατε ήταν να παραπλανήσετε τον ελληνικό τουρισμό και σας ρωτάω, γιατί το κάνατε αυτό; Λέτε ότι είστε πιστός στο εθνικό όραμα του τουρισμού, ταυτόχρονα όμως δεν είστε πιστός στη σχέση σας με τον ελληνικό τουρισμό.

Την παγκόσμια ημέρα του τουρισμού αναγκαστήκατε, σε μια εκδήλωση που κάνατε και κόστισε, αν θυμάμαι καλά, 20.000 ευρώ, είναι αναρτημένη και στη «Διαύγεια»- δεν υπήρχαν αυτές οι εκδηλώσεις πάνω στη δική μας Κυβέρνηση, προφανώς την κάνατε για να σουλουπώσετε λίγο την πληγωμένη σας εικόνα- παραδεχθήκατε λοιπόν στην συνέντευξή σας στην ΕΡΤ3, ότι φυσικά και έγινε αντιληπτό το μέγεθος του προβλήματος και «συμφωνήσαμε να παρακολουθήσουμε το πλάνο, η δική μου υποχρέωση ήταν να διατηρήσουμε την ηρεμία στην τουριστική αγορά και να μην προκαλέσουμε εμείς, να μην έχουμε εμείς την ευθύνη πρόκλησης γεγονότων που είναι δυσάρεστα, γιατί έχω ακούσει ανεύθυνη κριτική», αυτή έρχεται από εμάς.

Παραδεχθήκατε, λοιπόν, ότι γνωρίζατε τη δεινή κατάσταση της εταιρείας δύο μήνες πριν την πτώχευσή της, άρα σας ρωτάμε: Σε ποιες ενέργειες προχωρήσατε ως αρμόδιος Υπουργός, έχοντας συναίσθηση της υψηλής ευθύνης που φέρει η θέση σας, για να διασφαλίσετε τα συμφέροντα του ελληνικού τουρισμού; Ενημερώσατε τον Πρωθυπουργό ή όχι; Τι κάνατε, στην πραγματικότητα, για να προστατεύσετε τον ελληνικό τουρισμό; Γιατί εμείς έχουμε την εκτίμηση, ότι παραπλανήσατε για να μην ταράξετε την αγορά, μια αγορά που κλονίστηκε συθέμελα, αντί να μειώσετε και να αμβλύνετε τις επιπτώσεις, να δημιουργήσετε ένα δίχτυ προστασίας, στην ουσία τις πολλαπλασιάσατε.

Προφανώς, κύριε Θεοχάρη, για να μην γελιόμαστε ποτέ δεν υποστηρίξαμε, ότι θα έπρεπε να πάρετε μία ντουντούκα να πείτε, ότι υπάρχει πρόβλημα με την Thomas Cook ούτε να κάνετε ανάρτηση στα social media. Αυτό ήταν δική σας πρωτοβουλία. Είπαμε, όμως, ότι οφείλατε ως Υπουργός Τουρισμού να ενημερώσετε τους φορείς, να συγκαλέσετε κυβερνητικές συσκέψεις και να δημιουργήσετε ένα πρώτο σχέδιο αντιμετώπισης της κρίσης. Δεν έχετε καταρτίσει ούτε ένα υποτυπώδες και αυτό φαίνεται και από την προχειρότητα των μέτρων που εξαγγείλλατε, αλλά θα επανέλθω. Πέφτετε, όμως, διαρκώς σε αντιφάσεις.

Ο κ. Κόνσολας δύο μέρες πριν τη δική σας συνέντευξη, εάν δεν κάνω λάθος ήταν και στην ίδια εκπομπή, δεν είναι εδώ να μας το πει και ο ίδιος, λέει, ότι προφανώς εισπράξατε τις διαβεβαιώσεις της ηγεσίας της εταιρίας, ότι όλα βαίνουν καλώς. Δεν έχετε καν κοινό αφήγημα. Είπατε πριν, ότι δημιουργήσατε ένα επιχειρησιακό κέντρο. Θα ήθελα να μας πείτε από ποιους απαρτίζεται, πόσες φορές συνεδρίασε και ποιες ήταν οι αποφάσεις που ελήφθησαν.

Αναφερθήκατε στον επαναπατρισμό και πραγματικά, νομίζω, ότι υποτιμάτε τη νοημοσύνη μας, διότι είναι γνωστό πως ο επαναπατρισμός, η επιστροφή των ταξιδιωτών ήταν υποχρέωση της Βρετανικής Υπηρεσίας Πολιτικής Αεροπορίας και ήταν και η μεγαλύτερη επιχείρηση που έχει γίνει. Απλώς θεατής ήσασταν, κύριε Θεοχάρη, και ευτυχώς που ήσασταν απλώς θεατής, διότι αν ήσασταν εσείς ο υπεύθυνος, όπως στη Σαμοθράκη, θα βλέπαμε αντίστοιχες σκηνές κρίσης και ντροπής. Αξίζει, όμως, να σημειώσουμε πως ενώ η Βρετανική Κυβέρνηση δεν άφησε ούτε έναν ταξιδιώτη, ούτε έναν τουρίστα απροστάτευτο, εσείς αδιαφορήσατε για κάθε εργαζόμενο στη χώρα και το σημειώνουμε αυτό.

Στηρίξατε την αντιπολιτευτική σας σε εμάς ομιλία - να σας υπενθυμίσω για τρίτη φορά, ότι είστε Υπουργός και όχι Βουλευτής της Αντιπολίτευσης - στο γεγονός, ότι υπήρχε συνδιαφήμιση του ΕΟΤ με την Thomas Cook. Γνωρίζετε, όμως, κύριε Θεοχάρη, πώς λειτουργεί η αγορά. Γνωρίζετε, ότι για δύο χρόνια οι αφίξεις από την Thomas Cook αυξήθηκαν κατά 1/3, δηλαδή, κατά ένα εκατομμύριο, δεν είναι αμελητέο ποσό.

Επίσης, γνωρίζετε ότι το 2017 και 2018 η Εταιρία ξεκίνησε 34 νέα δρομολόγια και πρόσθεσε και τέσσερις νέους προορισμούς. Άρα, η σκοπιμότητα υπογραφής της σύμβασης είναι παραπάνω από προφανής, όπως και στα αποτελέσματα στην αύξηση των αφίξεων και μάλιστα σε πολύ δύσκολες χρονιές που ξέρετε, ότι λόγω των γεωπολιτικών εξελίξεων, αλλά και της προσφυγικής κρίσης η χώρα μας κινδύνευε να χάσει μεγάλα μερίδια.

Εάν, κύριε Υπουργέ, συζητούσαμε για τη χάραξη μιας νέας στρατηγικής, αυτό που αναφέραμε προηγουμένως, πράγματι είναι προβληματική η εξάρτηση από το μαζικό τουρισμό. Επειδή, όμως, συζητάμε για τα πεπραγμένα σας σήμερα, τα όποια πεπραγμένα σας, λέτε, ότι εσείς καταγγείλατε τη σύμβαση. Τη σύμβαση, λοιπόν, την έχουμε εδώ - μας είπατε και πού είναι - η οποία είχε όρο που είχε προβλεφθεί από την προηγούμενη Διοίκηση του ΕΟΤ (άρθρο 17 παρ. 2), ότι « λύεται άμεσα από κάθε συμβαλλόμενο σε περίπτωση που το αντισυμβαλλόμενο μέρος περιέλθει σε οριστική ή προσωρινή αδυναμία πληρωμών ή κηρυχθεί σε πτώχευση».

Άρα, δεν κάνατε τίποτα πέρα από το να εφαρμόσετε τη σύμβαση που είχε υπογράψει προηγούμενη Διοίκηση του ΕΟΤ. Να σας πούμε μπράβο, διότι πραγματικά υποτιμάτε και τη δική μας νοημοσύνη και της Κυβέρνησης, μάλλον. Διατείνεστε ότι τη σταματήσατε, είχατε πρόθεση. Ε, τότε, γιατί ο κ. Φραγκάκης τις 16 Σεπτέμβρη, μια εβδομάδα πριν την πτώχευση της Thomas Cook υπέγραψε έγκριση παράτασης της εφαρμογής της συγκεκριμένης σύμβασης για ένα μήνα στην αγορά της Κίνας; Δώσατε παράταση σε μια σύμβαση που σκοπεύατε να καταργήσετε; Δεν καταλαβαίνω ποιον δουλεύετε.

Νομίζω, ότι είναι αρκετά σοβαρό το θέμα, οπότε θα δανειστώ το χρόνο από τους συναδέλφους Βουλευτές. Υπάρχουν ερωτήσεις που πρέπει να τις απαντήσει κάποια στιγμή ο κ. Υπουργός, γιατί δεν τον έχουμε και τόσο συχνά. Εσείς τι προθέσεις έχετε, κύριε Υπουργέ και κυρία Πρόεδρε του ΕΟΤ, για τον ΕΟΤ και τη συνδιαφήμιση και το άνοιγμα σε νέες αγορές, πέρα από την επιβάρυνση του προϋπολογισμού του ΕΟΤ με την έμμισθη θέση του Προέδρου;

Δεν έχετε ως σκοπό να επενδύσετε σε αυτόν τον τομέα;

Είσαστε σε ετοιμότητα. Κάνατε δύο ή τρεις άκαρπες συσκέψεις και η τρίτη όταν καρποφόρησε έβγαλε κάποιες εξαγγελίες – βήματα. Αυτά γιατί δεν υλοποιούνται, γιατί παραμένουν απλές εξαγγελίες;

Η Π.Ν.Π. αναφέρεται σε πολύ συγκεκριμένα μέτρα, δεν κάνετε καμία αναφορά στους εργαζόμενους, ούτε καν τα 100 ένσημα τα οποία υποσχεθήκατε ότι θα γίνουν 80. Το πρόγραμμα στον ΟΑΕΔ που αναφέρετε έχει πάρει έγκριση και έχει πάρει ΚΥΑ;

Δεν νομίζω.

Γιατί οι εξαγγελίες σας, επίσης, είναι τόσο συγκρατημένες;

Θα περιμέναμε να είναι λίγο πιο γενναία μέτρα, αυτά σας αντιπροτείνουμε, αντίστοιχα της Ισπανίας, θα τοποθετηθούν, βέβαια, και οι φορείς. Θεωρούμε, όμως, ότι η εξασφάλιση των εργασιακών και μισθολογικών σχέσεων ως είχαν είναι απαραίτητη. Θεωρούμε επίσης πως θα πρέπει άμεσα να εφαρμοστεί το πρόγραμμα του ΕΠ που το είχατε έτοιμο, αλλά δεν το έχετε έτοιμο. Προτείνουμε την ενεργοποίηση της ΠΟΛ 1170/15, που αφορά στην έκπτωση των επισφαλών απαιτήσεων, λόγω πτώχευσης αλλοδαπού τουριστικού πράκτορα, δηλαδή υπήρχε προηγούμενο στο οποίο μπορούσατε να βασιστείτε.

Εισηγούμαστε τη διεύρυνση των κριτηρίων για την υπαγωγή εκ νέου στις 120 δόσεις ή σε κάθε άλλη ευνοϊκή διάταξη και φυσικά τη μεγαλύτερη αναστολή καταβολής του Φ.Π.Α και το συμψηφισμό του καταβληθέντος Φ.Π.Α από ανείσπρακτα τιμολόγια με την Thomas Cook με το μελλοντικό Φ.Π.Α.. Αναρωτιέμαι τι είναι αυτό που σας κάνει να πιστεύετε ότι κλειστές μονάδες θα μπορέσουν να αποκτήσουν ρευστότητα μέσα σε έξι μήνες και δεν δώσατε μια μεγαλύτερη παράταση. Σας προτείνουμε την πρόβλεψη ειδικών ρυθμίσεων για την εξόφληση τραπεζικών δανείων των επιχειρήσεων. Αναφερθήκατε στη μείωση προκαταβολής φόρου, ένα μέτρο που το είχε εξαγγείλει και το είχε προετοιμάσει ο ΣΥΡΙΖΑ, είχε βρει το δημοσιονομικό χώρο και η Κυβέρνησή σας φυσικά, παρόλο που κόπτεται για τη μεσαία τάξη, το ξέχασε.

Κάνατε σκληρή κριτική στην κυρία Κουντουρά και ομολογώ πως έχετε θράσος. Το τεκμηριώνω. Καταθέτω, λοιπόν, μια σειρά από βραβεύσεις, τρεις σελίδες βραβεύσεις, σε κάθε γραμμή μια βράβευση, για τη χώρα μας ως ταξιδιωτικό προορισμό, για την ίδια την Υπουργό, ως καλύτερη Υπουργό Τουρισμού της χρονιάς, μια Υπουργό που έκανε επιμήκυνση της τουριστικής περιόδου, που ανέδειξε νέους προορισμούς και αυτό αναγνωρίζεται παγκοσμίως. Εσείς μπορείτε να μην το αποδέχεστε, θα πρέπει όμως κάποια στιγμή, κύριε Θεοχάρη, να καταλάβετε ότι συσσωρεύονται πάρα πολλά ερωτήματα και σε αυτά τα ερωτήματα, κάθε φορά που ερωτάσθε, κρύβεστε πίσω από επιθέσεις και προσωπικά σε μένα.

Είναι η ώρα που πρέπει να απαντήσετε σε αυτά τα ερωτήματα, αυτή την απάντηση δεν την χρωστάτε σε εμένα, τη χρωστάτε στους φορείς του τουρισμού και θα σας πρότεινα την επόμενη φορά να συζητάμε για όσα κάνατε και όχι για το τίποτα που δεν έχετε κάνει μέχρι σήμερα. Επειδή λέτε ότι η κυρία Κουντουρά και εγώ κάναμε κακό στον ελληνικό τουρισμό, κύριε Υπουργέ, τρεις κρίσεις μέσα σε δυόμισι μήνες. Airbnb παλινωδίες, Σαμοθράκη, κόλαση και η διαχείριση της Thomas Cook. Δεν νομίζω ότι ποτέ ξανά Υπουργός Τουρισμού είχε κάνει τόσο κακό στον ελληνικό τουρισμό σε τόσο λίγο χρόνο.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το λόγο έχει ο κ. Φραγγίδης,

**ΓΕΩΡΓΙΟΣ ΦΡΑΓΓΙΔΗΣ:** Κύριε Πρόεδρε, καταρχήν να καλωσορίσω τον κ. Υπουργό και τους εκπροσώπους όλων των φορέων του τουρισμού για τη σημερινή συζήτηση, που εκτιμώ ότι είναι πάρα πολύ σημαντική και δεν χρειάζεται, ούτε έχουμε την πολυτέλεια, να έχουμε μεταξύ μας άσκοπες πολεμικές, μόνο και μόνο για ίδιον ή κομματικό όφελος.

Είναι ένα θέμα, το οποίο μετά την απροσδόκητη πτώχευση της Thomas Cook, μιας πολύ μεγάλης τουριστικής εταιρείας, εξερράγη μέσα στη χώρα μας και στην ουσία είναι μία βόμβα, η οποία επηρεάζει πάρα πολλούς τομείς, που έχουν σχέση και με την απασχόληση, και τη λειτουργία της αγοράς, και το τραπεζικό σύστημα, και την κοινωνική συνοχή. Ζούμε, δηλαδή, με αυτή την πτώχευση, μια μεγάλη, ίσως τη μεγαλύτερη, επιχείρηση επαναπατρισμού σε καιρό ειρήνης. Αυτό σημαίνει, ότι τα προβλήματα που καλούμαστε να αντιμετωπίσουμε είναι τεράστια, αφού ξέρουμε όλοι μας ότι ο τομέας του τουρισμού είναι πολύ ουσιαστικός, ίσως είναι η ναυαρχίδα για την εγχώρια οικονομία και ο μεγαλύτερος εξαγωγικός κλάδος που παρουσιάζει η χώρα μας στον τομέα της οικονομίας.

Άρα, εμείς πρέπει να είμαστε πάρα πολύ συγκεκριμένοι και σε εγρήγορση, ούτως ώστε να αντιμετωπίσουμε με τον καλύτερο τρόπο τις αρνητικές καταστάσεις που δημιουργούνται στον τομέα του τουρισμού στη χώρα. Τα μέτρα που εξήγγειλε ο κ. Υπουργός αλλά και φορείς που είχαν μαζί του συζητήσει, θεωρούμε, ότι είναι σε μία θετική κατεύθυνση. Δεν είναι, όμως, μέτρα τα οποία για την ώρα τουλάχιστον, μπορούν να αντιμετωπίσουν στην ολότητά του το πρόβλημα που αντιμετωπίζουμε σαν χώρα. Ξέροντας ότι η Thomas Cook έφερε περίπου τρία εκατομμύρια τουρίστες την Ελλάδα, δηλαδή το 10% των τουριστών και ξέροντας ότι το 2019 μέχρι την ημέρα της πτώχευσης ήρθαν περίπου ενάμισι εκατομμύριο τουρίστες από την Thomas Cook, από τους οποίους, βέβαια, το ένα εκατομμύριο ήταν στα λεγόμενα πακέτα ενώ το υπόλοιπο των τουριστών ήταν μέσω άλλων ταξιδιωτικών γραφείων.

Γνωρίζουμε ότι στο Ακαθάριστο Εγχώριο Προϊόν της οικονομίας της χώρας μας, ο τομέας του Τουρισμού αντιπροσωπεύει ένα πολύ μεγάλο ποσοστό της τάξεως του 20,6%, τη στιγμή που ξέρουμε, ότι παγκοσμίως αυτό κυμαίνεται μεταξύ 10 με 10,5% και στην Ευρώπη στο 2,5%. Που σημαίνει, δηλαδή, ότι ένα στα 5 € στην Ελλάδα, είναι από τον τομέα του Τουρισμού. Επίσης, ξέρουμε ό,τι στον τομέα του Τουρισμού ένα μεγάλο ποσοστό απασχολουμένων αντιπροσωπεύεται σ’ αυτό τον τομέα, δηλαδή, είναι περίπου στο ένα εκατομμύριο. Άρα, τα προβλήματα μετά την πτώχευση της Thomas Cook και μετά την κατάρρευσή των διαφόρων βραχιόνων που είχε η Thomas Cook σε διάφορες χώρες, γιατί ακόμη και σήμερα διαβάζουμε και βλέπουμε ότι και στη Σκανδιναβία που ήταν οι τελευταίοι που κρατιόντουσαν, έχουν και εκεί προβλήματα, αλλά και σε όλες τις άλλες χώρες, έχουν καταρρεύσει. Δημιουργούνται, λοιπόν, ορισμένα ερωτηματικά και εγώ θέλω να σας θέσω ξεκινώντας πάντα από τη θέση που είπαμε, δηλαδή, ότι τα μέτρα που πάρθηκαν έως και τώρα είναι σε θετική κατεύθυνση, αλλά υπάρχει η ανάγκη στη χώρα μας να δημιουργηθεί ένας Οργανισμός, ο οποίος θα μπορεί σε κάθε Υπουργείο να προβλέπει τέτοιες απροσδόκητες ξαφνικές καταστάσεις, για να μπορεί να αντιμετωπιστεί το πρόβλημα πιο γρήγορα.

Ερωτώ, λοιπόν, τον κ. Υπουργό και σε σχέση με αυτά που είπε, τα εξής. Ποια είναι τα μέτρα που θα πάρει η Κυβέρνηση μέσω του Ε.Ο.Τ. για την προώθηση του τουριστικού προϊόντος; Το ρωτώ αυτό, γιατί από τη στιγμή που ξέρουμε ότι γρήγορα πρέπει να αντικατασταθούν αυτές οι εταιρείες και μάλιστα να αντικατασταθούν τα συμβόλαια που ήταν με αποκλειστικότητα. Πόσα και ποια είναι τα περιουσιακά στοιχεία και τα λοιπά δικαιώματα της επιχείρησης στην Ελλάδα;

Υπάρχουν αναπτυξιακά σχέδια από την υπό πτώχευση εταιρεία στις αρμόδιες υπηρεσίες; Και τι μέτρα προτίθεστε να πάρετε σε συνεργασία με τον εκκαθαριστεί της Thomas Cook, ώστε αυτά τα περιουσιακά στοιχεία να μην περιέλθουν σε αχρηστία κατά την περίοδο της εκκαθάρισης αλλά να συνεχίσουν να λειτουργούν; Τι επίπτωση αναμένεται να υπάρξει στα δημόσια έσοδα και στο ρυθμό ανάπτυξης της οικονομίας;

Τέλος, ποια υπολογίζεται ότι είναι η επίπτωση της πτώχευσης στα έσοδα του ελληνικού τουριστικού κλάδου, τόσο από την μη καταβολή των οφειλόμενων ποσών γιατί ξέρετε ό,τι για παράδειγμα η Thomas Cook πλήρωνε κάθε εβδομάδα, αλλά μέσα σε διάστημα εξήντα ημερών, που σημαίνει ότι από τον Αύγουστο και μετά υπάρχουν προβλήματα ως προς την καταβολή οφειλόμενων ποσών στους επιχειρηματίες και στον ξενοδοχειακό κλάδο;

Σε ό,τι αφορά την ακύρωση των επισκέψεων ως το τέλος αυτής της παρούσας σεζόν και της επόμενης περιόδου, πως προβλέπεται να αντιδράσετε, ούτως ώστε να πάμε και σε άλλες μορφές -και όχι με τη μορφή των αποκλειστικών πακέτων με τις εταιρείες αλλά σε άλλες μορφές- επισκέψεων τουριστών στην Ελλάδα, ούτως ώστε να είμαστε πάντα σε μια κατάσταση λιγότερο εξαρτώμενη από τέτοιες ξαφνικές πτωχεύσεις; Σας ευχαριστώ πολύ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Σας ευχαριστούμε πολύ κύριε Φραγγίδη. Το λόγο έχει ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ κύριε Πρόεδρε. Επειδή, σε αυτήν εδώ την αίθουσα, δεν έχουμε όλοι μνήμη χρυσόψαρου, για φανταστείτε το σκηνικό ότι, χωρίς να έχει χρεοκοπήσει η Thomas Cook, κάναμε μια συζήτηση για τον τουρισμό. Πανηγύρια και χορούς θα είχαμε εδώ, για τα αποτελέσματα, για τις επιτυχίες, για τον αριθμό των αλλοδαπών τουριστών, τι καλά τα πάμε, πρώην και νυν κυβέρνηση και καμία υποσημείωση ότι ξέρεις, πρέπει να επεκταθεί η διάρκεια του τουρισμού, ή ότι πρέπει, τέλος πάντων, να βάλουμε και άλλα προϊόντα στο τουριστικό καλάθι και όχι μόνο τα γνωστά, ήλιος, θάλασσα και διακοπές. Οι τεράστιες επενδύσεις οι οποίες γίνονται, τα πεντάστερα ξενοδοχεία τα οποία χτίζονται και βεβαίως, εκφράσεις από όλους, γιατί ακούστηκαν και σήμερα, ότι ο τουρισμός είναι η βαριά βιομηχανία της ελληνικής οικονομίας, ότι ο τουρισμός είναι η ατμομηχανή, είναι ο πρωταθλητής, είναι η ναυαρχίδα και άιντε δώσε του ξανά.

Δεν παίρνουν υπόψη το εξής πολύ απλό. Ότι δεν υπάρχει κανένα, καπιταλιστικά, ανεπτυγμένο οικονομικά κράτος, το οποίο να βασίζεται και να εξαρτάται, σε τόσο μεγάλο βαθμό από τον τουρισμό. Γιατί; Γιατί είναι μια ευμετάβλητη οικονομική δραστηριότητα, από πάρα πολλούς παράγοντες. Από φυσικούς, από κοινωνικούς, από παράγοντες υγείας, από πολέμους, από οτιδήποτε θέλετε. Δεν υπάρχει πιο ευμετάβλητος οικονομικός παράγοντας. Και όμως, εκεί, το χαβά μας. Και τώρα τι λέμε, μετά από αυτήν την ανώμαλη προσγείωση της Thomas Cook; Ότι, νέα εθνική στρατηγική, ότι η προστασία του εθνικού συμφέροντος στον τουρισμό. Πιο εθνικό συμφέρον, αλήθεια; Δεν υπάρχουν ταξικά συμφέροντα και αντικρουόμενα συμφέροντα;

Για παράδειγμα, ο τουρισμός για τον οποίον παινεύεστε, είχε συγκεκριμένα απτά αποτελέσματα. Βεβαίως, δεν γνώρισε την κρίση που γνώρισαν άλλοι κλάδοι της ελληνικής οικονομίας. Πολύ μικρή. Τι είχε ως αποτέλεσμα; Είχε ως αποτέλεσμα, οι εργαζόμενοι στον κλάδο του τουρισμού να ζουν κάτω από συνθήκες εργασιακού μεσαίωνα, στην κυριολεξία. Πόσοι είναι αυτοί που τους χρωστούν δεδουλευμένα μηνών; Πόσοι είναι αυτοί με δεκάδες διαφορετικές σχέσεις εργασίας; Δεκατέσσερις διαφορετικές σχέσεις εργασίας έχουν μετρηθεί, ακόμα και συμβάσεις ημέρας, με τον ηλικιακό ρατσισμό. Γιατί, κοιτάξτε, η θέα είναι στα υπόγεια, με την αδήλωτη εργασία και με μια σειρά άλλα ζητήματα.

Το πιο σημαντικό, στους μεγάλους tour operators, γιατί τους tour operatorsδεν τους έφερε μόνο μια κυβέρνηση και όλοι κάνετε συναντήσεις με τους tour operators. Τους έφερε η ανάγκη των ξενοδοχείων για να έχουν μεγάλο αριθμό επισκεπτών. Και πώς είναι δυνατόν, ένα δωμάτιο, το ίδιο δωμάτιο που νοικιάζει ο tour operator, με εμένα, που θέλω να πάω με την οικογένειά μου μια βδομάδα, να έχει δέκα φορές παραπάνω η τιμή για μένα, για τον Έλληνα, τον οποιοδήποτε Έλληνα, οπότε να μην μπορεί η λαϊκή οικογένεια να κάνει τουρισμό, να κάνει διακοπές. Το 50% δεν μπορεί ούτε μία εβδομάδα, λένε οι μετρήσεις της ΕΛΣΤΑΤ.

Αυτό λοιπόν, είναι το αποτέλεσμα της ανάπτυξης του τουρισμού. Βεβαίως, εμείς ως Κ.Κ.Ε. ούτε δαιμονοποιούμε τον τουρισμό, ούτε τον εκθειάζουμε, αλλά λέμε ποια είναι τα αποτελέσματα όλης αυτής της εξέλιξης των πραγμάτων και που οδηγείται η κατάσταση. Δηλαδή, αυτή η μονοκαλλιέργεια του τουρισμού και η τεράστια σπατάλη οικονομικών πόρων, φυσικών πόρων. Δεν βλέπετε τα παραδείγματα από περιοχές όπου υπάρχει αυτή η υπερσυσσώρευση; Στην Ισπανία, σε μια σειρά περιοχών; Στα Κανάρια νησιά, έβαλαν πλαφόν. Δεν παίρνουν άλλους. Δεν μπορούν. Εδώ, έχουμε νησιά, τα οποία δεν έχουν νοσοκομεία, που δεν έχουν μέρος να θάψουν τα απορρίμματα, να διαχειριστούν το νερό, ώστε να μπορέσει να πιει όλος αυτός ο κόσμος, φυσικούς πόρους. Και ξαφνικά, εκεί δεν τρέχει τίποτα. Απλά και μόνο βλέπουμε τα μεγέθη και τα στοιχεία. Και αυτό τι δείχνει; Δείχνει λοιπόν, ότι το αφήγημα σας δέχτηκε συντριπτικό πλήγμα. Και δείχνει πραγματικά, ότι η καπιταλιστική οικονομία, έτσι όπως σχεδιάζεται και αναπτύσσεται, σε παγκόσμιο επίπεδο, έχει σοβαρά προβλήματα. Ποια είναι τα προβλήματα;

Πρώτον. Αυτή η κατάρρευση της Thomas Cook, που ήταν ένας από τους μεγαλύτερους tour operators σε παγκόσμιο επίπεδο, είναι τα σημάδια της επιβράδυνσης της καπιταλιστικής οικονομίας που καταγράφονται από όλους τους διεθνείς οργανισμούς. Είναι τα σημάδια του ανταγωνισμού. Είναι τα σημάδια της επιδείνωσης της θέσης της λαϊκής οικογένειας, όχι μόνο στη χώρα μας, αλλά και σε ολόκληρη την Ευρώπη και τον υπόλοιπο κόσμο, που δεν μπορεί να κάνει τις διακοπές έτσι όπως τις έκανε παλαιότερα, παρά την ανάπτυξη, η οποία υπάρχει. Η θέση συνολικά της λαϊκής οικογένειας, σε ευρωπαϊκό επίπεδο, έχει επιδεινωθεί. Και βεβαίως, είναι το αποτέλεσμα της εξωστρέφειας. Ομνύετε όλοι στην εξωστρέφεια. Μα, αυτό σημαίνει τι; Ότι μια οικονομία, η οποία επηρεάζεται πολύ πιο άμεσα από τις συνθήκες που υπάρχουν στις υπόλοιπες χώρες της Ε.Ε., με τις οποίες έχουμε εμπορικούς και οικονομικούς δεσμούς.

Δεν θέλω να μακρηγορήσω άλλο για αυτό το περιβόητο οικονομικό μοντέλο, το οποίο δείχνει και τη θνητότητα, την οποία έχει, αλλά και πάνω απ' όλα, τα οικτρά αποτελέσματα για τους εργαζόμενους, τα λαϊκά στρώματα και την ικανοποίηση των λαϊκών αναγκών. Διότι, φαίνεται πολύ καθαρά σε αυτό.

Ο κ. Υπουργός εξήγγειλε κάποια μέτρα για το πώς θα αντιμετωπισθεί αυτή η κατάσταση. Βεβαίως, θα θέλαμε, εδώ πέρα, να μη βλέπουμε μόνο τη μία πλευρά του λόφου - τη φωτεινή πλευρά. Θα θέλαμε να ήταν, εδώ πέρα και από τη σκοτεινή πλευρά του λόφου. Για να εκτιμούσαν πως τα αποτελέσματα αυτά και τα μέτρα αυτά έχουν μια βάση. Γιατί το λέμε αυτό; Διότι, κοιτάξτε, τα μέτρα τα θεωρούμε πάρα πολύ μικρά για τους εργαζόμενους. Γιατί, βεβαίως, θα υπάρχουν απώλειες στα ξενοδοχεία. Μεγαλύτερες, μικρότερες, θα είναι 300 εκατ. ευρώ, θα είναι κάτι λιγότερο; Κάποια συμβόλαια θα αντικατασταθούν;

Κάποια επίπτωση θα υπάρχει. Αλλά, φοβόμαστε ότι, αυτή η επίπτωση, επί της ουσίας, θα μετακυληθεί στους επαγγελματίες και τους εργαζόμενους - και κυρίως στους εργαζομένους. Και βλέπουμε, για παράδειγμα, τα μέτρα, τα οποία παίρνονται για τους εργαζόμενους είναι πάρα πολύ λίγα, επιδεινώνουν τη θέση τους και τα πληρώνει συλλογικά η ίδια η εργατική τάξη. ΟΑΕΔ. Η ίδια η εργατική τάξη πληρώνει για τα μέτρα προστασίας των εργαζομένων. Μιλάμε μόνο για 4000 ξενοδόχο-υπάλληλους, ενώ εδώ είπατε ότι επλήγησαν 1193 ξενοδοχεία. Δηλαδή, έχουν από τρεις εργαζόμενους το καθένα; Μιλάτε για ένα επίδομα ανεργίας στα 80 μεροκάματα, στα 80 ένσημα και όχι στα 100. Δηλαδή, ένας μήνας χαμένος. Εάν το ξενοδοχείο τηρούσε τη σύμβαση, θα έπαιρνε 800 ευρώ καθαρά, ενώ τώρα του δίνει 400 ευρώ. Άρα επιδεινώνεται η θέση του. Δεν μιλήσατε καθόλου για το τι συμβαίνει, εκτός από τα ξενοδοχεία, στις εταιρείες εξυπηρέτησης στα αεροδρόμια, όπου πολλές από αυτές απολύουν τώρα το δυναμικό, ενώ θα έπρεπε να είναι μέχρι το τέλος Οκτώβρη και Νοέμβρη κάποιοι από αυτούς.

Διότι έχουν πολύ μικρότερες πτήσεις να εξυπηρετήσουν. Εκεί θα υπάρξει μέριμνα; Θα υπάρξει μέριμνα στις εταιρείες προμηθευτές, που δέχθηκαν πλήγμα; Στα τουριστικά γραφεία που συνεργάζονται; Και στους εργαζόμενους, τους αυταπασχολούμενους, που είχαν συνεργασία και με την Thomas Cook και με ξενοδοχεία για προμήθεια και οι οποίοι βλέπουν, ξαφνικά, να είναι έτοιμοι για χρεοκοπία κυριολεκτικά; Άρα, λοιπόν, είναι όλα αυτά ζητήματα, τα οποία, κατά τη γνώμη μας, πρέπει να εξεταστούν από την Κυβέρνηση και είναι και θέματα πάλης του ίδιου του εργατικού κινήματος. Σας ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Κι εμείς ευχαριστούμε τον κύριο Καραθανασόπουλο. Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ, κύριε Πρόεδρε. Δεν θα μακρηγορήσω. Άλλωστε, έχουν ειπωθεί τα περισσότερα και δεν έχει νόημα να επαναλαμβάνεται κανείς. Από την αρχή, ήθελα να πω ότι υπάρχουν κάποια δημοσιεύματα, σύμφωνα με τα οποία η βρετανική Thomas Cook έχει αγοραστεί από Άγγλους, ενώ η γερμανική Thomas Cook προστατεύεται από το γερμανικό δημόσιο. Εδώ θέλω να πω και ότι ο μεγαλύτερος τζίρος της Thomas Cook προέρχεται από τη Γερμανία - περίπου το 40% ή 3,8 δισεκατομμύρια ευρώ, οπότε είναι πάρα πολύ σημαντική για τη χώρα μας. Η ερώτησή μου, λοιπόν, προς τον κύριο Υπουργό, είναι αν θα καλυφθούν κάποιες από τις οφειλές –όλες ή κάποιες από τις οφειλές- από τους νέους αγοραστές;

Το επόμενο είναι ότι οι μεγάλοι μέτοχοι της Thomas Cook είναι πολύ σημαντικές εταιρείες. Για παράδειγμα, η αμερικανική INVESCO που έχει το 14,17% των μετοχών της Thomas Cook και στην οποία συμμετείχε ο Υπουργός Εμπορίου των Ηνωμένων Πολιτειών. Είναι η FOSUN της Αγγλίας με 13,06%, η STANDARD LIFE ABERDEEN με 7,32% και η MARATHON ASSETS με 5,93%. Η ερώτησή μου, εν προκειμένω, είναι αν αυτές οι τόσο μεγάλες εταιρείες αναλάβουν κάποιες από τις ζημιές γενικότερα της Thomas Cook; Ένα τρίτο ερώτημα είναι ότι υπάρχει, ήδη, στήριξη στον Τουρισμό, μέσω της μείωσης του Φ.Π.Α, αφού ωφελήθηκαν, κυρίως, τα «all inclusive» πακέτα. Εμείς υπολογίζουμε ότι αυτού του είδους η στήριξη του Τουρισμού είναι της τάξης των 400 εκατομμυρίων ευρώ. Τυχόν στήριξη, λοιπόν, του Τουρισμού πάλι από τον Προϋπολογισμό νομίζω ότι θα ήταν αρνητική για την ελληνική οικονομία.

Η πρότασή μας είναι, εάν δοθούν επιδοτήσεις, τότε να είναι σε συνδυασμό με την υποστήριξη της εγχώριας παραγωγής, για να μπορέσει να στηριχθεί η δική μας εγχώρια ελληνική παραγωγή. Για παράδειγμα, να εκπίπτει ο Φ.Π.Α, όταν αγοράζουν από την εγχώρια βιομηχανία και από τους εγχώριους παραγωγούς. Θα ήταν μία μορφή στήριξης που θα ήταν θετική και για την ελληνική οικονομία. Δεν γνώριζαν, αλήθεια, οι ξενοδόχοι τους κινδύνους από τη συνεργασία τους με την Thomas Cook; Δεν θα έπρεπε να είναι ασφαλισμένοι; Υπήρχαν πάρα πολλές ενδείξεις σχετικά με το συγκεκριμένο φαινόμενο. Επομένως, έπρεπε να το δει κανείς και απ' αυτή την πλευρά, ότι δεν μπορεί, συνεχώς, ο φορολογούμενος να πληρώνει για τα λάθη και τις παραλείψεις των άλλων. Όλες οι άλλες οι επιχειρήσεις στην Ελλάδα ασφαλίζονται για, τυχόν, ζημιές. Άρα, θα έπρεπε να είναι ασφαλισμένοι και οι ξενοδόχοι.

Με την κατάρρευσή της Thomas Cook και εφόσον τελικά δεν αγοραστεί ή δεν συνεχίσει να υπάρχει, δεν ενισχύεται σε μεγάλο βαθμό η γερμανική TUI; Ξέρουμε πολύ καλά, ότι πέρυσι απαίτησε μειώσεις στο κόστος των υπηρεσιών που αγόραζε και επειδή δεν της δόθηκαν αυτές οι μειώσεις μετέφερε τους τουρίστες στο Μαρόκο και την Τουρκία. Πώς θα χειριστείτε το συγκεκριμένο θέμα;

Τέλος, θα ήθελα να πω ότι και εμείς πιστεύουμε ότι ο Τουρισμός χρειάζεται μία νέα εθνική στρατηγική. Πρέπει να μειωθεί η εξάρτηση της Ελλάδας από τον Τουρισμό. Είναι άλλωστε πάρα πολύ μεγάλη, στο 20% του Α.Ε.Π., κάτι που δεν συμβαίνει σε καμία άλλη χώρα. Οπότε, πρέπει να μειωθεί.

Εκτός αυτού, καλύπτουμε μόνο το 15% των αναγκών του τουριστικών επιχειρήσεων από την ελληνική εγχώρια παραγωγή. Αυτό είναι, επίσης, ένα μεγάλο αρνητικό σημείο, τη στιγμή που πολλές άλλες χώρες, όπως η Ιταλία, καλύπτει έως και το 75%. Επομένως, οι όποιες υποστηρίξεις προς τις ελληνικές επιχειρήσεις θα έπρεπε να κατευθύνονται, κυρίως, στην ελληνική βιομηχανία, ώστε να επανεκινηθεί και όχι μόνο στον Τουρισμό. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ:** Σας ευχαριστώ πολύ, κύριε Πρόεδρε. Κυρίες και κύριοι, κύριοι Υπουργοί, συνάδελφοι ξενοδόχοι, θα μιλήσω σήμερα και ως μέλος βέβαια της Εθνικής μας Αντιπροσωπείας, αλλά και ως οικονομολόγος και ως ξενοδόχος και ιδιοκτήτης 5άστερου ξενοδοχείου στο Ηράκλειο της Κρήτης.

Μέχρι το 2012 συνεργαζόμασταν με την Thomas Cook. Ξέραμε τα προβλήματα. Οι ερωτήσεις που θα κάνω προς τον κ. Υπουργό είναι, παράλληλα, και προτάσεις. Η συνεργασία των ξενοδοχείων με τους tour operators οφείλεται, κατά μεγάλο λόγο, στο ό,τι εδώ στην Ελλάδα δεν λειτουργεί καλά το τραπεζικό σύστημα. Δεν παίρνουμε δάνεια για να κάνουμε εκσυγχρονίσεις και να αναπτύξουμε περαιτέρω τις μονάδες μας.

Έρχονται, λοιπόν, οι tour operators μας δανείζουν κάποια χρήματα και μας πιέζουν για τις τιμές, ώστε να πάρουν εκπτώσεις. Εάν, λοιπόν, λειτουργούσε καλύτερα το τραπεζικό σύστημα θα είχαμε μία μεγαλύτερη απεξάρτηση από τους tour operators και από το μαζικό τουρισμό που είπατε. Βεβαίως, συμφωνώ ότι ο Τουρισμός είναι ένα εθνικό θέμα, αφορά όλους μας, πέρα από παρατάξεις.

Λέγεται συχνά, ότι ο Έλληνας πληρώνει πιο πολλά από τους ξένους για να κάνει διακοπές στην Ελλάδα. Αυτό σήμερα στην εποχή του internet δεν ισχύει. Ο κάθε Έλληνας, ο κάθε Γερμανός, ο κάθε Άγγλος μπορεί να κάνει διακοπές με την ίδια τιμή. Το πρόβλημα είναι ότι, όταν στην Ελλάδα το αεροπορικό εισιτήριο Αθήνα - Κρήτη ή Θεσσαλονίκη - Κρήτη ή οπουδήποτε αλλού, κοστίζει περισσότερο απ’ ότι να πετάξω εγώ από το Ηράκλειο στο Ντίσελντορφ ή στην Αγγλία πως θα έχουμε Τουρισμό; Πώς θα έχουμε και εσωτερικό Τουρισμό που ο Έλληνας πελάτης είναι ο πιο αξιοπρεπής, ο πιο σωστός, ο πιο καλός πελάτης;

Θα πρέπει, μάλλον, να δούμε και το αεροπορικό δίκτυο στην Ελλάδα και πως θα συνδεθεί με το εξωτερικό. Δηλαδή, να έχουμε έναν εθνικό αερομεταφορέα και να μην εξαρτόμαστε από τους εκάστοτε tour operators αν θα βάλουν πτήσεις από τα διάφορα της Ευρώπης προς την Ελλάδα, προς τα νησιά μας.

Ένα άλλο θέμα που έχουμε να αντιμετωπίσουμε άμεσα -και μιλάω και ως οικονομολόγος- είναι ο πολλαπλασιαστής, που αναφέρθηκε και προηγουμένως. Ο πολλαπλασιαστής αυτός, εξ όσων γνωρίζουμε, στην οικονομία, στην Ελλάδα, είναι έξι με εφτά φορές. Δηλαδή, θα λείψει το ποσό αυτό που θα αφήσει ο Thomas Cook και ο οποιοσδήποτε άλλος στο μέλλον, επί 6 ή 7 φορές. Αυτό θα έχει καταστροφικές συνέπειες, υπάρχουν άνθρωποι, επιχειρήσεις, που μου αναφέρουν ότι έχουν ρυθμίσει τα όποια χρέη τους και τώρα θα βρεθούν χωρίς να έχουν τα εισοδήματα που υπολόγιζαν ότι θα είχαν, έτσι θα χάσουν τις ρυθμίσεις τους. Τι θα γίνει με αυτό το πράγμα; Ως ΜέΡΑ25, ως οικονομολόγος, ως επιχειρηματίας τουρισμού προτείνω η αποπληρωμή των χρεών να γίνεται πάντοτε με βάση τα έσοδα της κάθε επιχείρησης, του κάθε ανθρώπου, για να μπορεί να ανταποκρίνεται.

Κύριε Υπουργέ, τι σκέφτεστε να κάνετε με τα αλιευτικά καταφύγια. Θα μπορούσαν αυτά να αναπτυχθούν σε μικρά λιμάνια για το θαλάσσιο ιστιοπλοϊκό τουρισμό. Έτσι ώστε να πλουτιστεί περαιτέρω το τουριστικό μας προϊόν.

Κύριε Υπουργέ, τι σκέπτεστε να κάνετε για την άμβλυνση του τουρισμού, της τουριστικής περιόδου. Στην Ελλάδα η τουριστική περίοδος είναι Ιούλιο, Αύγουστο και Σεπτέμβριο ότι γίνει. Αυτό, βέβαια, με την κλιματική αλλαγή, τα δύο τελευταία χρόνια, πάει να αλλάξει. Εμείς, στην Κρήτη πέρυσι και φέτος, είχαμε μια κοιλιά στον τουρισμό όσον αφορά στον Ιούλιο και στον Αύγουστο, διότι οι θερμοκρασίες στην κεντρική Ευρώπη ήταν τόσο καλές.

Επίσης, ένα άλλο θέμα που αφορά στον τουρισμό. Οι κρίσεις στην Ευρώπη είναι μεγάλες, ακόμη και οι Ελβετοί που δεν είναι καν στην ευρωζώνη, δεν είναι καν στην Ε.Ε., είναι φειδωλοί με τα χρήματά τους. Βλέπω αυτή τη κρίση να επιδεινώνεται και φοβάμαι ότι στο μέλλον θα ξεσπάσει μια πολύ μεγάλη κρίση. Πριν κάποια χρόνια κατηγόρησαν την Leeman Brothers για την κρίση του 2008, μήπως αυτό το πράγμα έχει συνέχεια στην ευρωπαϊκή οικονομία. Πώς θα το αντιμετωπίσουμε εμείς, την ώρα που εξαρτόμαστε τόσο πολύ, δυστυχώς, μόνο από τον τουρισμό.

Θέλω να τονίσω το βασικό θέμα των αερομεταφορών. Όποιος ελέγχει τα δίκτυα, ελέγχει το προϊόν. Γνωρίζουμε ότι τις τελευταίες μέρες έγιναν κάποιες προσπάθειες να κατασχεθούν ξενοδοχεία στην Κω και στην Σάμο. Αυτό δεν απέφερε τίποτα, διότι αυτά τα ξενοδοχεία δεν ανήκαν στην Thomas Cook, αλλά σε θυγατρικές της Thomas Cook. Ούτε αυτό μας διασφαλίζει.

Ένα άλλο θέμα που θέλω να τονίσω, να ρωτήσω και να αναδείξω είναι αυτό που έγινε πριν από δύο χρόνια, στον Αργοσαρωνικό, με την βύθιση του Αγίας Ζώνης 2, που μόλυνε το περιβάλλον. Εγώ, ως ξενοδόχος, που το ξενοδοχείο μου είναι παραθαλάσσιο, όπως ο κάθε άνθρωπος, ασφαλίζω το ξενοδοχείο μου. Πήγα στην ασφαλιστική μου εταιρεία, μια πολύ μεγάλη διεθνή εταιρία και τους ζήτησα να ασφαλίσω το ξενοδοχείο μου σε περίπτωση περιβαλλοντικής καταστροφής. Έστω ότι περνάει ένα πλοίο με πετρέλαιο, μπροστά από την Κρήτη, βυθίζεται και βγαίνει όλη αυτή η πετρελαιοκηλίδα σε μια ελληνική ακτή. Τι κάνουμε με αυτό το πράγμα; Κυρία ασφαλιστική, πόσο θέλετε για να με ασφαλίσετε, γι' αυτό το κίνδυνο; Μου απάντησαν ότι δεν υπάρχει η δυνατότητα. Έτσι, ενώ ασφαλίζομαι για σεισμό, καταποντισμό, για έκρηξη ηφαιστείου, διότι στην Ελλάδα έχουμε 5 ενεργά ηφαίστεια, για καθίζηση, για πυρκαγιά και για οτιδήποτε άλλο, δεν μπορούν να μας ασφαλίσουν σχετικά με το θέμα της περιβαλλοντικής καταστροφής. Ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το λόγο έχει ο κ. Βολουδάκης.

**ΜΑΝΟΥΣΟΣ – ΚΩΝΣΤΑΝΤΙΝΟΣ ΒΟΛΟΥΔΑΚΗΣ:** Ευχαριστώ, κ. Πρόεδρε. Είναι αλήθεια ότι η Κυβέρνηση έδειξε γρήγορα αντανακλαστικά σε αυτή την υπόθεση. Θεωρώ ότι τα μέτρα που ελήφθησαν ήταν ουσιαστικά και με αποτέλεσμα.

Σημειώνω αυτό που είπατε και εσείς προς το κλείσιμο της ομιλίας σας και βέβαια επισημάνθηκε από πάρα πολλούς συναδέλφους, τους κινδύνους της μονοκαλλιέργειας, όπως το ανέφεραν χαρακτηριστικά οι συνάδελφοί. Δηλαδή, της εξάρτησης, από μια πολύ μεγάλη εταιρεία ή από κάποιους πολύ μεγάλους κλάδους, που δημιουργούν μεγάλους κίνδυνους. Τελικά, έχουμε ήδη αρκετή εμπειρία για να δούμε ότι ο τουρισμός, που είναι, βέβαια, πολύ σημαντικός για την πατρίδα μας, είναι μια αρκετά επικίνδυνη βιομηχανία, με την έννοια ότι υπάρχουν πάρα πολύ συχνά πτωχεύσεις και tour operators, μεγάλων ή μικρών, και αεροπορικών εταιρειών. Αυτό έχει να κάνει με τη δομή των επιχειρήσεων αυτών και είναι κάτι με το οποίο πρέπει να μάθουμε να ζούμε. Περιμένουμε, λοιπόν, από το υπουργείο σας, ένα στρατηγικό σχέδιο για την κατεύθυνση που πρέπει να δοθεί στον ελληνικό τουρισμό. Δεν είναι δουλειά του κράτους, βέβαια, ούτε να στήσει επιχειρήσεις, ούτε να πει στις επιχειρήσεις τι θα κάνουν, αλλά πρέπει να δημιουργήσει ένα θεσμικό πλαίσιο τέτοιο και να δώσει και κίνητρα, όπου μπορεί, ώστε να κατευθύνει τα πράγματα προς την κατεύθυνση της διασποράς του κινδύνου. Ξέρω ότι και η κυρία Γκερέκου, που κάθεται δίπλα σας, έχει ασχοληθεί με το θέμα και το σχεδιάζει ήδη, αλλά νομίζω ότι το ζήτημα είναι πιεστικό πια και περιμένουμε να δούμε έναν τέτοιο σχεδιασμό.

 Τώρα θα πάω σε δύο - τρία ειδικότερα θέματα.

 Η αναστολή του Φ.Π.Α ήταν οπωσδήποτε μια πολύ μεγάλη ανάσα, όπως και τα άλλα φορολογικά μέτρα. Ξέρετε, όμως, στο τέλος του Μαρτίου θα έρθει πάλι η υποχρέωση πληρωμής και, βέβαια, όλοι καταλαβαίνουμε ότι δεν είναι δυνατόν όπου υπάρχει μια πτώχευση επιχείρησης να καταργείται το δικαίωμα του δημοσίου να εισπράττει. Σύμφωνοι! Παρόλα αυτά, το μέγεθος του προβλήματος είναι τέτοιο στην περίπτωση αυτή και οι αλυσιδωτές επιπτώσεις στην ελληνική οικονομία είναι τέτοιες που δικαιολογούν κάποια ειδική μεταχείριση. Υπάρχει προηγούμενο και με απόφαση μάλιστα του Ευρωπαϊκού Δικαστηρίου για τον Φ.Π.Α των προμηθευτών του Μαρινόπουλου, το οποίο προηγούμενο μπορεί, ενδεχομένως, να χρησιμοποιηθεί για κάποιου είδους ρύθμιση που θα δώσει μια περαιτέρω ελάφρυνση στις επιχειρήσεις αυτές με έκπτωση ή απαλλαγή του Φ.Π.Α.

Ένα πρόσθετο ζήτημα, το οποίο θα έθετε και ο συνάδελφος κ. Σενετάκης, ο οποίες έπρεπε να φύγει. Το πρόγραμμα του ΟΑΕΔ βοηθά πράγματι τους εργαζομένους των επιχειρήσεων που επλήγησαν από την πτώχευση, αλλά θα πρέπει να διευκρινιστεί κάτι. Επιχειρήσεις που επλήγησαν δεν είναι μόνο αυτές που έκλεισαν νωρίτερα λόγω της πτώχευσης της Thomas Cook. Υπάρχουν ξενοδοχεία που, χωρίς να κλείσουν, επειδή είχαν λιγότερες πτήσεις, λιγότερες αφίξεις, λιγότερες κρατήσεις, απέλυσαν νωρίτερα προσωπικό. Θα πρέπει και αυτό το προσωπικό να μπορεί να ενταχθεί στο πρόγραμμα. Εάν ήδη έχετε κάνει, θα μας το πείτε.

Ένα τελευταίο που θεωρώ ότι είναι από τα στρατηγικά ζητήματα που πρέπει το κράτος να βλέπει. Καλά όλα για το τι σχεδιάζουμε εδώ. Λειτουργούμε και κινούμαστε μέσα στα πλαίσια του τι μπορούμε να κάνουμε ως χώρα της Ε.Ε.. Έχουμε, όμως, ανταγωνισμό από χώρες που δεν είναι στην Ε.Ε. και οι οποίες κάνουν πολιτικές κρατικής παρέμβασης, οι οποίες τελικά καταλήγουν σε πρόβλημα τον δικό μας τουρισμό κι έχουμε και κάποια ή κάποιες απ’ αυτές που μπορούμε να τις επηρεάσουμε. Αναφέρομαι συγκεκριμένα στην Τουρκία. Η Τουρκία ήδη εξήγγειλε, όπως θα είδατε, ένα πρόγραμμα ενίσχυσης των επιχειρήσεων που επλήγησαν από την Thomas Cook με φθηνά δάνεια, με δάνεια τα οποία θα έχουν κρατική, εν πάση περιπτώσει, παρέμβαση, ενδεχομένως επιδότηση, δεν είναι γνωστές λεπτομέρειες, αλλά είναι σίγουρα μια παρεμβατική πολιτική, απ' αυτές που οι χώρες της Ε.Ε. δεν μπορούν να ασκήσουν. Πλην, όμως, η Τουρκία είναι σε καθεστώς τελωνειακής ένωσης με την Ευρώπη και όχι μόνο σε καθεστώς τελωνειακής ένωσης, αλλά και προενταξιακής διαδικασίας. Στην ίδια την σύμβαση προβλέπεται και πολύ περισσότερο στην ενταξιακή διαδικασία, ότι οι χώρες που βρίσκονται σ’ αυτήν τη διαδικασία οφείλουν σταδιακά να προσαρμόζονται στο κοινοτικό κεκτημένο. Δεν είναι δυνατόν οι τουρκικές επιχειρήσεις ή οι επιχειρήσεις άλλων τρίτων χωρών να μπορούν να πουλάνε προϊόντα τους ή υπηρεσίες τους στην Ευρώπη χωρίς δασμούς και την ίδια στιγμή να μπορούν να δέχονται επιχορηγήσεις από το κράτος τέτοιες που οι ευρωπαϊκές ανταγωνίστριες δεν μπορούν να δέχονται. Πεδίο δόξης λαμπρόν, λοιπόν, στο επόμενο Συμβούλιο Υπουργών της Ε.Ε., κύριε Υπουργέ, να θέσετε το θέμα αυτό. Τι είναι το πρόγραμμα ενίσχυσης που έχει εξαγγείλει η Τουρκία; Είναι συμβατό με το κοινοτικό κεκτημένο και πώς η Ευρωπαϊκή Επιτροπή και η Ε.Ε. μπορεί να επιβάλει στην Τουρκία περιορισμούς σ’ αυτήν την πολιτική;

 Θα ζητήσω συγνώμη, κύριε Πρόεδρε, επειδή λόγω υποχρέωσης σε άλλη Επιτροπή πρέπει να φύγω, θα δω τις απαντήσεις από τα πρακτικά. Ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών)**: Κατανοητό. Το λόγο έχει ο κ. Ηγουμενίδης.

**ΝΙΚΟΛΑΟΣ ΗΓΟΥΜΕΝΙΔΗΣ:** Σας ευχαριστώ, κύριε Πρόεδρε.Κύριε Υπουργέ, λέω να αφήσω να πάρει το ποτάμι όλη τη σκόνη που σηκώσατε με την επίθεση ενάντια στην πολιτική του ΣΥΡΙΖΑ και του Υπουργείου τουρισμού, επί κυβέρνησης ΣΥΡΙΖΑ. Ας την αφήσουμε αυτή στην άκρη λοιπόν, και ας σταθούμε στο τί έκανε η Κυβέρνηση, αφού αυτός είναι ο σκοπός της σημερινής μας συνάντησης. Τί έκανε η Κυβέρνηση; Αντέδρασε άμεσα. Δηλαδή, αμέσως, με την ανακοίνωση της κατάρρευσης της Thomas Cook επικοινώνησε με τις υπηρεσίες του Υπουργείου. Τι είναι αυτά; Κυρίες και κύριοι συνάδελφοι, ούτε να κρυβόμαστε ούτε να κοροϊδευόμαστε. Τα μέτρα που έχει ανακοινώσει η Κυβέρνηση είναι προφανώς ελάχιστα και δεν μπορούν να συνεισφέρουν στην ουσιαστική ενίσχυση της θέσης των επιχειρήσεων και των εργαζομένων στον χώρο του τουρισμού, που πλήττονται από την κατάρρευση του συγκεκριμένου ομίλου.

Οφείλω να ομολογήσω, ότι με την ανακοίνωση τις κατάρρευσης, επικοινώνησα με τον κ. Κόνσολα, τον Υφυπουργό στο Υπουργείο και είδα έναν άνθρωπο γνώστη του αντικειμένου, που πραγματικά με αγωνία προσπάθησε ή εξέφρασε τουλάχιστον σε μένα την προσπάθειά του για να βρει λύσεις σε διάφορα θέματα που προκύπταν, ωστόσο - κακά τα ψέματα - δεν είδα αυτό το πράγμα να εκφράζεται συνολικά στην πολιτική του Υπουργείου. Για μένα, είναι μια δυσάρεστη έκπληξη, ότι ένα μήνα σχεδόν μετά στα μάτια των εργαζομένων και των επιχειρήσεων του τουρισμού, η Κυβέρνηση είναι απροετοίμαστη. Κυρίες και κύριοι συνάδελφοι, κατά τη γνώμη μου σήμερα δεν χρειαζόμαστε διαπιστώσεις και περιγραφές. Ο κόσμος της εργασίας και όλοι οι άνθρωποι του ελληνικού τουρισμού περιμένουν να ακούσουν ένα ολοκληρωμένο σχέδιο. Ένα σχέδιο, με την ενεργητική παρουσία και την ενεργητική συμβολή όλων των συναρμόδιων Υπουργείων και πρωτίστως των Υπουργείων Οικονομικών και Εργασίας.

Αντί αυτού, έχουμε «πλίνθους και κεράμους ατάκτως ερριμμένα». Έχουμε μέτρα αποσπασματικά, απλά για να κλείσουν ορισμένα στόματα. Θα ήταν ενδιαφέρον και εξαιρετικά σημαντικό σήμερα που γίνετε αυτή η συζήτηση, να ακουστεί ένα εθνικό σχέδιο για την άμβλυνση της εποχικότητας και του λεγόμενου «τουρισμού όλο τον χρόνο». Αυτό θα μπορούσε να αποτελέσει την «ομπρέλα» αντιμετώπισης των συνεπειών της κατάρρευσης της Thomas Cook, αλλά και κάθε Thomas Cook.

Η άμβλυνση των συνεπειών κατά την γνώμη μου, κυρίες και κύριοι συνάδελφοι, από την κατάρρευση ενός ταξιδιωτικού ομίλου, περνάει μέσα και από την άμβλυνση της εποχικότητας. Η άμβλυνση της εποχικότητας δεν είναι παρωνυχίδες, δεν είναι σημειώσεις πανηγυρίζοντας για τις επιτυχίες του ελληνικού τουρισμού - όπως ανέφερε κάποιος συνάδελφος προηγουμένως. Είναι η καρδιά της πρότασης της Αριστεράς, η οποία μιλάει για την προβολή όλων των προϊόντων του τουρισμού και ότι η Ελλάδα δεν είναι μόνο ήλιος και θάλασσα, την προβολή του ελληνικού Πολιτισμού, που εξασφαλίζει τη μοναδικότητα του ελληνικού τουριστικού προϊόντος, σε σχέση με όλες τις άλλες χώρες. Προς αυτή την κατεύθυνση, αν το θέλετε, ήταν και το τελευταίο νομοσχέδιο του Υπουργείου Τουρισμού, που είχε κατατεθεί επί κυβέρνησής μας.

Εν πάση περιπτώσει, ας μην ξεφύγουμε από το θέμα. Ας έρθουμε στα της σημερινής συζήτησης. Κύριε Υπουργέ, παρακολούθησα με ενδιαφέρον τη σημερινή σας παρουσίαση, αλλά και όλη την παρέμβασή σας και τις ανακοινώσεις του Υπουργείου και έχω να ρωτήσω μερικά πράγματα.

Πρώτον, λέτε ότι συστάθηκε κέντρο επιχειρήσεων Υπουργείου Τουρισμού, στο Υπουργείο. Να μου επιτρέψετε να ρωτήσω. Πόσα άτομα αποτελούν αυτό το κέντρο; Υπό ποια ομπρέλα βρίσκεται; Είναι ένας επιχειρησιακός μηχανισμός; Βρίσκεται ακόμα σε λειτουργία και για πόσο διάστημα;

Δεύτερον, είπατε ότι είσαστε σε επαφή με την Ισπανία. Κατά τη γνώμη μου, τα μέτρα που πήρε η ισπανική Κυβέρνηση - δεν θα αναφερθώ αυτή τη στιγμή σε όλα αυτά τα μέτρα - αφενός μεν δείχνουν το πόσο πίσω είναι η δική μας Κυβέρνηση, σε σχέση με αυτά και σε σχέση με την προβολή ενός ολοκληρωμένου σχεδίου υποστήριξης του ελληνικού τουριστικού προϊόντος, δείχνουν όμως και την κατεύθυνση, ακριβώς, της ανάπτυξης του τουρισμού όλου του χρόνου. Είναι μέτρα - ειδικά από την ισπανική Κυβέρνηση - στην κατεύθυνση της άμβλυνσης της εποχικότητας.

Στο τρίτο, αναφέρθηκε και η κυρία Νοτοπούλου, ορισμένοι Βουλευτές του ΣΥΡΙΖΑ έχουμε καταθέσει μια σχετική ερώτηση και δεν έχουμε πάρει ακόμη απάντηση για όλα τα θέματα στα οποία αναφερόμαστε.

Θα ήθελα να πω και κάτι άλλο, σε σχέση με τα μέτρα και το συνολικό σχέδιο. Πιστεύω, κυρίες και κύριοι συνάδελφοι, ότι σε αυτό το μέτρο πρέπει να συμμετέχει όλη η διοικητική παρουσία του ελληνικού κράτους και όχι μόνο. Ξεκινώντας από την τοπική αυτοδιοίκηση και τα μέτρα που πρέπει να πάρει για τις κατά τόπους επιχειρήσεις και τα σωματεία των εργαζομένων, μέτρα της ελληνικής Κυβέρνησης, μέχρι και μέτρα σε ευρωπαϊκό επίπεδο.

Ήδη υπάρχουν αναφορές και δραστηριότητες και από την πρώην Υπουργό Τουρισμού και σημερινή Ευρωβουλευτή, κ. Κουντουρά, που νομίζω είναι σε γνώση του Υπουργείου και δεν χρειάζεται να αναφερθώ αναλυτικά σε αυτά. Όντως, νομίζω ότι δε διαφωνεί κανείς σε αυτό, ο ΕΟΤ οφείλει να έχει έναν αποφασιστικό και κομβικό ρόλο, με μια εκστρατεία αποκατάστασης των απωλειών για τις οποίες συζητάμε σήμερα. Με αφορμή αυτό, θα ήθελα να εκφράσω και την ανησυχία μου σε ότι έχει να κάνει με τον ίδιο τον ΕΟΤ και την αναφορά του Υπουργού Τουρισμού στην πρώτη επίσκεψη του Πρωθυπουργού, κ. Μητσοτάκη, στο Υπουργείο Τουρισμού. Λέει «για έναν ΕΟΤ που πρέπει σε νέες βάσεις να συνεργασθεί και με τον ιδιωτικό τομέα». Έτσι είπατε, κύριε Υπουργέ.

Η δήλωση αυτή θεωρήθηκε από πολλούς προάγγελος εμπλοκής των ιδιωτών στον ΕΟΤ. Νομίζω ότι σήμερα είναι μια αφορμή να ξεκαθαριστεί αυτό το θέμα. Ο ιστορικός ρόλος του ΕΟΤ στον τομέα της προβολής αλλά και των ελέγχων, να μην ξεχνιόμαστε, δεν χωρά ούτε παρερμηνείες ούτε σκοπιμότητες. Με αφορμή, λοιπόν, την THOMAS COOK και την ενδεχόμενη εμπλοκή του ΕΟΤ στην αντιμετώπιση αυτών των συνεπειών, θα πρέπει να είναι καθαρό ποιες ενέργειες είναι θεμιτές και ποιες όχι. Ο ΕΟΤ δε μπορεί να είναι μηχανισμός εξυπηρέτησης ιδιωτών, αλλά πρέπει να είναι οργανισμός στην κατεύθυνση της προάσπισης του δημόσιου συμφέροντος, εν προκειμένω, στον τομέα του τουρισμού. Ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Κι εμείς ευχαριστούμε.

Ο κ. Γκίκας, έχει το λόγο.

**ΣΤΕΦΑΝΟΣ ΓΚΙΚΑΣ:** Ευχαριστώ, κύριε Πρόεδρε. Μας είπε, πράγματι, ο κύριος Υπουργός, τον οποίο καλωσορίζω, όπως και την κ. Γκερέκου και τους θεσμικούς παράγοντες, τα μέτρα τα οποία έχουν ληφθεί μέχρι τώρα γι' αυτό το, πραγματικά, ατυχές γεγονός.

Ξέρετε, προέρχομαι από μια τουριστική περιοχή. Στην Κέρκυρα, πάνω από 12.000 - 13.000 επιχειρήσεις ασχολούνται ευρύτερα με τον τουρισμό και κάποιες από αυτές, όντως, έχουν υποστεί καταστροφή. Τα μέτρα τα οποία εξαγγείλατε είναι προς τη θετική κατεύθυνση, είχα την ευκαιρία, άλλωστε, να μιλήσω με τον κύριο Υπουργό και να του προτείνω και κάποια άλλα.

Θα ήθελα, αγαπητέ Υπουργέ, να επαναφέρω δύο προτάσεις, μεταφέροντας, εάν θέλετε, και κάποια αιτήματα φίλων που υπέστησαν πραγματική καταστροφή, για συγκεκριμένες επιχειρήσεις, είτε αυτές είναι ξενοδοχειακές είτε είναι επιχειρήσεις που δραστηριοποιούνται στον τουρισμό και που αποδεδειγμένα απώλεσαν σημαντικό ποσοστό του τζίρου τους. Για τέτοιες επιχειρήσεις πρέπει να υπάρχει κάποια δυνατότητα ρύθμισης τραπεζικών δανείων και να μπορούν να πάρουν κάποια άτοκα δάνεια προκειμένου να πληρώσουν τα δεδουλευμένα του προσωπικού τους και τους προμηθευτές τους.

Ένα άλλο ζήτημα πολύ σημαντικό, είναι εδώ και η κ. Γκερέκου, είναι η προβολή της χώρας το επόμενο χρονικό διάστημα, μετά αυτή τη μεγάλη ατυχία με την THOMAS COOK. Φαντάζομαι ότι θα εκπονηθεί ένα πρόγραμμα προβολής του ελληνικού τουρισμού και κυρίως, σε συνεργασία βέβαια με τις περιφέρειες που επλήγησαν περισσότερο, στήριξης των περιφερειών και των νομών αυτών.

Τέλος, θα ήθελα αναφερθώ σε ένα άλλο ζήτημα που είναι λίγο ευρύτερο. Ο ΣΥ.ΡΙΖ.Α. μας παρέδωσε ένα τουριστικό προϊόν με είκοσι δύο φόρους. Πώς είναι δυνατόν να είναι ανταγωνιστικός ο ελληνικός τουρισμός με είκοσι δύο φόρους; Έχουμε ακούσει επανειλημμένως τον Πρωθυπουργό αλλά και εσάς, στις προγραμματικές δηλώσεις, ότι θα υπάρξει σαφής μείωση των φόρων. Θέλω να το επαναφέρω αυτό, να το προτάξω στις δράσεις σας, διότι, νομίζω ότι μπορεί τα προηγούμενα χρόνια γεωπολιτικά ο τουρισμός να ενισχύθηκε, με την έννοια ότι οι άλλες μεγάλες τουριστικές αγορές ήταν κλειστές, αλλά από δω και πέρα τα πράγματα είναι τελείως διαφορετικά. Όταν έχεις δίπλα σου μια Κροατία, μια αναδυόμενη Αλβανία κ.λπ., πρέπει να έχεις ανταγωνιστικό τουριστικό προϊόν και με τόσους φόρους δεν υπάρχει. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το λόγο έχει ο κ. Φόρτωμας.

  **ΦΙΛΙΠΠΟΣ ΦΟΡΤΩΜΑΣ:** Κύριε Υπουργέ, κύριοι φορείς του τουρισμού, η οικονομική κατάρρευση του βρετανικού ταξιδιωτικού γραφείου Thomas Cook αποτέλεσε δυσάρεστη εξέλιξη και για την τουριστική βιομηχανία και άγγιξε βέβαια και την ελληνική αγορά. Η ζημιά η οποία υπολογίζεται γύρω στα 400 με 500 εκατομμύρια ευρώ στην πραγματική οικονομία είναι πολλαπλάσια.

Φυσικά και η αντίδραση της κυβέρνησης υπήρξε άμεση και υπήρξε και άμεση ανταπόκριση του Υπουργείου Τουρισμού και των αρμόδιων φορέων στο συνολικό αυτό πρόβλημα.

Βέβαια, να τονίσουμε ότι όλοι αυτοί θα χαθούν ως πελάτες της Thomas Cook, αλλά όχι ως πελάτες της Ελλάδος. Βέβαια κινδυνολογούμε λίγο, αλλά η ζημιά των 500 εκατομμυρίων δεν σημαίνει ότι θα είναι ίδια και του χρόνου. Οι κρατήσεις της Thomas Cook του 2020 δεν έχουν χαθεί και πρέπει να το τονίσουμε αυτό. Θα χαθούν ως κρατήσεις της εταιρίας, αλλά όχι ως κρατήσεις της Ελλάδος.

Υπάρχει λοιπόν ανάγκη για άμεσα μέτρα, για μέτρα άμεσης συντονισμένης και στοχευμένης δράσης και από τους φορείς, αλλά και από το Υπουργείο. Με τα μέτρα, λοιπόν, αυτά που μας είπε σήμερα και ο Υπουργός, που θα λάβει η κυβέρνηση, αλλά και οι αρμόδιοι φορείς δεν θα πρέπει να καταρρεύσουν του χρόνου οι τιμές , αλλά και να προφυλάξουμε τις επιχειρήσεις και την αγορά ευρύτερα από επιπλέον ζημιές. Πρέπει λοιπόν να υπάρξει συνεννόηση με τις αρμόδιες εταιρείες για διάφορα δρομολόγια και να σχεδιαστεί προσανατολισμός του διαφημιστικού προγράμματος σε διάφορες περιοχές που έχουν πληγεί. Σε όσες βέβαια περιοχές έχουν υποστεί ζημία πρέπει να δοθεί άμεση προβολή και μάλιστα ενισχυμένη. Λ.χ. η Marketing Greece πρέπει να κάνει περισσότερο στοχευμένες καμπάνιες στις περιοχές αυτές. Το επόμενο διάστημα, όταν υπάρξει πληρέστερη εικόνα των επιπτώσεων και το Υπουργείο Οικονομικών σε συνεργασία με το Υπουργείο Τουρισμού, αλλά και με τους αρμόδιους φορείς θα πρέπει να προβεί σε νέες πρωτοβουλίες. Η προσπάθεια πρέπει να μας επικεντρωθεί στην αντιμετώπιση των συνεπειών που πλήττουν τις ελληνικές επιχειρήσεις και τους εργαζόμενους αυτές.

Ο Υπουργός Τουρισμού είτε μόνος του, είτε με τους αρμόδιους εμπλεκόμενους φορείς πρέπει να επισκεφτεί τους υπεύθυνους μεγάλων εταιρειών Tour Operators, όπως η TUI αλλά και η SAGA, ώστε να καλύψει το κενό που έχει δημιουργηθεί στην αγορά. Αυτή θα είναι μια κίνηση όχι μόνο συμβολική, αλλά και ενισχυτική για τις επιχειρήσεις και την αγορά. Η Thomas Cook, λ.χ. είχε δέκα slots ανά εβδομάδα στο αεροδρόμιο της Σαντορίνης. Αυτό πρέπει να βρούμε κάποιο τρόπο να το καλύψουμε και να το αναπληρώσουμε. Η μέση διαμονή στη Σαντορίνη από τα slots αυτά ήταν το ελάχιστο μία εβδομάδα και το ανώτερο 8,5 ημέρες. Μια πτήση, λοιπόν, δίνει πολλές διανυκτερεύσεις σε διάφορα νησιά, ενώ αντίστοιχα της AEGEAN στο ίδιο νησί κυμαίνεται γύρω στις 2,8 με 3 ημέρες. Επομένως και η πολιτική αεροπορία, αλλά και οι αρμόδιοι φορείς πρέπει να αντιμετωπίσουν τα όποια προβλήματα εμφανιστούν το χειμώνα, αλλά και το ερχόμενο καλοκαίρι.

Πρέπει, λοιπόν, να αναληφθούν καλά οργανωμένες και στοχευμένες πρωτοβουλίες από την Κυβέρνηση, όπως έχει λάβει μέχρι τώρα, αλλά και τους φορείς για την εξασφάλιση αεροπορικών θέσεων για τη χώρα. Οι τράπεζες επιπλέον πρέπει να στηρίξουν τις ξενοδοχειακές επιχειρήσεις με οποιοδήποτε τρόπο. Πρέπει να γίνουν συζητήσεις όπως έχουν πει πολλοί φορείς με την Ελληνική Ένωση Τραπεζών, για τα δάνεια των ξενοδοχειακών επιχειρήσεων που επλήγησαν από την Thomas Hook. Ένα άλλο θέμα το οποίο τέθηκε από διαφόρους συναδέλφους είναι η επέκταση της σεζόν. Δεν μπορούμε να αφήνουμε τον χειμώνα ανεκμετάλλευτο. Άλλες αγορές όπως η Τουρκία τη χειμερινή περίοδο είναι γεμάτη, υπάρχουν νέες αγορές όπως η Ινδία και οι Φιλιππίνες οι οποίοι ταξιδεύουν το χειμώνα ή νωρίς την άνοιξη και έρχονται στην Ελλάδα και δεν μπορούν να μετακινηθούν στη νησιωτική περιοχή ευκολότερα και όχι μόνο.

Ένα άλλο μείζον θέμα είναι το θέμα της κρουαζιέρας. Το χρόνο έρχονται στην Ελλάδα γύρω στα 5 εκατομμύρια τουρίστες μέσω κρουαζιέρας. Αυτοί είναι ώριμοι πελάτες, οι οποίοι μπορούν με συγκεκριμένα μέσα και τρόπους να τους κάνουμε κοινωνούς του ελληνικού προϊόντος και να ξανα επισκεφθούν την Ελλάδα. Άρα ο ΕΟΤ μπορεί όπως και άλλες χώρες να ενημερώνει, κάτι που έχει σταματήσει εδώ και πολλά χρόνια, τους επισκέπτες αυτούς είτε μέσω φυλλαδίων είτε μέσω εφαρμογών και διαφόρων applications για την Ελλάδα αλλά και τις ευρύτερες περιοχές.

Επίσης ένα άλλο θέμα που τίθεται μέσα από το πρόβλημα αυτό είναι η ανάδειξη και του θρησκευτικού τουρισμού αλλά και του κλασικού, κάτι που έχει μειωθεί. Ερχόμενος λοιπόν από τις Κυκλάδες, ένα σύμπλεγμα νησιών όπου το καθένα έχει ιδιαίτερη ταυτότητα και διαφορετική φέρουσα ικανότητα υποδοχής επισκεπτών, θεωρώ ότι μία από αυτές τις προκλήσεις είναι και η διαφορετικότητα διαφόρων προορισμών, όχι μόνο για τις Κυκλάδες, αλλά και ευρύτερα εντός της χώρας και η ανάγκη να προσαρμόσουμε τις δικές μας στρατηγικές, αλλά και τους ειδικούς στόχους ανά προορισμό. Βέβαια κατανοείτε ότι τουρισμός για τη Σέριφο, για την Κίμωλο ή για τη Σίκινο δεν σημαίνει το ίδιο για τη Μύκονο και τη Σαντορίνη. Έτσι λοιπόν η κρίση αυτή πρέπει να γίνει ευκαιρία, ώστε να αναθεωρήσουμε συνολικά τη λειτουργία του δικού μας προϊόντος και να διαμορφώσουμε μια άλλη στρατηγική προώθησης του ελληνικού τουρισμού. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Αρσένης.

**ΚΡΙΤΩΝ – ΗΛΙΑΣ ΑΡΣΕΝΗΣ:** Ευχαριστώ πολύ κύριε Πρόεδρε. Να καλωσορίσω και εγώ τους προσκεκλημένους μας, τον Υπουργό, την Πρόεδρο του ΕΟΤ και τους προέδρους των οργανισμών ΞΕΕ και ΣΕΤΕ. Υπάρχει ένας ελέφαντας στο δωμάτιο, όπως το ΜεΡΑ25 έχει πει σε πολλές περιπτώσεις για τη συζήτηση. Είναι κάποιο θέμα που αποφεύγουμε να συζητήσουμε. Αυτό είναι ότι ενώ τα οφέλη στην κοινωνία παράγονται από μικρές ποιοτικές επιχειρήσεις είναι δύσκολο για τους Υπουργούς, για τις πολιτικές ηγεσίες να συναντιούνται και να σχεδιάζουν για αυτές. Είναι πολύ πιο εύκολο να έχεις μια πολύ μεγάλη πολυεθνική, πέντε μεγάλες ξενοδοχειακές επενδύσεις. Αυτό υποσκάπτει το μέλλον του ελληνικού τουρισμού και την προσφορά στην ελληνική κοινωνία.

Σας άκουσα κύριε Υπουργέ και ήταν μια θετική έκπληξη η ομιλία σας στις προγραμματικές δηλώσεις και περίμενα με ανυπομονησία να δω πως θα την υλοποιήσετε γιατί φαινόταν να είσαστε σε εντελώς διαφορετική γραμμή από την κυβέρνηση. Μιλήσατε για ποιοτικό τουρισμό κλπ. Φοβάμαι ότι ο τρόπος που μπαίνετε στη γραμμή της κυβέρνησης είναι ότι αυτός ο ποιοτικός τουρισμός γίνεται πάλι μεγάλες μονάδες. Πρέπει να δούμε τι συμβαίνει στην πράξη, δεν μας ενδιαφέρει ο τζίρος του τουρισμού, μας ενδιαφέρει τι μένει στις τοπικές κοινωνίες, πως αναδιανέμεται το τουριστικό εισόδημα στις οικογένειες που μένουν εκεί στους τουριστικούς προορισμούς. Δύο παραδείγματα, πριν προλάβουμε να τα αλλοιώσουμε και αυτά. Κυκλάδες και Δωδεκάνησα. Μεγάλες μονάδες τα Δωδεκάνησα, μικρή επίπτωση στη μέση οικογένεια. Μικρές ποιοτικές μονάδες στις Κυκλάδες, τεράστια επίπτωση στο μέσο εισόδημα στις Κυκλάδες. Άμεσα ωφελείται ο άνθρωπος που μένει στις Κυκλάδες, πολύ έμμεσα και σε πολύ μικρότερο βαθμό σαν απλός εργάτης, εργαζόμενος στα Δωδεκάνησα. Ποιο μοντέλο προωθούμε; Σταθερά προωθούμε το μοντέλο της Δωδεκανήσου, αντί να προωθήσουμε το μοντέλο των Κυκλάδων. Και τώρα στις Κυκλάδες για παράδειγμα, ακόμη και στη κορεσμένη Μύκονο, που είναι πέρα από τις φέρουσες ικανότητες – και δεν νομίζω ότι υπάρχει το κανείς που μπορεί να το αρνηθεί – στις τελευταίες σχεδόν εναπομείνασες παραλίες προωθούνται μεγάλες ξενοδοχειακές επενδύσεις, ολόκληροι λόφοι με χιλιάδες κλίνες, ενάντια και στην ομόφωνη απόφαση του Δήμου. Αντίστοιχα προωθούνται στην Ίο, όπου ξέρουμε ότι υπάρχει εξαγορά από ένα οικονομικό συμφέρον σχεδόν όλων των παραλίων του νησιού, ενός από τα μεγαλύτερα κυκλαδονήσια. Αντίστοιχα, καταγγέλλουν οι πολίτες για τη Κέα και την επένδυση που γίνεται εκεί κ.λπ.. Πρέπει να δούμε πώς προχωράμε.

Θα πάω σε ένα άλλο ζήτημα. Είπαμε ότι 1 στα 5 ευρώ και παραπάνω που κινούνται στην ελληνική κοινωνία προέρχεται από τον τουρισμό και όμως, αυτά τα 1 προς 5 ευρώ τα θυσιάζουμε πάρα πολύ εύκολα κάνοντας τις ανταγωνιστικές δραστηριότητες προς τον τουρισμό, δηλαδή τις εξορύξεις, που για μερικά εκατομμύρια ευρώ, είμαστε διατεθειμένοι να τινάξουμε όλο τον τουριστικό κλάδο στον αέρα. Το μεταλλευτικό, είτε είναι χρυσός στη Χαλκιδική, είτε είναι βωξίτης στη Φωκίδα, όπου το 45% του Φωκίδας έχει κηρυχθεί περιοχή με μεταλλευτικές δραστηριότητες, μέχρι και γύρω από το δελφικό τοπίο. Αυτά δείχνουν ότι, πραγματικά, δεν έχουμε μοντέλο για τον τουρισμό. Το μοντέλο είναι οι μεγάλες πάλι επενδύσεις, χωρίς να ξέρουμε πού αποσκοπούμε. Πώς θα πάει το όφελος στην κοινωνία; Ποια θα είναι τελικά η προστιθέμενη αξία; Δίνετε μόνο τους τζίρους, για να μιλήσουμε για την αστική μορφή εργασίας, τα STAGE με τα 350 ευρώ και λιγότερα, σε ανθρώπους από το εξωτερικό για τον τουρισμό.

Έρχεται και σχετικό νομοσχέδιο που συνεχίζει αυτήν τη διαδικασία. Αυτό που μας απασχόλησε πάρα πολύ επίσης είναι οι διαρροές ότι θα προωθήσετε αυτήν την πρόταση για αύξηση του συντελεστή εκτός σχεδίου των τουριστικών, από το 0,2 στο 0,25, που επίσης πηγαίνει στην αντίθετη κατεύθυνση. Μειώνει την προστασία του τοπίου. Θα θέλαμε και μια κατηγορηματική απάντησή σας για αυτές τις διαρροές. Τέλος, δεν είναι μόνο η Thomas Cook που καταρρέει. Περιμέναμε και κάποιοι έλεγαν ότι πριν από αυτή θα κατέρρεε η TUI. Είναι αυτό το μοντέλο που καταρρέει, για αυτό, για να προστατεύσουμε τον τουρισμό μας, πρέπει να πάμε στο μοντέλο Κυκλάδων. Αυτό σημαίνει, όμως, μια ρήξη με τις παρελθούσες πολιτικές.

**ΖΩΗ (ΖΕΤΤΑ) ΜΑΚΡΗ (Προεδρεύουσα των Επιτροπών)**: Το λόγο έχει ο κύριος Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ**: Θέλω να καλωσορίσω και τον Υπουργό Τουρισμού και την κυρία Γκερέκου και τον κ. Βασιλικό, όλους τους φορείς που σχετίζονται με αυτό που λέμε τουριστικό μάρκετινγκ. Λάθη έχουν γίνει και σίγουρα θα γίνουν στο διάβα του χρόνου. Αυτά θα πρέπει να βελτιώσουμε, να βλέπουμε το ανταγωνιστικό τουριστικό περιβάλλον που επικρατεί στη γειτονιά μας – βλέπε Ισπανία, Ιταλία, Τουρκία – αλλά και σε παγκόσμιο επίπεδο. Νομίζω ότι φυσιολογικά κατέρρευσε η Thomas Cook και θα έπρεπε να το έχουμε προβλέψει, όχι εμείς αλλά όσοι σχετίζονται με το τουριστικό φιλέτο, κάποιοι άνθρωποι του μάρκετινγκ, στις διεθνείς αγορές και τα χρηματιστήρια.

Έπρεπε να το έχουν προβλέψει, διότι υπήρχε προειδοποίηση στην εταιρία, όπως και σε άλλες εταιρείες, να εναρμονιστεί στο νέο περιβάλλον, όπως αυτό διαμορφώνεται, απέναντι σε κρατήσεις, πλέον, που γίνονται από τους επισκέπτες του τουρισμού με άλλον τρόπο. Είχε μείνει σε παραδοσιακό ρυθμό η Thomas Cook και δεν εναρμονίστηκε στο περιβάλλον για να γίνουν πιο ανταγωνιστικά τα προϊόντα της και να μειώσει το κόστος απέναντι στους 22.000 εργαζόμενους. Δεν θεωρώ ότι έπρεπε να γίνουν απολύσεις, αλλά έπρεπε να πάει σε ένα νέο σύστημα. Δηλαδή, το να γίνονται on-line κρατήσεις από τον κόσμο, γιατί αυτή η νοοτροπία έχει περάσει στις νέες γενιές και οι μεγαλύτεροι ηλικιωμένοι πηγαίνουν ακόμη σε οργανωμένα γκρουπ. Έπρεπε να το έχουν καταλάβει κάποιες εταιρείες πριν φτάσουν στα βάραθρα.

Επίσης, η Thomas Cook, από τον μαραγκό που την ίδρυσε, διαβάζοντας το βιογραφικό του Thomas Cook και πώς έγινε η εταιρεία από μια καμπάνια κατά του αλκοόλ, που γινόταν εκδρομές, τελικά έφτασε να είναι ένας γίγαντας. Και οι γίγαντες πέφτουν και οι αυτοκρατορίες πέφτουν, αν δεν προσαρμοστούν στα νέα δεδομένα. Ποιος περίμενε πριν από λίγα χρόνια να βάλει λουκέτο η KODAK, η γνωστή αυτή πολυεθνική εταιρεία στις φωτογραφικές μηχανές, η οποία ναι μεν επένδυσε στην ψηφιακή φωτογραφία, όμως έγιναν λάθη τακτικής και μάρκετινγκ της εταιρείας, με αποτέλεσμα να βάλει λουκέτο μια εταιρεία που ήταν πρότυπο στη φωτογραφία και γενικότερα στην αποτύπωση μέσω της φωτογραφίας, μετά από όλη αυτήν την καμπάνιας που είχε κάνει.

Άρα λοιπόν, και το Υπουργείο Τουρισμού, οι Tour Operators και όλοι όσοι σχετίζονται με το τουριστικό πακέτο στην Ελλάδα, θα πρέπει να εναρμονιστούμε στα νέα δεδομένα. Δεν λέμε να χάσουμε την παραδοσιακή μορφή της φιλοξενίας στην Ελλάδα. Καταρχάς, θα πρέπει να δοθούν εχέγγυα σε νέους ανθρώπους οι οποίοι έχουν φύγει από τα μεγάλα αστικά κέντρα έχουν πάει σε ημιορεινές περιοχές αλλά και στην νησιωτική Ελλάδα, καθώς αυτό το έχουμε συζητήσει σε μια πολύ σημαντική Επιτροπή όπως είναι η Επιτροπή Νησιωτικών και Ορεινών Περιοχών για να δούμε ποιο θα είναι το business plan, το action plan για τα επόμενα χρόνια.

Πρέπει λοιπόν, κάποιους ανθρώπους να τους βοηθήσουμε κύριε Υπουργέ που έχουν αφήσει τα αστικά κέντρα και θέλουν να επενδύσουν στις περιοχές αυτές τις απομακρυσμένες. Η προβολή και το imagine maker δεν είναι μόνο για τις φημισμένες περιοχές της Ελλάδος. Να δώσουμε σε αυτά τα παιδιά κάποια εφόδια να γίνει ένα project plan από το Υπουργείο Τουρισμό, να γίνει μια διαφημιστική καμπάνια. Δηλαδή, η διαφήμιση που θα ξεκινήσει σε λίγους μήνες ή αυτή η καμπάνια που ορίζεται το πώς θα διαφημιστεί η Ελλάδα, να δίνει μια βαρύτητα και σε κάποιες περιοχές οι οποίες δεν είναι και πολύ φημισμένες από τα κέντρα προορισμού των ξένων επισκεπτών. Οπότε να δώσουμε μια βαρύτητα και σε αυτούς τους ανθρώπους με μικρές επιχειρήσεις που έχουν ξεκινήσει.

Υπάρχουν αυτή τη στιγμή περιοχές στα σύνορα Ιταλίας-Ελβετίας, οι οποίες ερημώνουν πληθυσμιακά και οι εκεί Δήμοι δίνουν τη δυνατότητα σε ανθρώπους όχι μόνο Ιταλούς να πάνε, τους παραχωρούν κάποια οικήματα δωρεάν και μπαίνουν σε ανακαίνιση. Τα χρήματα που έχουν δοθεί στην Ελλάδα στα ξενοδοχεία απ’ ότι διαβάζω για ανακαίνιση είναι αρκετά και πρέπει να συνεχιστεί, πρέπει να αλλάξουν μορφή τα ξενοδοχεία αυτό είναι το μόνο σίγουρο. Να προσαρμοστούν, το marketing θέλει να αλλάζεις για να προσελκύσεις τους ξένους. Στα νέα δεδομένα διότι το πρόβλημα δεν είναι μόνο η Ελλάδα διαβάζω και η Τουρκία με πολλά εκατομμύρια ευρώ από την Thomas Cook, η Κύπρος, η Ισπανία που έχει ένα πολύ μεγάλο ποσοστό επί του ΑΕΠ από τον Τουρισμό.

Είμαστε βιομηχανία ως τουρισμός το παραδεχόμαστε δεν πρέπει όμως να πάμε με βιοτεχνικούς όρους σε μια βιομηχανία για να την αναπτύξουμε. Σωστή προβολή και διαφήμιση συμμετοχή στις εκθέσεις, αλλά, και άμεση παρακολούθηση των διεθνών εξελίξεων. Η Ελλάδα έχει χάσει πολλά χρήματα στα αγροτικά προϊόντα γιατί δεν παρακολουθούσε για παράδειγμα το Χρηματιστήριο του Βάμβακος στο Λίβερπουλ. Το θέμα το να μη παρακολουθείς τις διεθνείς εξελίξεις είναι ότι σίγουρα κάποια στιγμή θα ναυαγήσεις διότι υπάρχουν τα κρυφά σημεία που οικονομολόγοι, οι ορκωτοί λογιστές για το θέμα της Thomas Cook έχει γίνει και μηνυτήρια αναφορά στον Άρειο Πάγο αν δεν κάνω λάθος, έχουν προειδοποιήσει από το Μάιο δεν πήγαινε καλά η εταιρεία με βάσει αυτά τα στοιχεία που είχαν οι ορκωτοί λογιστές είχα προειδοποιήσει. Αυτά τα καμπανάκια του κινδύνου, που σίγουρα πάντα ελλοχεύει ο κίνδυνος να λοξοδρομήσεις και να πέσεις έξω θα πρέπει το Υπουργείο να δημιουργηθεί ένα team ανθρώπων που να παρακολουθούν τις διεθνείς εξελίξεις απέναντι στην τουριστική αγορά παγκοσμίως.

**ΖΩΗ (ΖΕΤΤΑ) ΜΑΚΡΗ (Προεδρεύουσα των Επιτροπών):** Το λόγο έχει η κυρία Ιατρίδη.

**ΤΣΑΜΠΙΚΑ (ΜΙΚΑ) ΙΑΤΡΙΔΗ:** Από τα ήδη ανακοινωθέντα μέτρα της κυβέρνησης που ανέλυσε προηγουμένως και ο Υπουργός, αποδεικνύεται πως η κυβέρνηση έδρασε άμεσα στην πτώχευση της Thomas Cook, και έλαβε σημαντικές αποφάσεις για τη μείωση των επιπτώσεων σε επιχειρήσεις και εργαζόμενους σε μια αναπάντεχη χρεοκοπία η οποία αφήνει ανυπολόγιστες ζημιές για την Ελλάδα. Αυτό αποδεικνύει πλέον ότι η κυβέρνηση σε αντίθετη γνώμη από αυτή που υποστηρίζει κάθε φορά Αξιωματική Αντιπολίτευση, είναι δίπλα στους εργαζόμενους μιας και οποιαδήποτε μορφή ανάπτυξης αλλά και αντιμετώπισης κρίσεων χρειάζεται τόσο τις επιχειρήσεις όσο και τους εργαζόμενους.

Επιπλέον, προκύπτει ότι η κυβέρνηση είχε κινηθεί άμεσα για να αντιμετωπίσει τις επιπτώσεις από την συγκεκριμένη πτώχευση σε βαθμό που τα μέτρα αυτά να θεωρούνται ικανοποιητικά και από τους αρμόδιους φορείς του τουρισμού. Σε ένα ευρύτερο πλαίσιο, ο κύριος Υπουργός έχει αναφερθεί ότι μελετάτε και η πλήρης κατάργηση του τέλους διαμονής σε συνεννόηση με το Υπουργείο Οικονομικών, αναμένεται να υπάρξει τελική πρόταση στο επικείμενο νομοσχέδιο της πλατφόρμας βραχύχρονης μίσθωσης. Μέτρο το οποίο θεωρώ ότι είναι πολύ σημαντικό καθώς αν δούμε λίγο τα στοιχεία, και τα ξανααναλύσουμε θα δούμε ότι από τα περίπου 200 ξενοδοχεία που έχει κάτω από την ομπρέλα της ιδιόκτητα ή franchising η Thomas Cook σε όλο τον κόσμο, τα 48 βρίσκονται στην Ελλάδα εκ των οποίων τα 16 σε Κω και Ρόδο.

Επιπλέον, η Thomas Cook είχε συνεργασία με αρκετά ξενοδοχεία χωρίς να είναι κάτω από την «ομπρέλα» της. Συνολικά από αυτά στην Κω υπάρχουν 32 ξενοδοχεία, ενώ στη Ρόδο 60. Δεδομένου πως τα στοιχεία αυτά αποδεικνύουν, πως τόσο η Ρόδος όσο και η Κως έχουν υποστεί βαρύ πλήγμα και ανυπολόγιστες ζημιές και βεβαίως πάντα σε συνεννόηση με το Υπουργείο Οικονομικών, θα ήθελα κύριε Υπουργέ να εξετάσουμε και το ενδεχόμενο και την πρόταση, να κατατεθεί άμεσα μια ρύθμιση ή μια τροπολογία, ώστε η κατάργηση του τέλους διαμονής να μπορούσε να ισχύσει άμεσα για όλα τα Δωδεκάνησα και τα νησιά του Βορειοανατολικού Αιγαίου, με δεδομένο ότι αυτά πλήττονται και από την έξαρση του μεταναστευτικού ζητήματος, γεγονός που δημιουργεί δυσανάλογη πίεση στον κοινωνικό και οικονομικό ιστό των νησιών. Η πρόταση αυτή, βεβαίως Υπουργέ, είναι σύμφωνη και με το άρθρο 101 παράγραφος 4 του Συντάγματος περί νησιωτικότητας.

Κλείνοντας, θα ήθελα να αναφερθώ σε ένα θέμα που δεν έχει να κάνει με τις επιπτώσεις της Thomas Cook, αλλά είναι ένα θέμα το οποίο αφορά τα νησιά και τις μεταφορές προς αυτά. Αυτή τη στιγμή που μιλάμε, από σήμερα μέχρι και την Τρίτη, δεν υπάρχουν διαθέσιμες θέσεις στην πτήση Αθήνα-Ρόδος και επιστροφή, ενώ οι τιμές των εισιτηρίων, λόγω της αυξημένης ζήτησης, σε πολλές περιπτώσεις αγγίζουν τα 600 ευρώ το άτομο. Πιστεύω ότι θα πρέπει να το δούμε λίγο αυτό το θέμα και ενδεχομένως και σε συνεννόηση και με τις αεροπορικές εταιρείες, να γίνουν περισσότερες πτήσεις για το διάστημα αυτό όπου υπάρχει τόσο μεγάλη εσωτερική ζήτηση και βέβαια να δούμε, με αυτό τον τρόπο, αν μπορεί να υπάρξει και εξορθολογισμός στην τιμή των εισιτηρίων.

Σας ευχαριστώ πάρα πολύ, καλή δύναμη και καλή συνέχεια στο έργο σας.

**ΖΩΗ (ΖΕΤΤΑ) ΜΑΚΡΗ (Προεδρεύουσα των Επιτροπών):** Σας ευχαριστούμε και εμείς πολύ, το λόγο έχει ο συνάδελφός ο κ. Μπιάγκης.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ κύρια Πρόεδρε. Ευχαριστώ εσάς, ευχαριστώ και τον κ. Βλάχο, που ανταποκριθήκατε με τόσο μεγάλη ταχύτητα στο αίτημα για σύγκληση από κοινού των δύο Επιτροπών, όπως επίσης και την πολιτική ηγεσία του Υπουργείου, τον κ.Θεοχάρη, που ανταποκρίθηκε και αυτός άμεσα, με αποτέλεσμα σήμερα να βρισκόμαστε εδώ όλοι, παρουσία και της κυρίας Γκερέκου Προέδρου του ΕΟΤ- την οποία και χαιρετίζω- και των εκπροσώπων των θεσμικών Φορέων.

Βρισκόμαστε όλοι σήμερα εδώ προκειμένου να αντιμετωπίσουμε ένα πρόβλημα, το οποίο ως κεραυνός έπεσε στην οικονομία της Ελλάδος, προκειμένου να δούμε τις λύσεις που μπορούμε να δώσουμε, τουλάχιστον εκ των υστέρων. Θεωρώ, ότι ένα πρόβλημα αυτού του μεγέθους, πρέπει να το δούμε με δύο διαφορετικές ματιές. Η μια ματιά είναι η αμεσότητα των αποφάσεων και των πράξεων που πρέπει να κάνουμε αμέσως τώρα και η άλλη είναι με βάση την προοπτική και την πρόταση που θέλουμε να δώσουμε. Θεωρώ κύρια Πρόεδρε, ότι η περίπτωση της Thomas Cook απέδειξε ξεκάθαρα, ότι η χώρα χρειάζεται νέες δομές, ένα νέο τουριστικό πλαίσιο και τη δημιουργία ενός ισχυρού μηχανισμού αποτροπής παρόμοιων φαινομένων. Η κρίση που ξέσπασε με αφορμή την Thomas Cook, είναι βαθιά και πολυεπίπεδη. Θα σταθώ όμως, όπως είπα και στην εισαγωγή μου και θα αναλύσω τις δύο κυρίαρχες πτυχές.

Η πρώτη πτυχή έχει να κάνει με την επίλυση των προβλημάτων των επιχειρήσεων του τουρισμού που χρήζουν άμεσης αντιμετώπισης λόγω της χρεοκοπίας της συγκεκριμένης εταιρείας. Θα πρέπει λοιπόν αρχικά, να λάβουμε μέτρα τα οποία να αφορούν την αναστολή και το «πάγωμα» των εισφορών και των οφειλών προς το Δημόσιο, τα ασφαλιστικά Ταμεία και τις τράπεζες. Έχω αναλυτικά τις προτάσεις μας, δεν θα καθυστερήσω, δεν θα τις αναφέρω, τις έχουν αναφέρει όλοι, θα καταθέσω και υπόμνημα που αναλυτικά τις αναφέρουμε.

Απλώς θα μου επιτρέψετε κύριε Υπουργέ, να αναφερθώ στο μέτρο που έχετε ήδη πάρει, για την αναστολή της καταβολής του Φ.Π.Α για έξι μήνες. Θεωρώ, ότι ο χρόνος που έχετε βάλει είναι άκαιρος, δεν θα δώσει τη δυνατότητα σε πλειάδα επιχειρήσεων, οι οποίες ασχολούνται κυρίως εποχιακά, μέσα σε έξι μήνες, δηλαδή τον Μάιο ή τον Απρίλιο που είναι το εξάμηνο, να μπορέσουν να ανταποκριθούν στις υποχρεώσεις τους, όπως επίσης θα πρέπει να δείτε γενικότερα την μη καταβολή Φ.Π.Α, εγώ θα έλεγα, για τα ανείσπρακτα τιμολόγια, αυτά τα οποία οι επιχειρήσεις έχουν κόψει και είναι επί πιστώσει και δεν έχουν λάβει τα χρήματα.

Συνεχίζω λέγοντας, για τις προτάσεις και τα μέτρα που αφορούν- και θα πρέπει να απευθυνθείτε εσείς με τη δυναμική σαν εκτελεστική εξουσία- στις τράπεζες, για τη δυνατότητα χορήγησης δανείων κίνησης με χαμηλά επιτόκια, την επανεκτίμηση των όποιων δανειακών υποχρεώσεων, την αναστολή των τραπεζικών δανείων και μετάθεση του χρόνου αποπληρωμής, όπως και την αναστολή των πάσης φύσεως διωκτικών μέσων από τις τράπεζες και αναφερόμαστε, για να μην θεωρηθεί ότι είμαστε καιροσκόποι, ότι αυτά αφορούν επιχειρήσεις οι οποίες αποδεδειγμένα επλήγησαν από την συγκεκριμένη πτώχευση.

Η δεύτερη πτυχή, αν μου επιτρέπετε κύριε Υπουργέ- και είναι πάρα πολύ σημαντικό- είναι η δημιουργία ενός αξιόπιστου μηχανισμού πρόβλεψης και αποτροπής νέων φαινομένων στον τομέα του τουρισμού. Εμείς, τουλάχιστον, θεωρούμε, κύριε Υπουργέ, ότι ο έλεγχος της τουριστικής αγοράς μέσω ενός μηχανισμού υπό την εποπτεία, εάν θέλετε, του ΕΟΤ, που τόσο πολύ την έχουμε αποδυναμώσει το τελευταίο διάστημα, θα πρέπει να αποτρέπει τη δημιουργία τέτοιων φαινομένων, θα διασφαλίζει τη βιωσιμότητα των τουριστικών γραφείων ή θα τα προβλέπει με σχετικές εκθέσεις. Αυτή θα μπορέσει να θεσπίσει και αξιόπιστους κανόνες που θα πρέπει να τηρούνται για την ασφαλή σύναψη τουριστικών συμβολαίων και συμφωνιών. Μία δεύτερη πρόταση που θα είχαμε να κάνουμε σε εσάς είναι η δημιουργία Ειδικής Επιτροπής Διαχείρισης Κρίσεων. Εκτιμάμε, ότι υπό την εποπτεία και πάλι του ΕΟΤ, ο οποίος είναι βαθύς γνώστης του αντικειμένου και με τη συνδρομή και των συναρμόδιων Υπουργείων, όπου θα αξιολογούνται τόσο οι συνθήκες και το περιβάλλον της τρέχουσας σεζόν όσο και οι προοπτικές των επόμενων, θα λαμβάνονται καίριες αποφάσεις για την αποτροπή παρόμοιων φαινομένων και θα υλοποιούνται συγκεκριμένες δράσεις και πρωτοβουλίες για τη στήριξη του προϊόντος, όπου και όταν χρειαστεί. Είχαμε τέτοιες περιπτώσεις και φάνηκε ότι ήμασταν απροετοίμαστοι.

Τρίτον, τη δημιουργία ενός υπέρ ταμείου - θα λέγαμε εμείς - τράπεζα τουριστικών επενδύσεων με τη σύμπραξη τόσο του Δημοσίου όσο και των τουριστικών επιχειρήσεων, όπου θα χρηματοδοτηθεί τόσο από τον προϋπολογισμό του Υπουργείου Τουρισμού όσο και από εισφορές που θα καθιερωθούν και θα καταβάλλονται από κάθε τουριστικό σύμβολο θα γίνεται.

Θα παρακρατείται ένα μικρό ποσοστό των συμβάσεων αυτών της τάξεως του 1%-3% και αυτό μπορεί να εκτιμηθεί μέσα από μια μελέτη, έτσι ώστε να δημιουργήσουμε ένα αποθεματικό το οποίο θα είναι ικανό να εγγυηθεί την αποπληρωμή των επιχειρήσεων του τουρισμού σε περιπτώσεις ανάλογες χρεοκοπίας.

Τέλος, εάν πραγματικά θέλουμε, κύριε Υπουργέ, να βάλουμε το δάκτυλο επί τον τύπο των ήλων πρέπει πραγματικά πέρα από τα μέτρα που καλείστε να πάρετε άμεσα με όσο γίνεται μεγαλύτερη αποφασιστικότητα, το σημαντικότερο είναι η δημιουργία ενός ισχυρού μηχανισμού στήριξης του τουρισμού. Αποδείχτηκε, ότι το συγκεκριμένο προϊόν χρειάζεται ανανέωση.

Πρέπει, λοιπόν, φεύγοντας από αυτό το προϊόν και επιλέγοντας ένα άλλο, να έχουμε έτοιμο το μηχανισμό αυτόν που θα μπορέσει να αντιμετωπίσει τους όποιους κραδασμούς θα λάβει το τουριστικό αυτό προϊόν στην πατρίδα μας.

**ΖΩΗ (ΖΕΤΤΑ) ΜΑΚΡΗ (Προεδρεύουσα των Επιτροπών)**: Το λόγο έχει ο κ. Κατσώτης.

**ΧΡΗΣΤΟΣ ΚΑΤΣΩΤΗΣ**: Η κατάρρευση της Thomas Cook είναι ένα παράδειγμα για την ανάπτυξη την οποία εσείς λέτε εδώ, αμφισβητεί τους πανηγυρισμούς των τελευταίων μηνών, τις αντιδικίες ανάμεσα στα δύο μεγάλα κόμματα για το ποιος πρέπει να πιστωθεί το αναπτυξιακό άλμα που λέτε και να φέρει, βέβαια, στο προσκήνιο τις πραγματικές επιπτώσεις της περιβόητης εξωστρέφειας για την οποία μιλάτε, που έχει γίνει και το σήμα κατατεθέν όλων των επιτελείων το προηγούμενο διάστημα.

Ως Κ.Κ.Ε. το προηγούμενο διάστημα αναδείξαμε την πορεία επιβράδυνσης και τον κίνδυνο νέας κρίσης της διεθνούς οικονομίας, καθώς και ότι η εξωστρέφεια για την οποία μιλάτε της εγχώριας οικονομίας θα αποβεί boomerang, καθώς ένας μικρός κλυδωνισμός της διεθνούς οικονομίας θα έχει δυσανάλογες επιπτώσεις στην εγχώρια οικονομία και ο κοινοβουλευτικός εκπρόσωπος του κόμματός μας είπε αρκετά πάνω σε αυτά. Την τελευταία περίοδο η οικονομική κατάσταση του Ομίλου δεν ήταν η καλύτερη και αυτή ήταν, βέβαια, γνωστή. Ο πολύ αυξημένος δανεισμός του Ομίλου, ο αυξανόμενος ανταγωνισμός, η μείωση του διαθέσιμου εισοδήματος σε ολόκληρη την Ευρώπη, αλλά και η έκταση του παραδοσιακού μοντέλου λειτουργίας με χιλιάδες γραφεία σε ολόκληρη την Ευρώπη την ώρα που το διαδίκτυο και οι μεγάλες διαδικτυακές εταιρίες ενοικίασης καταλυμάτων επιτρέπουν στον τελικό καταναλωτή σχεδόν να οργανώσει μόνος του τις διακοπές του οδήγησαν, βέβαια, τον Όμιλο σε αρνητικά οικονομικά αποτελέσματα το τελευταίο διάστημα.

Η χρεοκοπία της Thomas Cook δεν είναι τίποτα άλλο παρά μια αντανάκλαση των μεγάλων δυσκολιών που αντιμετωπίζει ο ίδιος ο καπιταλισμός σε ευρωπαϊκό και διεθνές επίπεδο. Η χαμηλή κερδοφορία, η όξυνση των ανταγωνισμών μεταξύ των Ομίλων, η υψηλή επιβάρυνση, τα αποδάνεια του παρελθόντος, όταν οι προσδοκίες για κερδοφορία ήταν πολύ μεγαλύτερες, η σχετική μείωση του διαθέσιμου εισοδήματος για τον τουρισμό είναι πλευρές του πραγματικού προβλήματος του καπιταλισμού μιας υπερσυσσώρευσης κεφαλαίων που δεν μπορούν να επενδυθούν με ικανοποιητικό ποσοστό κέρδους. Το κυρίαρχο αφήγημα της Κυβέρνησης είναι η στροφή στην ανάπτυξη και η προσέλκυση επενδύσεων και η δυνατότητα μιας ταχείας οικονομικής ανάπτυξης, που θα αντιμετωπίσει τα προβλήματα των εργαζομένων, όμως, όπως αποδείχθηκε «λογαριάζατε χωρίς τον ξενοδόχο», που είναι εδώ, οι οποίοι τα κλείνουν.

Η αδυναμία της καπιταλιστικής ανάπτυξης να αντιμετωπίσει τα προβλήματα των εργαζομένων είναι δεδομένη. Στον καπιταλισμό η ανάπτυξη προϋποθέτει αύξηση του βαθμού εκμετάλλευσης, εξαθλίωση των εργαζομένων και εδώ το παράδειγμα του τουρισμού είναι πολύ μεγάλο, είναι αυτό που πρέπει να βλέπει όλος ο κόσμος, όλη η εργατική τάξη, την εξαθλίωση των εργαζομένων από τη μια μεριά και από την άλλη τα κέρδη, που συγκεντρώνονται σε μια χούφτα ανθρώπων στον κλάδο. Η ίδια προοπτική της ανάπτυξης, χωρίς, εμπόδια, χωρίς κλυδωνισμούς, χωρίς νέα κρίση, όπως λέτε, είναι «όνειρο θερινής νυκτός». Εμείς εκτιμούμε, ότι η κρίση έρχεται και είναι αποτέλεσμα όλης αυτής της εξέλιξης, που συζητάμε και σήμερα εδώ. Το Κ.Κ.Ε. επισήμαινε αυτή την πλευρά, ήδη από τις αρχές της φάσης της αναιμικής ανάπτυξης της εγχώριας οικονομίας. Η εξωστρέφεια της ελληνικής οικονομίας και η εξαγωγικοί πρωταθλητές της ναυτιλίας και του τουρισμού δεν είναι πανάκεια, όπως λέει η Ν.Δ., ο ΣΥΡΙΖΑ, ο ΣΕΒ, ο ΣΕΤΕ, που το επαναλαμβάνουν διαρκώς. Η καπιταλιστική ανάπτυξη που θα έρθει δεν μπορεί να μοιράσει νέο πλούτο στη μεγάλη η λαϊκή πλειοψηφία, όχι μόνο γιατί ο καπιταλισμός γενικά δεν μπορεί να το κάνει, αλλά γιατί η ίδια η έκταση του νέου πλούτου που θα δημιουργηθεί είναι σημαντικά μικρότερη από αυτές τις μεγαλόστομες κυβερνητικές εξαγγελίες που ακούμε διαρκώς.

Είναι τα μέτρα ικανοποιητικά ή όχι; Προφανώς, εδώ είναι οι εκπρόσωποι των εργοδοτών, τα μέτρα είναι δικά τους, είναι τα αιτήματά τους, οι αξιώσεις τους και η Κυβέρνηση έρχεται να ικανοποιήσει κάθε αίτημά τους. Για αυτούς, βεβαίως, είναι ικανοποιητικά. Είναι, όμως, ικανοποιητικά για τους εργαζομένους; Βεβαίως και όχι. Είναι τα μόνιμα θύματα των πολιτικών και αυτής της Κυβέρνησης και της προηγούμενης και της όποιας κρίσης εμφανίζεται. Εμείς έχουμε ήδη τοποθετηθεί πάνω σε ποια μέτρα θα πρέπει να πάρει η Κυβέρνηση για τους εργαζόμενους, όμως από αυτά τίποτα δεν είδαμε σήμερα στη συζήτηση που κάνουμε εδώ.

Για παράδειγμα, κύριε Υπουργέ, έχουμε πει ότι θα πρέπει να διασφαλισθεί ότι κανένας εργαζόμενος είτε με άμεση σχέση εργασίας σε εξωτερική μονάδα διαχείρισης της Thomas Cook είτε σε αυτές που συνεργάζονται να μην μείνει απλήρωτος ή ανασφάλιστος και εδώ είναι οι εργοδότες, οι οποίοι ξέρουν πολλά από τη διαχείριση των κρίσεων. Να χορηγηθεί επίδομα ανεργίας 600 ευρώ το μήνα για αυτούς τους εργαζόμενους, χωρίς όρους και προϋποθέσεις, για όλη τη διάρκεια της ανεργίας σε όλους τους εργαζόμενους εποχιακά. Εδώ, είπε και ο κοινοβουλευτικός εκπρόσωπος του Κ.Κ.Ε. το κόλπο που κάνετε. Παίρνετε την ευθύνη, τη δίνετε στον ΟΑΕΔ, απαλλάσσετε τον εργοδότη να πληρώσει έστω και τον ένα μήνα ακόμη, εάν είχε τη σύμβασή του και λέτε θα πληρώσουν οι εργαζόμενοι. Για παράδειγμα από 800 ευρώ θα πάρει τα 400 ευρώ.

 Εμείς έχουμε πει, ότι θα πρέπει να δοθεί έκτακτο επίδομα σε αυτούς τους εργαζόμενους 1000 ευρώ, ένα ποσό που και τα ίδια τα σωματεία το βάζουν, για να μπορούν να ενισχυθούν αυτή την περίοδο της ανεργίας τους. Επίσης να παγώσουν τα δάνεια και oi λογαριασμοί όλων των εργαζομένων, που εργάζονταν στις επιχειρήσεις ή σ’ αυτές που συνεργάζονταν με την πτωχευμένη Thomas Cook. Δεν είπατε τίποτα για αυτό. Στους ξενοδόχους, Φ.Π.Α δεν θα δοθεί, δάνεια, θα διευθετηθούν, οι εργαζόμενοι; Γιατί, λοιπόν, να μην παγώσουν τα δάνεια και οι λογαριασμοί αυτών των εργαζομένων;

Εμείς, πιστεύουμε ότι τα μέτρα αυτά όντως είναι καλά για τους ξενοδόχους, δεν ικανοποιούν τους εργαζόμενους και η Κυβέρνηση είναι υπόλογη και σε αυτούς τους εργαζόμενους, αλλά και συνολικά στους εργαζόμενους, γιατί προτάσσει σαν πρότυπο τον τουρισμό. Ο τουρισμός, βέβαια, πέρα από αυτά που είπε ο κοινοβουλευτικός εκπρόσωπος για τις δεκάδες ελαστικές σχέσεις εργασίας, για τη μείωση των μισθών, για την εντατικοποίηση της δουλειάς, για τις απολύσεις σε όποιον διεκδικεί το δικαίωμά του – εδώ είναι οι εκπρόσωποι να πάρουν θέση - είναι ένας τομέας της οικονομίας, που οι εργαζόμενοι πρέπει να δουν ότι δεν μπορούν να αρκεστούν σ’ αυτή την πολιτική ή να την ανεχθούν, αλλά να οργανώσουν την πάλη τους για τα δικαιώματά τους.

**ΖΩΗ (ΖΕΤΤΑ) ΜΑΚΡΗ (Προεδρεύουσα των Επιτροπών):** Σας ευχαριστούμε πολύ, κύριε συνάδελφε.

Το λόγο έχει η κυρία Γκαρά.

**ΑΝΑΣΤΑΣΙΑ ΓΚΑΡΑ:** Σας ευχαριστώ πολύ, κυρία Πρόεδρε. Κυρία, κύριοι Υπουργοί, με αφορμή τη σημερινή συζήτηση για τις επιπτώσεις της πτώχευσης του Ομίλου Thomas Cook στον ελληνικό τουριστικό κλάδο, ένα θέμα πραγματικά σοβαρό, με πολλαπλές επιπτώσεις στην ελληνική οικονομία.

Θα μου επιτρέψετε να εκμεταλλευτώ την παρουσία σας, για να σας υπενθυμίσω ό,τι το καλοκαίρι που πέρασε, στον Έβρο, βιώσαμε, έναν πρωτοφανή πολυήμερο αποκλεισμό του νησιού της Σαμοθράκης και μάλιστα στην καρδιά της τουριστικής περιόδου. Έναν αποκλεισμό που οδήγησε σε ακυρώσεις των κατακτήσεων στο νησί, σε ποσοστό 50% και 60%, σύμφωνα με τα στοιχεία από τους τοπικούς φορείς και αρκετά μεγάλες απώλειες στα εισοδήματά τους. Μάλιστα οι παλινωδίες αλλά και οι λανθασμένοι χειρισμοί της Κυβέρνησης, επέτειναν το πρόβλημα, με αποτέλεσμα ουσιαστικά, να χαθεί ολόκληρη η τουριστική σεζόν για το νησί Σαμοθράκης, με δραματικές επιπτώσεις, τόσο σε επαγγελματίες όσο και σε τουρίστες.

Οι εικόνες δυσφήμισης με επισκέπτες να κοιμούνται στο λιμάνι χωρίς καμία μέριμνα ή ενημέρωση, κυκλοφόρησαν σε όλο τον κόσμο και μάλιστα είχαμε και έκδοση αρνητικών τουριστικών Οδηγιών, από γειτονικές χώρες. Εσείς, βέβαια, κ. Θεοχάρη, στην ερώτηση που σας καταθέσαμε για τα μέτρα που θα λάβετε από δω και πέρα για την επανόρθωση της εικόνας και της τουριστικής προβολής της Σαμοθράκης, απαντήσατε, πως δεν διαπιστώσατε αρνητική δημοσιότητα για το νησί, πέρα από κάποιες αναφορές στο ρουμανικό τύπο και πως τα γεγονότα δεν επηρέασαν πάρα ελάχιστα το τουριστικό προϊόν του νησιού.

Βέβαια, οι κάτοικοι του νησιού πέρα από το θυμό τους, αναρωτιούνται, πόση απόσταση σας χωρίζει από την πραγματικότητα; Παρεμπιπτόντως, κ. Θεοχάρη, έχουν περάσει δύο μήνες από αυτά τα γεγονότα και οι κάτοικοι ακόμη περιμένουν την επίσκεψή σας, για την οποία έχετε δεσμευθεί. Ωστόσο δεν έχετε βρει μερικές ώρες, ώστε να επισκεφτείτε το νησί και να ακούσετε ο ίδιος τα προβλήματα αλλά και τις λύσεις ή τις προτάσεις που επιθυμούν οι κάτοικοι του νησιού της Σαμοθράκης. Ωστόσο, νομίζω, πως πιστεύεται, ότι τα συγκεκριμένα προβλήματα, λύνονται σε κλειστές συσκέψεις για την Αθήνα με υπηρεσιακούς παράγοντες. Είναι, ωστόσο θέμα σεβασμού, αλλά και αποτελεσματικότητας για να δράσουμε άμεσα σε ό,τι αφορά την άποψή μου.

Κλείνοντας, κύριοι Υπουργοί, βεβαίως, αυτό που συνέβη στη χώρα με την πτώχευση της Thomas Cook είναι ένα πολύ σοβαρό θέμα, που θα ταλανίσει και θα ταλαιπωρήσει επαγγελματίες σε πολλούς γνωστούς τουριστικούς προορισμούς της χώρας μας. Δεν χρειάζεται κανείς να πει πολύ περισσότερα πράγματα, άλλωστε έχουν αναλυθεί και από προηγούμενους συναδέλφους μας, ωστόσο αυτό που σας καλούμε, είναι, να δράσετε άμεσα, έστω και καθυστερημένα, διότι τα μέτρα που έχετε εξαγγείλει είναι ελάχιστα και ελλιπή. Ωστόσο, εσείς, φροντίσατε να αξιοποιήσετε τη σημερινή σας παρουσία, κυρίως για να κάνετε Αντιπολίτευση στο ΣΥΡΙΖΑ και όχι, για να μας αναφέρετε ή να συζητήσουμε αναλυτικά τα μέτρα, τα οποία θα μπορούσαν να είναι και αποτελεσματικά.

Για τη Σαμοθράκη, ωστόσο, επαναλαμβάνω, κύριε Θεοχάρη, σας καλώ να ασχοληθείτε πραγματικά με το πρόβλημα. Σας έχουμε καταθέσει δέσμη μέτρων και προτάσεων στην Ερώτησή μας, ώστε να μπορέσει το νησί να ορθοποδήσει για να καλύψουμε το χαμένο έδαφος από τα πρωτόγνωρα γεγονότα του φετινού καλοκαιριού και να δημιουργήσουμε από κοινού όρους ανάπτυξης και στήριξης στο νησί, τόσο τουριστικά, κοινωνικά, όσο και οικονομικά. Εσείς, δεν υιοθετήσατε καμία από αυτές, δεν τις θέσατε καν σε συζήτηση. Εργαστείτε με σχέδιο για να αναδειχθούν τα συγκριτικά πλεονεκτήματα του νησιού. Ασχοληθείτε επιτέλους και με το εγχώριο τουριστικό ρεύμα, που εδώ και χρόνια προτιμά τη Σαμοθράκη για διακοπές και όχι μόνον τους Ρουμάνους bloggers. Δυστυχώς, αντιμετωπίζεται το νησί μας τελείως επιδερμικά, με αδιαφορία και προχειρότητα και φοβάμαι ότι θα κινδυνεύσουν να χαθούν και άλλες τουριστικές περίοδοι.

Σας καλώ, λοιπόν, να σκύψετε επάνω από τα προβλήματα και να δώσετε συγκεκριμένες λύσεις που θα στηρίζουν το νησί, όχι ευχολόγια και γενικολογίες, αλλά ένα ολοκληρωμένο σχέδιο ανάπτυξης και στήριξης. Αναμένουμε ακόμη την επίσκεψή σας, μπορούμε να σας βοηθήσουμε και να σας δείξουμε το δρόμο για το νησί, είναι ένα πανέμορφο νησί που έχει πάρα πολλές δυνατότητες και αυτό που ζητάμε, είναι, η σοβαρή και αποτελεσματική ενασχόλησή σας, προκειμένου να καλύψουμε το χαμένο έδαφος. Σας ευχαριστώ πολύ.

**ΖΩΗ (ΖΕΤΤΑ) ΜΑΚΡΗ (Προεδρεύουσα των Επιτροπών):** Σας ευχαριστούμε και εμείς. Το λόγο έχει ο κύριος Κελέτσης.

**ΣΤΑΥΡΟΣ ΚΕΛΕΤΣΗΣ:** Ευχαριστώ κυρία Πρόεδρε. Μετέχω στην κοινή συνεδρίαση ως μέλος της Υποεπιτροπής Νησιωτικών και Απομακρυσμένων Περιοχών της Επιτροπής Περιφερειών.

Κύριε Υπουργέ, κυρία Γραμματεύς είναι πραγματικά μια μεγάλη και καλή ευκαιρία, για εμάς και να ενημερωθούμε, αλλά και να σας θέσουμε κάποια ζητήματα και τον προβληματισμό μας, για ορισμένα θέματα που άπτονται, φυσικά, του αντικειμένου σας, σε σχέση με την ευρύτερη περιφέρεια. Ασφαλώς, πρέπει να αναγνωρίσουμε, ότι η αντίδραση της κυβέρνησης στο μεγάλο πρόβλημα που δημιουργήθηκε και επηρεάζει σαφέστατα την ελληνική οικονομία και πολλές από τις ελληνικές τουριστικές επιχειρήσεις και γενικότερα τον ελληνικό τουρισμό, δηλαδή το θέμα της πτώχευσης της Thomas Cook, ήταν πραγματικά, θα έλεγα, άμεση και φαίνεται αποδοτική και αποτελεσματική. Γιατί φυσικά, αφορά ένα σημαντικό κομμάτι της ελληνικής οικονομίας και κυρίως, πολλές επιχειρήσεις και εργαζομένους φυσικά στον τομέα αυτό.

Φυσικά, το θέμα, σε σχέση με τα μεγέθη θέλω να μιλήσω, γιατί η προλαλήσασα συνάδελφος από τον Έβρο, εκλεγόμαστε στην ίδια περιφέρεια, ορθά έθεσε το θέμα της Σαμοθράκης. Βέβαια, το θέμα της πληγής στον τουρισμό της Σαμοθράκης, το φετινό καλοκαίρι, επαναλαμβάνω, από πλευράς μεγεθών, αλλά καθόλου από πλευράς σπουδαιότητας, για εμάς και για τους κατοίκους εκεί του νησιού είναι μια παρωνυχίδα σε σχέση με τις επιπτώσεις από την πτώχευση μιας τεράστιας πολυεθνικής. Αλλά, σίγουρα, είναι ένα θέμα σημαντικό που δημιούργησε τεράστια προβλήματα και μεγάλες ζημιές στο κομμάτι των τουριστικών επιχειρήσεων στη Σαμοθράκη, φέτος το καλοκαίρι.

Γνωρίζουμε το ενδιαφέρον της κυβέρνησης, που υπήρξε άμεσο. Υπήρξε άμεση σύσκεψη των κυβερνητικών παραγόντων και θεσμικών φορέων. Γνωρίζουμε και την δική σας ανταπόκριση. Δεχτήκατε εσείς ο ίδιος τους φορείς της Σαμοθράκης ξεχωριστά και ξέρουμε ότι επίκειται επίσκεψή σας στο νησί. Νομίζω, ότι ματαιώθηκε λόγω της ονομαστικής ψηφοφορίας που είχαμε προχτές και νομίζω ότι θα γίνει την Δευτέρα αυτή. Συνεπώς, θεωρώ ότι το ενδιαφέρον είναι δεδομένο. Πρέπει όμως να σας πω, ότι πρέπει, πράγματι, να σκύψουμε λίγο πάνω από το νησί, διότι είναι ένα απομακρυσμένο νησί με πολλές φυσικές ομορφιές και είναι, ίσως και το μοναδικό αμιγώς τουριστικό προϊόν, με πολύ πολύ ιδιαίτερα χαρακτηριστικά, το οποίο διαθέτουμε εκεί στην ευρύτερη περιφέρεια αλλά και γενικότερα στο βόρειο Αιγαίο. Υπάρχουν θέματα, θα σας τα θέσουν και οι φορείς, όπως είναι η αναβάθμιση των ιαματικών πηγών στο νησί, η αδειοδότηση και η νόμιμη λειτουργία του δημοτικού κάμπινγκ το οποίο, τόσα χρόνια λειτουργεί με την ανοχή των παραγόντων και της πολιτείας, αλλά, ουσιαστικά παράνομα.

Η εκμετάλλευση του ΞΕΝΙΑ, ενός οικοδομήματος και ιστορικού, με μια ιδιαίτερη αρχιτεκτονική, το οποίο πρέπει να διασωθεί και κατά την άποψή μου, θα πρέπει να λειτουργήσει για τον σκοπό για τον οποίον δημιουργήθηκε, ως ξενοδοχείο δηλαδή. Φυσικά για το ΞΕΝΙΑ της Σαμοθράκης λέω και φυσικά, μέσω του ιδιωτικού τομέα, μέσω της προκήρυξης ενός διαγωνισμού για τη λειτουργία του. Είναι θέματα τα οποία θα σας τα θέσουμε και νομίζω ότι πρέπει να τα δείτε με ιδιαίτερο ενδιαφέρον. Φυσικά, πρέπει να δούμε και έναν τρόπο ανακούφισης των παραγόντων των τουριστικών και των επιχειρήσεων, σχετικά με τις ζημιές που υπέστησαν φέτος. Διότι και εκεί πρέπει να το δούμε λίγο αυτό το κομμάτι, με μεγαλύτερη προσοχή.

Συμπληρώνω με δύο θέματα που δεν αφορούν τη Σαμοθράκη. Το ένα αφορά το Τελωνείο των Κήπων που είναι η μοναδική δίοδος, μαζί με τη συμπληρωματική των Καστανιών, από την πλευρά της Τουρκίας. Όπως ξέρετε, τα τελευταία χρόνια, οι ροές τουρισμού από την Τουρκία έχουν αυξηθεί. Όμως, πρέπει να σας πω, ότι οι υφιστάμενες δομές στο τελωνείο των Κήπων, δεν επαρκούν για να εξυπηρετήσουν αυτό το ρεύμα και αυτή την κίνηση. Χρειαζόμαστε σίγουρα ένα νέο τελωνείο και ενδεχομένως, μέχρι τότε, μια αναβάθμιση του υπάρχοντος. Και πάντως, δεν μπορεί να έχουμε δέκα με δώδεκα ώρες, κατά μέσο όρο, αναμονή και ουρές των αυτοκινήτων κατά την είσοδο και κυρίως κατά την έξοδο προς την Τουρκία. Το αντίστροφο δεν ισχύει από την πλευρά της Τουρκίας προς την Ελλάδα, διότι αυτοί έχουν ένα σύγχρονο τελωνείο και τα έχουν αντιμετωπίσει τα πράγματα. Εμείς έχουμε αυτό το πρόβλημα. Ένα είναι αυτό.

Δεύτερο θέμα που θέτω, είναι το θέμα στο τελωνείο της Νυμφαίας Ροδόπης. Εκεί τι γίνεται; Εκεί υπάρχει σε εκκρεμότητα μια ρηματική διακοίνωση μεταξύ Ελλάδος και Βουλγαρίας, για ένα πολύ απλό θέμα: Να μην λογίζονται τα τουριστικά λεωφορεία, μαζί με τα φορτηγά, ως δημοσίας χρήσεως, διότι και αυτά έχουν αυτόν το χαρακτηρισμό. Όμως, πρέπει να τα ξεχωρίσουμε από τα φορτηγά. Γιατί τι γίνεται; Επειδή μπαίνουν στην ίδια ουρά, αυτό έχει ως αποτέλεσμα τεράστια καθυστέρηση στην είσοδο των τουριστικών λεωφορείων και του τουριστικού ρεύματος από τις χώρες της ανατολικής Ευρώπης, που εισέρχονται στην Ελλάδα. Και έτσι έχουμε τεράστιες καθυστερήσεις και επιπτώσεις στον τομέα του τουρισμού.

Εκκρεμεί, επαναλαμβάνω, μία ρηματική διακοίνωση. Ενδεχομένως να εμπλέκεται το Υπουργείο Εξωτερικών σε αυτό το θέμα. Νομίζω, όμως, ότι θα πρέπει να το δείτε και να λειτουργήσετε ως «επιταχυντής» και σε αυτό το θέμα. Σας ευχαριστώ.

Στο σημείο αυτό, η Προεδρεύουσα των Επιτροπών προχώρησε στη β΄ ανάγνωση των μελών των Επιτροπών. Παρόντες από τη Διαρκή Επιτροπή Παραγωγής και Εμπορίου ήταν οι Βουλευτές κ.κ.: Ανδριανός Ιωάννης, Καββαδάς Αθανάσιος, Βλάχος Γεώργιος, Βολουδάκης Μανούσος-Κωνσταντίνος, Ακτύπης Διονύσης, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Γκίκας Στέφανος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος – Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Μονογυιού Αικατερίνη, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Ταγαράς Νικόλαος, Τραγάκης Ιωάννης, Καππάτος Παναγής, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Βαρεμένος Γεώργιος, Μπάρκας Κωνσταντίνος, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Σκουρλέτης Παναγιώτης (Πάνος), Βέττα Καλλιόπη, Τσίπρας Γεώργιος, Φάμελλος Σωκράτης, Φραγγίδης Γεώργιος, Γκόκας Χρήστος, Κατρίνης Μιχαήλ, Πανάς Απόστολος, Καραθανασόπουλος Νικόλαος, Συντυχάκης Εμμανουήλ, Κατσώτης Χρήστος, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

Παρόντες από την Υποεπιτροπή Νησιωτικών και Ορεινών Περιοχών της Ειδικής Μόνιμης Επιτροπής Περιφερειών ήταν οι Βουλευτές κ.κ.: Γιόγιακας Βασίλειος, Δημοσχάκης Αναστάσιος, Ιατρίδη Τσαμπίκα (μίκα), Κελέτσης Σταύρος, Μακρή Ζωή (Ζέττα), Πασχαλίδης Ιωάννης, Σενετάκης Μάξιμος, Στύλιος Γεώργιος, Φόρτωμας Φίλιππος, Γκαρά Αναστασία, Ηγουμενίδης Νικόλαος, Πούλου Παναγιού (Γιώτα), Συρμαλένιος Νικόλαος, Χαρίτσης Αλέξανδρος (Αλέξης), Μπιάγκης Δημήτριος και Μπούμπας Κωνσταντίνος.

**ΖΩΗ (ΖΕΤΤΑ) ΜΑΚΡΗ (Προεδρεύουσα των Επιτροπών):** Ευχαριστούμε τον κύριο Κελέτση. Το λόγο έχει ο κ. Πασχαλίδης.

**ΙΩΑΝΝΗΣ ΠΑΣΧΑΛΙΔΗΣ:** Ευχαριστώ, κυρία Πρόεδρε.

Κύριε Υπουργέ, το Υπουργείο έδειξε γρήγορα αντανακλαστικά και πήρε σωστές αποφάσεις.

Σε λίγο, οι επιχειρήσεις θα αντιμετωπίσουν πρόβλημα ρευστότητας. Μήπως θα πρέπει οι επιχειρήσεις να μην πληρώσουν το Φ.Π.Α και τους φόρους από τα τιμολόγια που δεν εισέπραξαν, αντί για την εξάμηνη παράταση που δώσατε;

Στη νήσο Θάσο, είχαμε, κάθε χρόνο, οκτώ χιλιάδες τουρίστες από τη Σκανδιναβική Thomas Cook. Είχαν υποσχεθεί ότι έως τις 4 Οκτωβρίου θα πληρώσουν τις επιχειρήσεις. Δεν πλήρωσαν, ζήτησαν μια παράταση. Μήπως γνωρίζετε αν πρόκειται να πληρωθούν οι επιχειρηματίες;

Επίσης, έχουν υπογράψει συμβόλαια για το 2020. Οι επιχειρήσεις αυτές που υπέγραψαν με την Thomas Cook, θα μείνουν, φυσικά, χωρίς τουρίστες. Πώς μπορούν να πληρωθεί αυτό το κενό;

Σας ευχαριστώ.

**ΖΩΗ (ΖΕΤΤΑ) ΜΑΚΡΗ (Προεδρεύουσα των Επιτροπών):** Ευχαριστούμε τον κύριο Πασχαλίδη. Το λόγο έχει ο κ. Ζαχαριάδης.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Ευχαριστώ.

Κυρία Πρόεδρε, κύριε Υπουργέ, είναι σημαντικό το θέμα που συζητάμε, αλλά νομίζω ότι θα πρέπει να εξετάσουμε και διάφορες άλλες πτυχές, αναφορικά με τον τουρισμό στη χώρα μας. Διότι, είναι το 17% του Α.Ε.Π., είναι πάρα πολύ κρίσιμο στην προσπάθεια που κάνει η χώρα να ανακάμψει και να ανασυγκροτηθεί και επηρεάζεται από μια σειρά παράγοντες. Άρα, λοιπόν, για να μην επαναλάβω όλα όσα ειπώθηκαν προηγουμένως, έχουμε κάποια νέα δεδομένα στην ευρύτερη γειτονιά μας. Έχουμε σε εξέλιξη μια πολεμική σύρραξη στα βόρεια συριακά σύνορα, με πρωτοβουλία της γειτονικής μας Τουρκίας.

Ως Υπουργείο, ως Κυβέρνηση, σκέφτεστε να πάρετε κάποιες πρωτοβουλίες; Διότι, όλο αυτό, το οποίο εκτυλίσσεται εκεί πέρα, πέρα από το ότι είναι δραματικό και δημιουργεί πολεμική κρίση και ανθρωπιστική καταστροφή, θα φέρει δευτερεύουσες και τριτεύουσες συνέπειες στον ελληνικό τουρισμό. Είναι πάρα πολύ πιθανό, λόγω της αποσταθεροποίησης της ευρύτερης περιοχής, να ενταθούν τα προσφυγικά και μεταναστευτικά ρεύματα προς την περιοχή. Είναι πιθανόν, η χείριστη εικόνα που παρουσιάζουν σήμερα τα συνοριακά νησιά να χειροτερεύσει ακόμα περισσότερο. Είναι πιθανό, λόγω του γεγονότος ότι αυτός ο πόλεμος γίνεται λίγες χιλιάδες χιλιόμετρα από τα ανατολικά σύνορά μας, να υπάρξουν απολύτως αρνητικές εξελίξεις και δυσφήμηση της ευρύτερης περιοχής μας, αναφορικά με το τουριστικό προϊόν.

Άρα, λοιπόν, αυτό δεν άπτεται της δικής σας ατζέντας, αλλά άπτεται του ίδιου του Πρωθυπουργού. Στην πρόσφατη συνάντηση που έκανε με τον Πρόεδρο Ερντογάν, βεβαίως, αυτά τα ζητήματα, τότε, δεν είχαν προκύψει. Όμως, είναι γνωστή η δυσκολία και η κατάσταση που υπάρχει στην ευρύτερη γειτονιά μας. Άρα, χρειάζεται, από δω και πέρα, ένα σχέδιο και χρειάζεται μια παρεμβατικότητα. Η χώρα, για χρόνια - είτε με προοδευτικές, είτε με συντηρητικές Κυβερνήσεις -, έχει ένα δόγμα στην εξωτερική της πολιτική ότι είναι υπέρ της σταθερότητας, της ειρήνης. Και εμείς, τα τελευταία χρόνια, προσπαθήσαμε και προσθέσαμε και την παρεμβατικότητα, ότι είμαστε υπέρ της ενεργητικής πολυδιάστατης φιλειρηνικής εξωτερικής πολιτικής. Τώρα λοιπόν, που ξεκίνησε ένας πόλεμος, τώρα που έχουμε ανάγκη από ειρήνη και διπλωματία, ποιες είναι οι πρωτοβουλίες σε όλα τα επίπεδα, που πρέπει να πάρει η κυβέρνηση, ώστε και τη σταθερότητα να προστατέψει στην περιοχή και το κρίσιμο τουριστικό προϊόν.

 **ΖΩΗ (ΖΕΤΤΑ) ΜΑΚΡΗ (Προεδρεύουσα των Επιτροπών):** Σας ευχαριστούμε πολύ. Ο κ. Συντυχάκης έχει τον λόγο.

 **ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κυρία Πρόεδρε. Η πτώχευση της Thomas Cook, προσγειώνει με άδοξο και ανώμαλο τρόπο, όσοι θεωρούσαν και συνεχίζουν να θεωρούν, ότι ο τουρισμός αποτελεί ναυαρχίδα της οικονομίας, ενώ όλοι ξέρουμε, ότι αυτός είναι εκτεθειμένος σε πολλαπλούς αστάθμητους παράγοντες, τους οποίους τους ανέλυσε και ο βουλευτής του κόμματος μας ο κ. Καραθανασόπουλος.

 Επιπλέον, το κόμμα μας, επιβεβαιώνεται με την πρόβλεψη που είχε κάνει, ότι αυτή η ανάπτυξη που αβγατίζει τα κέρδη των ομίλων, όσο μεγάλη και αν είναι αυτή, είτε μεγεθύνονται, είτε συγχωνεύονται, είτε πτωχεύουν. Όχι μόνον δεν διασφαλίζουν τους εργαζόμενους, τους αυτοαπασχολούμενους, τις μικρομεσαίες επιχειρήσεις, αλλά σε κάθε περίπτωση, είναι αυτοί που πληρώνουν και θα πληρώσουν το μάρμαρο. Το κόμμα μας, είχε προειδοποιήσει για την αναιμική ανάπτυξη της εγχώριας οικονομίας, όταν η Ν.Δ. και ο ΣΥΡΙΖΑ – ο ΣΥΡΙΖΑ και η Ν.Δ., τη θεοποιούσαν και συνεχίζουν να τη θεοποιούν.

 Τα είχαμε πει και δύο χρόνια νωρίτερα, με τους κλυδωνισμούς των τραπεζών και είχαμε επισημάνει την πιθανότητα νέων κλυδωνισμών. Αποδεικνύεται, ότι η ίδια η προοπτική της ανάπτυξης, χωρίς εμπόδια, χωρίς κλυδωνισμούς, χωρίς νέα κρίση, είναι από μόνη της ένα «όνειρο θερινής νυκτός». Τα ξενοδοχεία που αντιμετωπίζουν -εκτός από το κανόνι της Thomas Cook- και την ανάγκη αναπλήρωσης της τουριστικής κίνησης από εναλλακτικές πηγές, ενδέχεται, να επιβάλουν δυσμενέστερους όρους στις ξενοδοχειακές μονάδες, που το κόστος βέβαια θα μετακυλιστεί κυρίως τους εργαζόμενους. Το χρέος της Thomas Cook, μπορεί να αναπληρωθεί από επιχειρήσεις που θα εξαγοράσουν κομμάτια του ομίλου, αλλά το τουριστικό κεφάλαιο, με πρόσχημα την κρίση στον τουρισμό, θα διόγκωση το όποιο πρόβλημα μόνο και μόνο για να εξασφαλίσει μεγάλες κρατικές και κοινοτικές επιδοτήσεις. Ήδη, τα οκτώ από τα δέκα μέτρα -αν καλά τα μέτρησα- που πρότεινε ο κ. Υπουργός, έρχονται να αναπληρώσουν τις ζημιές των ομίλων και να διασφαλίσουν την κερδοφορία των επιχειρηματικών ομίλων.

Από τις πράξεις νομοθετικού περιεχομένου, που απαλλάσσει τους μεγαλοξενοδόχους από το τέλος διαμονής και ρυθμίζει με ευνοϊκούς όρους την καταβολή του Φ.Π.Α, μέχρι ρυθμίσεις ευνοϊκές από τον αναπτυξιακό νόμο και ζεστό χρήμα από το κράτος στην τράπεζα επενδύσεων έως και εκατομμύρια ευρώ, για τη διαφημιστική προβολή. Εδώ, δουλέψανε ακαριαία τα αντανακλαστικά της κυβέρνησης. Για τους εργαζόμενους όμως στον τουρισμό - επισιτισμό, τους εργαζόμενους στα τουριστικά γραφεία, στις μικρομεσαίες επιχειρήσεις, ακόμα και για τους αγρότες, εδώ «διυλίζετε τον κώνωπα και καταπίνετε την κάμηλο».

Είναι γνωστό, ότι η πτώχευση της Thomas Cook, έπληξε χιλιάδες εργαζόμενους σε εκατοντάδες ξενοδοχειακές μονάδες και τουριστικά πρακτορεία σε ολόκληρη τη χώρα, με άμεση, αλλά και με έμμεση σχέση εργασίας με τον συγκεκριμένο κολοσσό. Βρέθηκαν από τη μια μέρα στην άλλη, πριν λήξει η σεζόν, άνεργοι, απλήρωτοι, ανασφάλιστοι και εκτός ταμείου ανεργίας. Στη πλειοψηφία τους βέβαια, ξενοδοχοϋπάλληλοι. Μέχρι αυτή τη στιγμή, δεν έχει παρθεί κανένα ουσιαστικό μέτρο για τη διασφάλιση σε ό,τι αφορά τα εργασιακά και ασφαλιστικά τους δικαιώματα, αλλά και μέτρα προστασίας τους, από τράπεζες και λογαριασμούς ή πρόβλεψη για έκτακτο βοήθημα, ούτε βέβαια και για την επόμενη σεζόν. Ακόμα και το μέτρο της μείωσης των ενσήμων από 100 σε 80, για την ένταξή τους στον ΟΑΕΔ, κερδισμένοι βγαίνουν οι εργοδότες. Τα ανέφεραν και οι προηγούμενοι βουλευτές του κόμματός μας.

Μέχρι στιγμής, γνωρίζουμε από τα στοιχεία του Συνδικάτου Επισιτισμού Τουρισμού Αττικής, άλλων επιχειρησιακών σωματείων, ξενοδοχείων του επισιτισμού, που αναφέρουν στο υπόμνημα που κατέθεσαν στον Υπουργό Εργασίας, πιθανά και σε σας κ. Υπουργέ, ότι 48 ξενοδοχεία ιδιόκτητα ή franchise, είναι κάτω από την ομπρέλα του ομίλου, ενώ οι εργαζόμενοι μόνο στα ξενοδοχεία ιδιοκτησίας της, ανέρχονται σε εκατοντάδες, με πολλούς από αυτούς σε διάφορες μονάδες της Κρήτης και της Ρόδου.

Ένα παράδειγμα μόνο. Στο Ηράκλειο, από τα επτά ξενοδοχεία που είχαν αποκλειστικά συμβόλαια με την Thomas Cook, τα 5 έχουν ήδη κλείσει και αυτό σημαίνει πως εκατοντάδες εργαζόμενοι έχασαν έναν μισθό και τα αντίστοιχα ένσημα και δεν φαίνεται να διασφαλίζονται. Η ίδια εικόνα είναι στην Αττική, στη Ρόδο, στα υπόλοιπα νησιά. Η εξέλιξη αυτή δίνει αέρα στα πανιά των μεγαλοξενοδόχων και με πρόσχημα την κακή κατάσταση, με δικαιολογία την Thomas Cook, θα επιδιώξουν, για του χρόνου, τη διαμόρφωση χειρότερων όρων στη σύναψη συλλογικών συμβάσεων.

Ταυτόχρονα, όμως, έπληξε και δεκάδες εργαζόμενους σε μεγάλα και άλλα μικρότερα τουριστικά γραφεία που βρίσκονται σε αβεβαιότητα, αφού μεγάλο μέρος του όγκου της δουλειάς τους αποτελούσε η διαχείριση του εισερχόμενου τουρισμού, σε συνεργασία με την Thomas Cook. Έπληξε και μικρομεσαίες εμπορικές επιχειρήσεις του τουρισμού-επισιτισμού, τους αγρότες, όπως σας είπα, που τροφοδοτούσαν ξενοδοχεία ή μαγαζιά στο χώρο του επισιτισμού. Ούτε για αυτούς έχει παρθεί κανένα μέτρο στήριξης, όπως έχουν ζητήσει με αλλεπάλληλα υπομνήματά τους. Η δυσανεξία της κυβέρνησης στην ικανοποίηση αιτημάτων των εργαζομένων στον τουρισμό - επισιτισμό, στις μικρομεσαίες επιχειρήσεις στον κλάδο, αποκαλύπτεται, ότι το παραμύθι της ανάπτυξης για όλους, της κυβέρνησης της Ν.Δ., αλλά και της ανάπτυξης για τους πολλούς του ΣΥ.ΡΙΖ.Α., έχει τελικά χώρο μόνο για τους μεγάλους εγχώριους και ξένους επιχειρηματικούς ομίλους.

Η ανάπτυξη την οποία ευαγγελίζεστε, η Ν.Δ., ο ΣΥ.ΡΙΖ.Α., τα υπόλοιπα κόμματα, δεν μπορεί να μοιράσει τον νέο πλούτο στη μεγάλη λαϊκή πλειοψηφία, όχι μόνο γιατί ο καπιταλισμός γενικά δεν μπορεί να το κάνει, που δεν μπορεί να το κάνει, αλλά γιατί η ίδια η έκταση του νέου πλούτου που θα δημιουργηθεί, είναι σημαντικά μικρότερη από τις μεγαλόστομες κυβερνητικές εξαγγελίες. Οι μεγάλες επιχειρήσεις στον τουρισμό, με τη βοήθεια των κυβερνήσεων, μετακινούν, αυτό κάνει και η κυβέρνηση της Ν.Δ., τις απώλειες στις πλάτες των εργαζομένων, που πληρώνουν ακριβά με μείωση των μισθών τους, εντατικοποίηση, απολύσεις, ελαστικότητα στην απασχόληση, πολυειδικότητα και πάρα πολλά άλλα, και ταυτόχρονα, με το πρόσχημα ο τουρισμός αποτελεί τη βαριά βιομηχανία της χώρας, αξιώνει και νέες διευκολύνσεις, απαλλαγές, φοροελαφρύνσεις και άλλα.

Το Κ.Κ.Ε., δεν είναι ενάντια στην οικονομική τουριστική δραστηριότητα, όμως, αυτή η οικονομική δραστηριότητα, πρέπει, πριν απ' όλα, να διασφαλίζει την κάλυψη των αναγκών του λαού σε διακοπές και αναψυχή, έτσι ώστε όλοι οι κλάδοι της οικονομίας και οι περιοχές να αναπτύσσονται σε αρμονία. Γι' αυτό, η θεμελιακή θέση του Κ.Κ.Ε., είναι η ανάπτυξη τόσο του εσωτερικού όσο και του εξωτερικού τουρισμού, ώστε τα λαϊκά στρώματα να έχουν τη δυνατότητα πρόσβασης στην αναψυχή, το δικαίωμα στην ξεκούραση. Εμείς, ως Κ.Κ.Ε., μεταφέρουμε τα αιτήματα των εργαζομένων και των μικρομεσαίων επαγγελματιών, όπως κανένας εργαζόμενος, είτε με άμεση σχέση εργασίας σε ξενοδοχειακή μονάδα διαχείρισης της Thomas Cook, ή σε συνεργαζόμενα, είτε σε ξενοδοχειακή μονάδα, κατάλυμα, η τουριστικό πρακτορείο, που έχει πληγεί από την πτώχευση αυτής, να μην μείνει απλήρωτος ή ανασφάλιστος για το σύνολο της σεζόν, όπως προβλέπει η συλλογική σύμβαση εργασίας. Να δοθεί το έκτακτο βοήθημα στους εργαζόμενους, είτε μείνουν άνεργοι είτε απλήρωτοι. Να διασφαλιστεί, ότι οι εργαζόμενοι θα μπορέσουν να λάβουν το επίδομα ανεργίας χωρίς όρους και προϋποθέσεις.

Τέλος, ουσιαστικά μέτρα προστασίας των μικρών επαγγελματιών, που κινδυνεύουν με χρεοκοπία και πλειστηριασμούς, όπως να μην χαθούν τα δεδουλευμένα των εργαζομένων σε αυτές, να παγώσει κάθε διαδικασία κατάσχεσης και πλειστηριασμού, αφορολόγητο όριο στα 12.000 € και μη προκαταβολή φόρου εισοδήματος για το έτος 2020 και τη μη επιβολή τόκων σε ρυθμιζόμενα χρέη προς το δημόσιο και τα ασφαλιστικά ταμεία για την αντίστοιχη περίοδο.

**ΖΩΗ (ΖΕΤΤΑ) ΜΑΚΡΗ (Προεδρεύουσα των Επιτροπών):** Το λόγο έχει ο κ. Συρμαλένιος.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ, κυρία Πρόεδρε. Να καλωσορίσω και εγώ τον κ. Υπουργό, την Πρόεδρο του Ε.Ο.Τ. και τους φορείς, που παρευρίσκονται. Βεβαίως, θέλω να σημειώσω, ότι υπάρχει μια μεγάλη παράλειψη, ότι δεν έχουν κληθεί οι φορείς των εργαζομένων, στον τουρισμό εννοώ, και αυτό είναι πολύ μεγάλο έλλειμμα, διότι πρέπει να ακούσουμε όλες τις πλευρές, τη στιγμή, που εκτός από την επιχειρήσεις, θίγονται και οι εργαζόμενοι. Το δεύτερο σημείο που θα ήθελα να τονίσω, το ανέφερε και ο κ. Αρσένης, πράγματι υπάρχει ένα θέμα, το οποίο θα πρέπει να το συζητήσει η Υποεπιτροπή Νησιωτικών Περιοχών και Περιφερειών, αλλά και γενικότερα η Επιτροπή Παραγωγής και Εμπορίου, για το τι σημαίνει βιώσιμη τουριστική πολιτική στη χώρα. Πράγματι υπάρχουν διαφορετικά μοντέλα ανάπτυξης σε διάφορες περιοχές της χώρας, όμως και στις ίδιες περιοχές υπάρχουν μεγάλες ανισότητες και υπάρχουν και μεγάλοι κίνδυνοι, οι οποίοι αυτή τη στιγμή βρίσκονται σε πολύ μεγάλη εξέλιξη εξαιτίας ενός νομοθετικού πλαισίου, που έχει ψηφισθεί τα παλαιότερα χρόνια, τα πρώτα χρόνια των μνημονίων. Αναφέρομαι στις μεγάλες στρατηγικές επενδύσεις, οι οποίες κατά παρέκκλιση κάθε χωροταξικού και πολεοδομικού σχεδιασμού μπορούν να εγκατασταθούν σε περιοχές οι οποίες μέχρι σήμερα είναι εξαιρετικού φυσικού κάλλους και, αν θέλετε, αποτελούσαν και τον πόλο έλξης αυτού το τουρισμού. Άρα, κατά συνέπεια χρειάζεται μια μεγάλη συζήτηση γύρω από αυτό το θέμα.

Όσον αφορά στα προβλήματα της κατάρρευσης της THOMAS COOK, πραγματικά δεν είναι η πρώτη φορά που υπάρχει πτώχευση tour - operator, πριν από μερικά χρόνια ξέρουμε ότι υπήρξε και της αντίστοιχης ρωσικής εταιρίας και πιθανόν να υπάρξουν και αργότερα άλλες πτωχεύσεις και καταρρεύσεις. Κατά συνέπεια αυτό που χρειάζεται είναι ένα συνολικό σχέδιο διαχείρισης της χώρας, το οποίο συνολικό σχέδιο διαχείρισης της χώρας θα πρέπει να συζητηθεί σε διαβούλευση με όλους τους συναρμόδιους φορείς και να αποφασισθούν πάγια μέτρα για αυτές τις περιπτώσεις. Επίσης, επειδή είμαστε χώρα-μέλος της Ε.Ε. και δεν υπάρχει κοινή τουριστική ευρωπαϊκή πολιτική, θα έλεγα ότι και η Κυβέρνηση πρέπει να πάρει πρωτοβουλίες προς την κατεύθυνση της Ε.Ε., για να διαμορφωθεί ένα συνολικό ευρωπαϊκό σχέδιο και πρώτα απ' όλα με τις χώρες του νότου, διότι ξέρουμε ότι οι χώρες του νότου είναι υποδοχείς του μεγάλου τουριστικού ρεύματος και από τις κεντρικές ευρωπαϊκές χώρες και από τις βόρειες ευρωπαϊκές χώρες. Κατά συνέπεια, αυτές που πλήττονται πιο άμεσα είναι οι νότιες χώρες.

Το τρίτο σημείο, που θα ήθελα να πω, είναι ότι πρέπει να δώσουμε βάρος στις μικρομεσαίες επιχειρήσεις και στους εργαζόμενους και αυτό το λέω, διότι και τα στοιχεία, έχω μπροστά μου μια έκθεση του Ξενοδοχειακού Επιμελητηρίου που αναφέρεται στα στοιχεία, στις μικρές ξενοδοχειακές μονάδες ενός και δύο αστέρων ο τζίρος της THOMAS COOK, στον κύκλο εργασιών είναι πολύ μεγαλύτερος από τον τζίρο που αναφέρεται στον κύκλο εργασιών των τετράστερων και των πεντάστερων, δηλαδή, ποσοστά 55% και 51% του κύκλου εργασιών στα ξενοδοχεία ενός και δύο αστεριών έναντι 17% και 28%, αν θυμάμαι καλά. Άρα, αυτοί που πλήττονται περισσότερο είναι οι μικρομεσαίες επιχειρήσεις και οι εργαζόμενοι και γι' αυτό ακριβώς, όλα τα μέτρα, κυρίως, θα πρέπει να κατευθυνθούν προς τα εκεί. Προφανώς, για τους εργαζόμενους θα πρέπει να υπάρξει ειδική μέριμνα, ανεξάρτητα του χρόνου εργασίας. Μπορεί κάποιος εργαζόμενος να ήταν για δύο ημέρες σε μια επιχείρηση, η οποία πλήττεται από την κατάρρευσή της THOMAS COOK, δεν σημαίνει ότι πρέπει να έχει συμπληρώσει 80 ένσημα για να μπορεί να ενταχθεί σε κάποιο πρόγραμμα, διότι υφίσταται αυτές τις συνέπειες.

Επίσης, θα ήθελα να πω, όπως αναφέρθηκαν και άλλοι συνάδελφοί, για τον πολλαπλασιαστή του τουρισμού στις τοπικές οικονομίες. Πράγματι ο πολλαπλασιαστής αυτός έχει σοβαρές αρνητικές συνέπειες και στις άλλες επιχειρήσεις, που είναι συναφείς με τον τουρισμό, αλλά δεν είναι ακραιφνώς τουριστικές επιχειρήσεις, και στις επιχειρήσεις και στους εργαζόμενους. Κατά συνέπεια θα πρέπει να δούμε πώς θα υποκατασταθεί το κενό της Thomas Cook, με άλλες τρόπους. Θα κλείσω λέγοντας ό,τι πρέπει να δούμε και το φαινόμενο του AIRBNB, μήπως τελικά, ειδικά μέτρα για το AIRBNB, πρέπει να παρθούν σε περιοχές που έχουν πληγεί πολύ περισσότερο, δηλαδή, ένας μεγαλύτερος έλεγχος, ίσως και περιορισμός της χρήσης AIRBNB, σε αυτές τις περιοχές. Ευχαριστώ.

**ΖΩΗ (ΖΕΤΤΑ) ΜΑΚΡΗ (Προεδρεύουσα των Επιτροπών):** Ευχαριστούμε και εμείς, ολοκληρώνουμε με το κύριο Πάνα.

**ΑΠΟΣΤΟΛΟΣ ΠΑΝΑΣ:** Κυρίες και κύριοι συνάδελφοι, ανήσυχοι και παράλληλα προβληματισμένοι για τις επιπτώσεις που θα έχει η κατάρρευση της Thomas Cook, εμφανίζονται και εκπρόσωποι του τουρισμού της Βορείου Ελλάδας, από όπου και προσωπικά προέρχομαι και ιδίως της Χαλκιδικής, μίας άκρως τουριστικής περιοχής της χώρας. Αν και η περιοχή αυτή δεν έχει την αντίστοιχη έκθεση στην εταιρία όπως έχουνε νησιά, όπως η Κρήτη, η Ρόδος, η Κέρκυρα και η Κως, εντούτοις οι οικονομικές επιπτώσεις αναμένονται να είναι σημαντικές.

Σύμφωνα με στοιχεία μεγάλου τουριστικού ταξιδιωτικού πρακτορείου που διακινεί πελάτες στη Χαλκιδική και στην Πιερία, θα βρεθούν μέχρι τέλος Οκτωβρίου, 3 έως 3,5 χιλιάδες Γερμανοί τουρίστες, αναφορικά με τους τουρίστες από Ολλανδία και Βέλγιο, στις προαναφερθείσες περιοχές, βρίσκονται ότι θα ταξιδέψουν στο επόμενο χρονικό διάστημα πάνω από 1000 άτομα. Τα νούμερα λοιπόν μιλάνε από μόνα τους, για το πλήθος των επισκεπτών και κατ' επέκταση των επαγγελματιών, που επηρεάζονται από τις επάλληλες ακυρώσεις στα ξενοδοχεία και στα εισιτήρια.

Η Πανελλήνια Ομοσπονδία Ξενοδόχων, κάνει λόγο για ένα γεγονός πολύ αρνητικό, ακόμη και για την περιοχή της Χαλκιδικής, που δεν δέχεται σε μεγάλο βαθμό πτήσεις τσάρτερ της Thomas Cook. Περαιτέρω, ένα πλέον σημαντικό ζήτημα είναι πώς θα αντιμετωπίσει το κράτος, τον όγκο των χρεών των επαγγελματιών και ότι σχετίζεται με την κεντρική διοίκηση, δηλαδή, με το Φ.Π.Α. και με το φόρο διαμονής και με άλλα ζητήματα που θα προκύψουν στην πορεία, σχετικά με τις ασφαλιστικές εισφορές. Εγώ δεν θα ήθελα να σας κουράσω περισσότερο, θα ήθελα όμως να τεθεί πλέον ένας συγκεκριμένος στρατηγικός σχεδιασμός και στα θετικά στοιχεία του τουρισμού, αλλά και στην περίοδο κρίσεων πλέον που αντιμετωπίζουμε αυτή τη στιγμή. Σας ευχαριστώ πολύ.

**ΖΩΗ (ΖΕΤΤΑ) ΜΑΚΡΗ (Προεδρεύουσα των Επιτροπών**): Και εμείς ευχαριστούμε. Eυχαριστούμε όλους τους συναδέλφους, θα μου επιτρέψετε, κύριε Υπουργέ, κυρία και κύριοι πρόεδροι, να εκφράσω και τη δική μου προσωπική αγωνία και το δικό μου ενδιαφέρον, γιατί ο νομός Μαγνησίας, τον οποίο πολιτεύομαι, επλήγη και εκείνος πάρα πολύ κι εάν δεν κάνω λάθος, το νησί της Σκιάθου, έχει και μια αρνητική πρωτιά.

Όπως προ-αποφασίστηκε η κυρία πρόεδρος και οι κύριοι πρόεδροι θα λάβουν το λόγο, απαντώντας σε ερωτήσεις και θα ολοκληρώσει ο Υπουργός. Το λόγο έχει ο κ. Ρέτσος, Πρόεδρος του συνδέσμου Ελληνικών Τουριστικών Επιχειρήσεων.

**ΙΩΑΝΝΗΣ ΡΕΤΣΟΣ (Πρόεδρος του Δ.Σ. του ΣΥΝΔΕΣΜΟΥ ΕΛΛΗΝΙΚΩΝ ΤΟΥΡΙΣΤΙΚΩΝ ΕΠΙΧΕΙΡΗΣΕΩΝ (ΣΕΤΕ)):** Ευχαριστώ πολύ, κυρία Πρόεδρε, καταρχήν για την πρόσκληση να παρίσταμαι, τέθηκαν πάρα πολλά ζητήματα, που έχουν να κάνουν με τη στρατηγική του ελληνικού τουρισμού, νομίζω ότι δεν μπορούμε να τα απαντήσουμε ή να τα συζητήσουμε, όποια και όποιος ενδιαφέρεται, μπορεί να ανατρέξει και στις ομιλίες μου, σαν πρόεδρος ΣΕΤΕ το 2017, αλλά και στις δημόσιες τοποθετήσεις μου, έχουμε εκφράσει ήδη ολοκληρωμένα την άποψή μας για τη στρατηγική μετεξέλιξη και την ωρίμανση του τουρισμού μας και του τουριστικού μας προϊόντος.

Η Thomas Cook, είναι ένα φαινόμενο το οποίο μπορεί να επαναληφθεί, πλέον μεγάλες εταιρείες απειλούνται από την παγκοσμιοποίηση, το είδαμε το 2008 στην Αμερική, με το τραπεζικό σύστημα, μπορεί να συμβεί οποτεδήποτε, σε οποιονδήποτε, άρα, λοιπόν, πρέπει να δούμε και εμείς που είμαστε πλέον μια μεγάλη τουριστική αγορά και μια μεγάλη τουριστική χώρα, με 33 εκατ. επισκέπτες και κοντά στα 20 δις άμεσα έσοδα, το πώς μπορούμε να οργανωθούμε καλύτερα και πώς μπορούμε να ταυτοποίησουμε το προϊόν μας καλύτερα, ούτως ώστε να γίνει αυτό που ακούστηκε πολύ μέσα σε αυτή την αίθουσα, να μην εξαρτόμαστε αποκλειστικά από συγκεκριμένα κανάλια πώλησης και να είμαστε τόσο πολύ συνδεδεμένοι με τις αρνητικές επιπτώσεις μιας τέτοιας ιστορίας με την Thomas Cook.

Η στρατηγική κουβέντα, η φιλοσοφική αναζήτηση, θα μπορούσε να είναι πολύ εκτεταμένη, εγώ θα ήθελα να σας πω πέντε πράγματα για το τι συμβαίνει σήμερα με την Thomas Cook και το τι ζητήσαμε και το τι περιμένουμε το επόμενο διάστημα, διότι θα χρειασθεί, ενδεχομένως και να νομοθετήσετε αλλά και να πάρετε θέση στις εξελίξεις των επόμενων μηνών. Η ιστορία της Thomas Cook, έχει δημιουργήσει αυτή τη στιγμή ένα άνοιγμα στις τουριστικές επιχειρήσεις, ακούστηκε πάρα πολύ για ξενοδοχεία, παρακαλώ πολύ μην είναι το μυαλό σας συνδεδεμένο με τα ξενοδοχεία, ο τουρισμός είναι πολύ διαφορετικοί κλάδοι.

Προφανώς τα ξενοδοχεία είναι τα πιο προβεβλημένα και προφανώς εκεί είναι το μεγαλύτερο κόστος αυτής τη στιγμή, όμως υπάρχουν και άλλες επιχειρήσεις, υπάρχουν τα ενοικιαζόμενα δωμάτια, υπάρχουν τα τουριστικά λεωφορεία, υπάρχουν τα ταξιδιωτικά γραφεία, υπάρχει η ακτοπλοΐα, που όλοι αυτοί οι κλάδοι έχουν πληγεί από την ιστορία της Thomas Cook. Οι άμεσες επιπτώσεις, αυτή τη στιγμή τα ανείσπρακτα της Thomas Cook, αν υπολογίσουμε - συμψηφίσουμε και τις προκαταβολές κυμαίνονται σε ένα εύρος γύρω στα 200 με 250 εκατ. για τον ελληνικό τουρισμό, όχι για τα ξενοδοχεία μόνο. Επίσης, δεν έχει ακόμη διευκρινιστεί πόσοι είναι οι πελάτες της Thomas Cook κάθε χρόνο. Ακούστηκαν νούμερα όπως 3 εκατ., έχει ακουστεί και νούμερο 1 εκατ..

Το σίγουρο που μπορώ να σας πω είναι ότι με τη δική τους αεροπορική εταιρεία που είναι τα αεροπλάνα που έλεγαν Thomas Cook επάνω, αλλά και την Condor που ήταν ο γερμανικός βραχίονας, από Βρετανία, Σκανδιναβία και Γερμανία έρχονταν στην Ελλάδα περίπου 1,2 εκατ. το χρόνο. Αν συνυπολογίσουμε σε αυτούς, διότι, η Thomas Cook διακινεί και από 11 άλλες ευρωπαϊκές χώρες κόσμο προς την Ελλάδα με τρίτες αεροπορικές εταιρείες που δεν μπορεί να προσδιοριστεί ο ακριβής αριθμός των ανθρώπων αυτών, αν όμως κάνουμε κάποιες αναγωγές που κάναμε στο Ινστιτούτο μας συγκρίνοντας με TUI το ποσοστό της Thomas Cook ως προς την κίνηση της TUI και τα λοιπά, θα μπορούσε κάποιος να πει σχετικά ασφαλώς ο πιο κόσμος που διακινείται από την Thomas Cook στην Ελλάδα από όλη την Ευρώπη ετησίως είναι γύρω στα 2 εκατ..

Επομένως, έχουμε το κομμάτι αυτών που έρχονταν με τρίτες αεροπορικές εταιρείες που αυτή τη στιγμή δεν απειλείται για του χρόνου, διότι, θα μπει στη θέση της Thomas Cook άλλοι tour operators να φέρουν αυτό τον κόσμο. Όμως, υπάρχει αυτό το περίπου 1 εκατ. που διακινείτο με αεροπλάνα της Thomas Cook και θέλω να κάνω την παρένθεση ότι η Condor διασώθηκε προσωρινά, αλλά αυτό το κενό θα πρέπει να καλυφθεί και είναι η μεγάλη πρόκληση και για τον τουρισμό, τον ιδιωτικό τομέα, αλλά και για την κυβέρνηση και το Υπουργείο, τι θα κάνουμε για να καλύψουμε αυτό το κενό. Προφανώς, το κομμάτι της διαφήμισης είναι πάρα πολύ σημαντικό. Προφανώς, από την πλευρά μας, σαν ΣΕΤΕ, θα κάνουμε τις ενέργειες που πρέπει να κάνουμε και σε συνεργασία με το Υπουργείο και τον ΕΟΤ, αλλά είναι ένα ζητούμενο, δεν είναι μόνο να έρθει αυτός ο κόσμος, το εκατομμύριο που λέμε, είναι να έρθει και με τιμές σημερινές, γιατί αντιλαμβάνεστε ότι σε κάθε διατάραξη της αγοράς ο ανταγωνισμός μπαίνει μέσα για να ωφεληθεί. Για παράδειγμα, αυτή τη στιγμή η TUI που προσπαθεί να πάρει συμβόλαια της Thomas Cook σε ελληνικά καταλύματα, αντιλαμβάνεστε ότι δεν θα το κάνει με την τιμή που ήταν συμφωνημένη με την Thomas Cook, θα επιχειρήσει να το κάνει με χαμηλότερες τιμές με ό,τι αυτό συνεπάγεται για τα έσοδα της επόμενης χρονιάς.

Αυτή λοιπόν είναι η γενική εικόνα για το τι συμβαίνει τώρα. Για πολλαπλασιαστές, που μιλήσαμε, ο ελληνικός τουρισμός έχει μέσο όρο πολλαπλασιαστή για την υπόλοιπη οικονομία από 2,1 έως 2,5. Αυτά είναι επίσημα στοιχεία του ΚΕΠΕ και του ΙΟΒΕ. Όμως, υπάρχουν περιοχές και κυρίως, αυτές που επλήγησαν περισσότερο από την ιστορία της Thomas Cook, για παράδειγμα, η Κρήτη που το 50% του Α.Ε.Π. της είναι από τον τουρισμό, το νότιο Αιγαίο που το 93% του Α.Ε.Π. του είναι από τον τουρισμό, τα Ιόνια νησιά που το 70% του Α.Ε.Π. τους είναι από τον τουρισμό. Αντιλαμβάνεστε ότι οι περιοχές αυτές δεν μιλάμε για επίπτωση στην υπόλοιπη οικονομία 2,1 με 2,5, αλλά μιλάμε για πολλαπλάσια επίπτωση. Επομένως, ένας κίνδυνος που βλέπουμε είναι το επόμενο διάστημα που θα αρχίσει να έρχεται η ώρα να πληρωθούν οι επιταγές των προμηθευτών που είχαν 60 και 90 μέρες προθεσμία είναι ενδεχόμενο να έχουμε αυτό που λέμε «σκασίματα» και να μετακυληστεί πλέον το πρόβλημα που αυτή τη στιγμή αντιμετωπίζουν οι τουριστικές επιχειρήσεις και στην υπόλοιπη αλυσίδα της οικονομίας.

Επομένως, από την πρώτη μέρα που έγινα το γεγονός ζητήσαμε συγκεκριμένα πράγματα, ήρθαμε σε επαφή και με τον Υπουργό, αλλά και με το Υπουργείο Οικονομικών από την πρώτη στιγμή. Το πρώτο μέλημα είναι η εξασφάλιση ρευστότητας για επιχειρήσεις, είμαστε τώρα προς το τέλος της περιόδου και θέλαμε όσο γίνεται να εξαντλήσουμε την τουριστική περίοδο. Να δοθεί η δυνατότητα στις επιχειρήσεις να εξαντλήσουν και τον Οκτώβριο. Τα ξενοδοχεία που έχουν άμεση σύνδεση με την Thomas Cook δεν μπορούσαν να το κάνουν, δεν είναι πάρα πολλά, θα μπορούσα να πω 100 στο σύνολο, αλλά το μέλημα ήταν να εξασφαλιστεί μια ρευστότητα που να επέτρεπε να πληρωθούν οι υποχρεώσεις, να πληρωθούν μισθοί, να εξαντλήσουμε την τουριστική περίοδο.

Όμως, Φ.Π.Α για ανείσπρακτα τιμολόγια, κατά τη δική μας άποψη, είναι μια στρέβλωση του φορολογικού μας συστήματος εν γένει. Η ιστορία με το Μαρινόπουλο το απέδειξε αυτό. Οι καπιταλιστικές οικονομίες, όπως είναι της Αγγλίας και της Αμερικής το έχουν λυμένο αυτό το ζήτημα. Πρέπει να αντιμετωπιστεί συνολικότερα και γίνεται για ανείσπρακτα τιμολόγια που είναι τελεσίδικα ανείσπρακτα και σας σημειώνω ότι η πτωχευτική διαδικασία της Thomas Cook στην Αγγλία προχωράει πάρα πολύ γρήγορα και δεν έχει σχέση με τον δικό μας πτωχευτικό κώδικα και νόμο που πρέπει να πάρει χρόνια. Ήδη είναι σε κατάσταση ρευστοποίησης η εταιρία.

Άρα, λοιπόν, εμείς επιμένουμε στο ότι πρέπει να βρεθεί φόρμουλα με το Φ.Π.Α. Υπάρχουν ήδη και αποφάσεις του ΣΤΕ που αφορούν τον Μαρινόπουλο και τις έχουμε στείλει όλες στο Υπουργείο Οικονομικών και στην ΑΑΔΕ, το σίγουρο όμως που πρέπει να γίνει και ακούστηκε στην αίθουσα, είναι αυτή η πόλη 1170/2015. Δεν μπορούμε να διανοηθούμε ό,τι στους ισολογισμούς του 2020, επιχειρήσεις οι οποίες δεν έχουν εισπράξει αυτά τα ποσά από τη Thomas Cook θα τα δηλώσουν ως έσοδα και από αυτά θα προκύψουν κέρδη βάση των οποίων θα φορολογηθούν. Είμαστε σε συνεχή συνεννόηση με την ΑΑΔΕ και με το Υπουργείο Οικονομικών. Θεωρούμε ότι είναι κάτι το οποίο θα πρέπει να διευθετηθεί.

Επειδή, όπως σας είπα η επίπτωση στην υπόλοιπη οικονομία θα φανεί τους επόμενους μήνες, είναι πάρα πολύ κρίσιμο κάτι που δεν έχει γίνει μέχρι τώρα αλλά έχει συζητηθεί, το ανέφερε και ο Υπουργός, μάλιστα αύριο έχω συνάντηση στο Υπουργείο Ανάπτυξης με τον Υφυπουργό για το συγκεκριμένο θέμα. Είναι να προκύψει μια επιστολιπτητική γραμμή από το ΕΤΕΑΜ ενδεχομένως με χαμηλό επιτόκιο και με εγγύηση όλου ή μέρους του κεφαλαίου. Δεν ξέρω ποιες είναι οι δυνατότητες γι' αυτό το λόγο πάω αύριο, διότι θα πρέπει οι επιχειρήσεις να εξασφαλίσουν μια προσωρινή χρηματοδότηση με καλύτερους όρους για να μην αρχίσουμε να έχουμε αλλεπάλληλα σκασίματα κανόνια στην υπόλοιπη οικονομία. Αυτό θεωρώ ότι είναι πάρα πολύ κρίσιμο.

Για τους εργαζόμενους από την αρχή πήραμε θέση. Το Ινστιτούτο μας υπολόγισε στοιχεία ανθρώπων που ενδεχομένως να πάνε νωρίτερα στην ανεργία. Για μας στον τουρισμό είναι αυτονόητο, ότι δεν μπορούν να υπάρξουν επιχειρήσεις χωρίς εργαζόμενους ούτε το αντίθετο, άρα λοιπόν, το τι θα γίνει με τους εργαζόμενους και ειδικά με αυτούς που θα αναγκαστούν να χάσουν ένα μήνα νωρίτερα τη δουλειά τους με ό,τι αυτό συνεπάγεται, από την αρχή αποτέλεσε πολύ βασικό μας μέλημα. Σας ευχαριστώ πολύ.

**ΖΩΗ (ΖΕΤΑ) ΜΑΚΡΗ (Προεδρεύουσα των Επιτροπών):** Το λόγο έχει ο κ. Βασιλικός.

**ΑΛΕΞΑΝΔΡΟΣ ΒΑΣΙΛΙΚΟΣ (Πρόεδρος του Δ.Σ. του Ξενοδοχειακού Επιμελητηρίου Ελλάδας (ΞΕΕ)):** Ευχαριστώ κυρία Πρόεδρε. Κύριοι βουλευτές, κύριε Υπουργέ, θέλω να ξεκινήσω δίνοντάς κάποια βασικά μεγέθη για να μην υπάρχουν στρεβλώσεις όσον αφορά αυτά τα οποία συζητάμε σήμερα. Καταρχάς, ως προς το ξενοδοχειακό δυναμικό της χώρας, πρέπει να έχετε υπόψη σας ότι το 77% των ελληνικών ξενοδοχείων είναι 1, 2 και 3 αστέρων, γιατί συνήθως η άποψη που υπάρχει είναι αντίθετη ότι τα μεγάλα ξενοδοχεία και οι μεγάλες κατηγορίες είναι η πλειοψηφία. Είναι μειοψηφία, τα πεντάστερα, αποτελούν το 6% των ελληνικών ξενοδοχείων για να έχετε συγκεκριμένα νούμερα και τα δε ξενοδοχεία 2 και 3 αστέρων είναι μεγέθους μικρότερο από 30 δωμάτια. Άρα, καταλαβαίνετε ότι η ραχοκοκαλιά της ελληνικής ξενοδοχείας, είναι η μικρή οικογενειακή επιχείρηση και δεν είναι οι μεγάλοι ξενοδοχειακοί όμιλοι.

Αυτό το οποίο θα ήθελα να ξεκινήσω ως προς το θέμα της Thomas Cook σαν τοποθέτηση, επειδή θεωρώ ότι αξίζει να είναι κάτι που πρέπει να είναι καταγεγραμμένο στα πρακτικά και επειδή δεν συνέβη έτσι σε πάρα πολλές ανταγωνιστικές χώρες, νομίζω ότι όλοι οι εμπλεκόμενοι είτε ξενοδοχοϋπάλληλοι, είτε ξενοδόχοι, είτε φορείς του τουρισμού, ΕΟΤ, το Υπουργείο, κάναμε μια τεράστια προσπάθεια ώστε να μην υπάρξουν προβλήματα τις δύσκολες εκείνες ημέρες. Σας το λέω γιατί είχα την ευκαιρία να μιλήσω με πάρα πολλούς συναδέλφους, οι οποίοι γνώριζαν ότι δεν θα πληρωθούν πλην όμως σε σχέση με ανταγωνιστές για τους οποίους διαβάσαμε πολύ άσχημα πράγματα, χαίρομαι πάρα πολύ που ακόμα και σήμερα το πρωί έβλεπα αναρτήσεις στα σόσιαλ μίντια, τα οποία αναφέρανε το πόσο θετικά επιδράσανε οι αποφάσεις που πάρθηκαν από ξενοδόχους τοπικά, έτσι ώστε να βοηθηθούν οι άνθρωποι οι οποίοι είχαν βρεθεί εδώ και οι οποίοι δεν έφταιγαν σε κάτι, διότι αυτοί είχαν πληρώσει τις διακοπές τους. Άρα, είναι κάτι το οποίο αξίζει να σημειωθεί. Σε πάρα πολύ σύντομο χρόνο προσπαθήσαμε και αναθέσαμε στο Ινστιτούτο Τουριστικών Ερευνών και Προβλέψεων και έτρεξε μια πρωτογενής έρευνα, η οποία πήγε σε 9000 ξενοδοχεία, όπου το πλήθος των ξενοδοχείων το οποίο συνεργάζεται με την Thomas Cook, είναι κοντά στα 1200 και έχουμε κάποια βασικά μεγέθη τα οποία ανακοινώσαμε και σε συνέντευξη τύπου την περασμένη εβδομάδα.

 Είμαι στη διάθεσή σας βέβαια αν θέλετε να κάνετε κάποιες ερωτήσεις για να δούμε τα μεγέθη τα βασικά. Το μόνο το οποίο θα πω πάνω σ' αυτό γιατί αντιμετωπίζουμε ένα ξενοδοχειακό τζίρο, τον διαχωρίζουμε γιατί σε αυτόν έτρεξε η πρωτογενής έρευνα και από κει και πέρα βάζουμε τα λοιπά καταλύματα και τις παράλληλες υπηρεσίες, όπου όντως φτάνουμε στα νούμερα τα οποία προαναφέρθηκαν από τον Υπουργό και από τον Πρόεδρο του ΣΕΤΕ. Δεν θέλω να σας κουράσω επαναλαμβάνοντας τα νούμερα.

Το πολύ βασικό το οποίο πρέπει να έχουμε στο μυαλό μας, είναι ότι τα νούμερα αυτά για του χρόνου έχουν διαφορετικά μεγέθη, είναι πολύ μεγαλύτερα και είναι λογικό γιατί μιλάμε για το σύνολο της σεζόν. Επίσης, να έχουμε στο μυαλό μας, ότι δεν είμαστε οι μόνοι οι οποίοι κάνουμε αυτές τις ζητήσεις. Έχουν πληγεί όλοι οι ανταγωνιστές μας, ανταγωνιστές οι οποίοι έχουν πιθανόν και διαφορετικές δυνατότητες παρέμβασης καθώς δεν βρίσκονται καταρχάς μερικοί στην Ε.Ε. προκειμένου να αντιμετωπίσουν αυτό «το στίβο» στον οποίο καλούμαστε όλοι να τρέξουμε τους επόμενους μήνες, για να αναπληρώσουμε τη ζημιά της κατάρρευσης του ταξιδιωτικού οργανισμού Thomas Cook.

 Σε τρεις κατηγορίες είναι τα μέτρα, τα οποία πρέπει να ληφθούν: Βραχυπρόθεσμα η στήριξη των εργαζομένων και των επιχειρήσεων έχει ανοίξει μια μεγάλη συζήτηση από την πρώτη μέρα -θα τα πει και ο Υπουργός φαντάζομαι- τα μεσοπρόθεσμα τα οποία αφορούν την επόμενη σεζόν, η ανάκτηση των slots των πτήσεων οι οποίες έχουν φύγει, εκεί ο χάρτης διαφοροποιείται από περιοχή σε περιοχή. Υπάρχουν προφανώς περιοχές οι οποίες έχουν πληγεί παραπάνω από άλλες. Υπάρχουν όμως και περιοχές μικρότερες σε όγκο. οι οποίες έχουν πολύ μεγαλύτερο βαθμό εξάρτησης και αυτό είναι ένα στοιχείο το οποίο θα πρέπει να μας απασχολήσει πάρα πολύ είτε σε επίπεδο επιχείρησης είτε σε επίπεδο προορισμού.

 Βέβαια, μακροπρόθεσμα, η αλλαγή του μοντέλου η οποία συζητήθηκε και η οποία είναι μια συζήτηση η οποία ούτως ή άλλως έχει ξεκινήσει σαν συζήτηση στο Υπουργείο. Είναι προφανές, ότι χρειάζεται αλλαγή μοντέλου, όπως επίσης, πρέπει να είναι προφανές σε όλους, ότι δεν θα σταματήσει να υπάρχει εξάρτηση, πάντα θα υπάρχουν ταξιδιωτικοί οργανισμοί, οι οποίοι θα μαζεύουν ταξιδιώτες και θα ομαδοποιούν τις κρατήσεις είτε αυτό είναι on line, είτε αυτό είναι off line είτε είναι μέσω διαδικτύου είτε είναι στο παραδοσιακό μοντέλο.

 Κλείνοντας, θα ήθελα, να επαναλάβω αυτό, το οποίο έχω ξαναπεί και δημοσίως πιστεύω πραγματικά ότι κανένα ελληνικό ξενοδοχείο δεν θα μείνει ανεπηρέαστο από την κατάρρευση του ταξιδιωτικού οργανισμού Thomas Cook. είτε συνεργάζεται, είτε δεν συνεργάζεται μαζί του. Είναι πάρα πολύ μεγάλο έχουμε την τύχη να το συζητάμε ουσιαστικά από την πρώτη μέρα και πραγματικά νομίζω, ότι αυτές οι συζητήσεις πρέπει να συνεχίσουν, γιατί υπάρχουν ακόμα αρκετά πράγματα που πρέπει να γίνουν, για να προστατέψουμε όπως ειπώθηκε πολύ σωστά προηγουμένως τοπικές κοινωνίες, οι οποίες έχουν πάρα πολύ μεγάλο βαθμό εξάρτησης από τον τουρισμό. Ευχαριστώ πάρα πολύ.

 **ΖΩΗ (ΖΕΤΤΑ) ΜΑΚΡΗ (Προεδρεύουσα των Επιτροπών):** Ευχαριστούμε και εμείς κύριε Πρόεδρε. Το λόγο έχει η κυρία Γκερέκου, Πρόεδρος του Ελληνικού Οργανισμού Τουρισμού (ΕΟΤ).

 **ΑΓΓΕΛΙΚΗ ΓΚΕΡΕΚΟΥ (Πρόεδρος του Δ.Σ. του Ελληνικού Οργανισμού Τουρισμού (ΕΟΤ)):** Κυρία Πρόεδρε, σας ευχαριστώ. Χαίρομαι πάρα πολύ που μετά από όλα αυτά που έχουν ειπωθεί, που νομίζω ότι έχουν αναδείξει πολύ ολοκληρωμένα όλη την εικόνα που βρισκόμαστε σήμερα και ενδεχομένως και πως φτάσαμε στο σήμερα. Δεν βλέπω, βέβαια, ανάληψη συν ευθύνης και αυτό δεν είναι τόσο θετικό, γιατί πραγματικά όλοι-μα όλοι έχουμε ευθύνη για το γεγονός, ότι το 77% υπάρχει εξάρτηση από τόσες μεγάλες εταιρείες όπως η Thomas Cook.

Εγώ θα ήθελα, να πω, ότι το 2004 από τομεάρχης Τουρισμού, κατ’ έπειτα Υφυπουργός Τουρισμού και τώρα έχω την τιμή να είμαι Πρόεδρος του ΕΟΤ και αποδέχτηκα αυτή την πρόταση την τιμητική από τον Πρωθυπουργό και από τον Υπουργό μας τον κ. Θεοχάρη. Θέλω να πω, εγώ ότι έχω δει και άλλες κρίσεις, έχουμε διαχειριστεί και άλλες κρίσεις και επίσης, πρέπει να σας διαβεβαιώσω, ότι τα πολύ άμεσα αντανακλαστικά ήταν εμφανή σε αυτή τη διαχείριση της κρίσης.

 Από την πρώτη στιγμή ακόμη και πριν ανακοινωθεί επίσημα είχαμε καλεστεί όλοι, όταν είχαμε ακόμη υποψίες κάποιες ώρες πριν, για να δούμε πώς θα αντιμετωπιστεί αυτό, που δεν είχε δημιουργηθεί βέβαια και τα προηγούμενα χρόνια ένα κέντρο πραγματικά διαχείρισης κρίσης για αυτά τα επίπεδα. Άμεσα ο Υπουργός, έδωσε εντολή για να δημιουργηθεί αυτό το Κέντρο Άμεσης Διαχείρισης της Κρίσης και ο ΕΟΤ, βεβαίως, είναι μέσα σε αυτό και ως προς τον ΕΟΤ μας έδωσαν εντολή -το αυτονόητο ίσως- όπως ειπώθηκε προηγουμένως αλλά όμως άμεσα αντανακλαστικά, να καταγγελθεί η σύμβαση συν διαφήμισης με την Thomas Cook, 1. 400 περίπου εκατομμύρια, δεν είχε δοθεί τίποτε, κανένα από αυτά τα ποσά και αμέσως την πρώτη μέρα αυτό καταγγέλθηκε και βεβαίως το ποσό που έμεινε

 **ΑΙΚΑΤΕΡΙΝΗ ΝΟΤΟΠΟΥΛΟΥ:** Γιατί δεν δόθηκαν;

**ΖΩΗ (ΖΕΤΤΑ) ΜΑΚΡΗ (Προεδρεύουσα των Επιτροπών):** Κυρία Νοτοπούλου, θα έχετε το λόγο μετά, αν κάτι δεν σας κάλυψε.

**ΑΓΓΕΛΙΚΗ ΓΚΕΡΕΚΟΥ (Πρόεδρος του Δ.Σ. του Ελληνικού Οργανισμού Τουρισμού):** Είπατε πει προηγουμένως, ότι αν είχαν αποδοθεί, είτε να κατηγορήσουμε γιατί είχαν αποδοθεί. Σας λέω, λοιπόν, ότι το 1.400 που ήταν η πρόβλεψη για την Thomas Cook, όταν ανέκυψε το πρόβλημα η άμεση καταγγελία έφερε το αποτέλεσμα ότι βεβαίως δεν επιβαρύνθηκε το Ελληνικό Δημόσιο, το Κράτους, το Υπουργείο, το Υπουργείο Οικονομικών με αυτή την επιβάρυνση της Thomas Cook. Δεν έχω πρόβλημα να σας απαντήσω, αλλά να ολοκληρώσουμε, τουλάχιστον, τις σκέψεις μας και μακάρι να έχουμε και άλλο χρόνο σε μία άλλη ευκαιρία.

Ήθελα, λοιπόν, να πω μόνο, ότι τα αντανακλαστικά ήταν άμεσα. Οι δυνατότητες δεν ήταν πολύ μεγάλες και δεν υπήρχε παρακαταθήκη μεγάλων δυνατοτήτων από τα προηγούμενα χρόνια για τη διαχείριση αυτής της κρίσης. Άρα, λοιπόν, και με την ανάλυση που έχει γίνει, πρωτίστως, από τον Υπουργό και βεβαίως μετά από τους φορείς, εμείς έχουμε μία πολύ καλή εικόνα. Καλεστήκαμε να αντιμετωπίσουμε μία πολλή μεγάλη κρίση και με πόσα καλά αντανακλαστικά. Θέλουμε και περισσότερα; Βεβαίως. Αυτή τη στιγμή, διαπραγματεύεται το Υπουργείο Τουρισμού με το Υπουργείο Οικονομικών και με τους φορείς για το καλύτερο δυνατό και για τους εργαζόμενους βεβαίως. Η βασική έννοια μας, πέρα από τους ξενοδόχους, είναι οι εργαζόμενοι. Τα μέτρα που έχουμε πάρει, τουλάχιστον για την αρχή, είναι σημαντικά. Σε ό,τι αφορά τώρα στον ΕΟΤ και στο τι δυνατότητα μπορούσε να έχει. Από τον ΕΟΤ σήμερα έχουν αφαιρεθεί πάρα πολλά στοιχεία. Αυτό, όμως, που έχει σήμερα είναι πολύ σημαντικό και πολύ δυναμικό, εφόσον λειτουργήσει ως πρέπει, και η Διοίκηση του Υπουργείου Τουρισμού αυτό ακριβώς θέλει. Εξ ου και η ανάληψη των καθηκόντων από Πρόεδρο, που δεν υπήρχε με εκτελεστικές αρμοδιότητες.

Ενίσχυση, λοιπόν, του ΕΟΤ. Τι μπορεί να κάνει ο ΕΟΤ; Και από τα χρήματα που έχουν μείνει αυτή τη στιγμή από τη μη εκτέλεση του 1.400.000, υπάρχει μία αναδιάρθρωση της προβολής μας και της πολιτικής μας. Σε αυτό το χρονικό διάστημα, όταν η κρίση έρχεται σχεδόν ένα μήνα πριν κλείσει η σεζόν, δεν μπορούν να γίνουν πολλές διορθωτικές κινήσεις.

Όμως, μπορούν να γίνουν κάποιες. Σε συνεργασία με το Γραφείο Εξωτερικού έχουμε μία στόχευση, κυρίως για τα νησιά και τις περιοχές που έχουν πληγεί περισσότερο, όπως είναι η Κρήτη, Κέρκυρα, η Ζάκυνθος και η Σκιάθος αλλά και άλλες, ώστε η προβολή μας, η καμπάνια μας να στηρίξει και για τον εναπομείναντα χρόνο, που σας λέω είναι ελάχιστος, σχεδόν έχει λήξει, αλλά κυρίως για τον επόμενο χρόνο για να έχουμε ένα πολύ καλύτερο αποτέλεσμα και πολύ λιγότερες ζημιές από αυτό που έχει προκαλέσει αυτή η κρίση.

Τι κάνουμε τώρα ως ΕΟΤ. Βεβαίως, και προωθούμε μέσα από το Γραφείο Εξωτερικού αυτές τις ελαχιστοποιήσεις των συνεπειών και με προβολή και με συνεντεύξεις και με προώθηση προϊόντων. Σε συνεργασία, βεβαίως, όλοι μαζί. Οφείλω να πω, ότι είναι μία ομάδα, που εγώ τουλάχιστον στα χρόνια της δουλειάς μου στην πολιτική, βλέπω ότι λειτουργεί τόσο αγαστά και τόσο αρμονικά, που πιστεύω ότι πολύ σύντομα, γιατί είναι πολύ λίγος χρόνος που έχουμε στη διάθεσή μας, ανεξαρτήτως πεποιθήσεων που μπορεί να έχει ο καθένας, δουλεύουμε με ένα κύριο μέλημά μας. Ο καθένας από τη θέση ευθύνης του για το καλύτερο για τον ελληνικό τουρισμό, για την καλύτερη διαχείριση των κρίσεων και την αλλαγή του μοντέλου. Αυτό που ειπώθηκε από τον Υπουργό, από τους φορείς.

Η αλλαγή του μοντέλου και σε ό,τι αφορά στον ΕΟΤ με εντολή του Υπουργού και με εισηγήσεις από την πλευρά μας, έχει να κάνει, βεβαίως, και με τις νέες τεχνολογίες, έχει να κάνει βεβαίως και με τα μετρήσιμα αποτελέσματα, που ζητάμε κατ’ εντολή και του Υπουργού από όλες τις υπηρεσίες μας, από όλα τα γραφεία μας, για να δούμε τα χρήματα του ελληνικού λαού που ακριβώς πηγαίνουν στοχευμένα από πλευράς του ΕΟΤ και τι μετρήσιμα αποτελέσματα έχουμε.

Επίσης, μετρήσεις των εκθέσεων για το πόσο παραγωγικές και αποδοτικές είναι οι εκθέσεις που, ήδη, πηγαίνουμε. Μπορούμε να παραλείψουμε κάποιες που δεν μας αποδίδουν ή που δεν είναι αυτό που θα θέλαμε; Μπορούμε να έχουμε κάποιες εκθέσεις ανοίγοντας άλλες αγορές; Πολύ σύντομα, θα έχουμε να παραδώσουμε και στον Υπουργό που μάς έχει ζητηθεί όλη αυτή τη μελέτη, για να δούμε, ακριβώς, ποιο είναι το παραγωγικό καινούργιο μοντέλο διαχείρισης των χρημάτων ως προς την προβολή.

Δεν θέλω να σας κουράσω. Ίσως, κάποια άλλη φορά, για τον ΕΟΤ και για το πώς σχεδιάζετε, κύριε Υπουργέ, και σχεδιάζουμε τη λειτουργία και την ενδυνάμωσή του να έχουμε μια καινούργια συνάντηση. Άκουσα πολύ για τη βιώσιμη τουριστική ανάπτυξη και την προβολή αυτής της βιώσιμης τουριστικής ανάπτυξης.

Είναι κάτι που το συζητάμε χρόνια. Είναι κάτι που εμείς σήμερα εδώ θέλουμε να το κάνουμε πράξη. Οφείλω να πω, ότι χαίρομαι πώς ομονοούμε όλοι, πλην ελαχίστων εξαιρέσεων, ότι ο Τουρισμός είναι το βασικό μας μεγάλο κοινωνικό, οικονομικό, αναπτυξιακό κεφάλαιο. Πριν από λίγα χρόνια, που είχα την τιμή να μιλάω για τον τουρισμό από την Βουλή των Ελλήνων, έβλεπα πάρα πολλές αντιδράσεις. Η λέξη τουρισμός, για πάρα πολλά αντιπολιτευτικά κόμματα, συμπεριλαμβανομένου και του δικού σας, τότε εκείνη την εποχή, ήταν κάτι σαν πολυτέλεια για τη χώρα, που αναρωτιόνταν γιατί να την έχει και τι σημαίνει τουρισμός και βιομηχανία τουρισμού.

Χαίρομαι, που έχει αλλάξει όλο αυτό, χαίρομαι που ομονοούμε, χαίρομαι που στηρίζετε τον ΕΟΤ σαν έναν εθνικό φορέα προβολής. Μην φοβάστε τίποτα από τη συνέργεια μας και την συνεργασία μας με τους ιδιωτικούς φορείς, είναι αρμονική συνεργασία. Ο ΕΟΤ κατ' εντολή απολύτως της διοίκησης, του πρωθυπουργού και όλων ημών, είναι ο εθνικός οργανισμός τουρισμού. Τίποτα δεν μπορεί να τον φοβίσει, εφόσον θα αναπτυχθεί και θα ενδυναμωθεί, όπως έχει αυτή τη στιγμή η στρατηγική μας.

Έμφαση προβολής στο θεματικό τουρισμό και εξειδικευμένο τουρισμό, ειδική πλατφόρμα που έχουμε εισηγηθεί στον Υπουργό ανάδειξης των μικρών νησιών. Πριν από λίγες ημέρες, ήμουν στο συνέδριο της Ιθάκης, το 11ο συνέδριο των μικρών νησιών. Αναδείχθηκε τόσος πλούτος των εξειδικευμένων τοπικών ταυτοτήτων των μικρών μας νησιών, που εμείς θέλουμε να προβάλουμε ως ένα προϊόν επιπλέον, όπου θα τηρήσουμε βεβαίως και όλες τις φιλικές εκείνες εφαρμογές για το περιβάλλον, όχι μόνο στα μικρά νησιά, αλλά γενικότερα για τη βιώσιμη ανάπτυξη.

Ο Υπουργός έχει ασχοληθεί πολύ και έχει προτείνει την ανάπτυξη υποβαθμισμένων τουριστικών περιοχών και την επιμήκυνση της τουριστικής μας περιόδου και όχι μόνον. Υπάρχουν περιοχές που δεν είναι σχεδόν καθόλου ανεπτυγμένες τουριστικά. Είναι οι νομοί της Καστοριάς, της Καρδίτσας, της Κοζάνης, η περιφέρεια ανατολικής Μακεδονίας και Θράκης. Καινούργια στοιχεία, καινούργιες πλατφόρμες, που θα τα υπηρετήσουμε βεβαίως με καινούργιο digital σχεδιασμό και όλα τα μέσα που μας παρέχονται για να δημιουργήσουμε μια καινούρια εικόνα σε ένα νέο τουριστικό οργανισμό, σε ένα νέο τουριστικό προϊόν που θέλουμε για τη χώρα μας.

Εύχομαι καλή συνέργεια. Ο τουρισμός, νομίζω ότι πρέπει να μας ενώνει, γιατί μαζί με τον πολιτισμό είναι οι φορείς ανάπτυξης μας και εσόδων της χώρας μας, αλλά και εξωστρέφειας. Άρα, ας βρούμε τα κοινά σημεία που μας ενώνουν περισσότερο, παρά να τρωγόμαστε λίγο πολύ με όχι τόσο μεγάλης σημασίας πράγματα.

**ΖΩΗ (ΖΕΤΤΑ) ΜΑΚΡΗ (Προεδρεύουσα των Επιτροπών):** Το λόγο έχει η κυρία Νοτοπούλου.

**ΑΙΚΑΤΕΡΙΝΗ ΝΟΤΟΠΟΥΛΟΥ:** Αυτό που ρωτούσα νωρίτερα είχαν ποτέ ενημερωθήκατε για την κατάσταση της «Τόμας Κουκ» ως ΕΟΤ, προκειμένου να μπορέσετε να συμβάλετε με το δικό σας τρόπο και με το δικό σας ρόλο. Επίσης, αναφερθήκατε στην επικείμενη σύμβαση και ξαναρωτώ γιατί δεν είχαν πληρωθεί τα τιμολόγια. Ήταν δική σας ενέργεια; Δεν ήταν εξ όσων γνωρίζω.

**ΑΓΓΕΛΙΚΗ ΓΚΕΡΕΚΟΥ (Πρόεδρος του ΕΟΤ):** Ξεκαθαρίστε λίγο τι εννοείτε.

**ΑΙΚΑΤΕΡΙΝΗ ΝΟΤΟΠΟΥΛΟΥ:** Επίσης, γιατί δώσατε παράταση, εφόσον θεωρείτε ότι ήταν ένα κακό πρόγραμμα, μια κακή συμφωνία; Γιατί παρατείνατε αυτή τη σύμβαση;

**ΖΩΗ (ΖΕΤΤΑ) ΜΑΚΡΗ (Προεδρεύουσα των Επιτροπών):** Το λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ:** Υπάρχει δυνατότητα να υπάρξουν χαμηλότοκα μακροχρόνια δάνεια με επιτόκιο 1% για δέκα χρόνια, ούτως ώστε να αποσβεστεί αυτό το τεράστιο κόστος, ώστε οι ξενοδόχοι να μπορέσουν να πληρώσουν όλα τα χρέη προς το προσωπικό, προς τους προμηθευτές κ.λπ.;

Δεύτερον, ως ξενοδόχος, μου έχουν αναφέρει οι tour operators που διαπραγματεύομαι μαζί τους κάθε χρόνο τα συμβόλαια, ότι στην Ελλάδα έχουμε κάνει πολλές επενδύσεις και πολλά πεντάστερα ξενοδοχεία και ανεβάζουμε τις τιμές και δεν τους αρέσει αυτό. Νομίζω, ότι πρέπει να το λάβουμε υπόψη μας – εγώ το έχω λάβει υπόψη μου - και πρέπει να δούμε περαιτέρω, πώς μπορούμε να ανταγωνιστούμε και στον τουρισμό, αλλά και στον πρωτογενή τομέα, στα αγροτικά μας προϊόντα, χώρες με χαμηλότερο κόστος, διότι αυτό νομίζω ότι είναι ένα πανευρωπαϊκό θέμα. Δεν μπορούμε οι ευρωπαίοι εδώ πέρα, οι Έλληνες, να ανταγωνιστούμε το κόστος των αγροτικών προϊόντων ή των τουριστικών προϊόντων άλλων γύρω χωρών.

Θα ήθελα να ρωτήσω, κύριε Υπουργέ, εάν μπορείτε ως πολιτεία να θεσπίσετε ένα νόμο ούτως ώστε τα ξενοδοχεία να πληρώνονται με την άφιξη του πελάτη. Παλιά αυτό γινόταν, έτσι ίσχυε. Μετά άρχισε αυτό να χαλαρώνει και τώρα έχουμε φτάσει δύο και τρεις και τέσσερις μήνες μετά, ο κάθε ξενοδόχος κάνει ό,τι θέλει, όποτε εάν υπάρχει μια δυνατότητα αυτό να θεσμοθετηθεί, ούτως ώστε και εμείς από την μεριά μας να είμαστε καλυμμένοι απέναντι στους tour operators και σε τέτοιες χασούρες που μπορεί να προκύψουν.

Ένα άλλο θέμα που θα ήθελα να αναφέρω στα γρήγορα είναι τα πνευματικά δικαιώματα, τα οποία πραγματικά μας έχουν ταλανίσει πάρα πολύ και συνέχεια ξεπετάγονται καινούργιοι και καινούργιοι.

Ένα άλλο θέμα είναι το Airbnb, που, όπως είπαν και οι συνάδελφοι προηγουμένως και όλοι σας, πρέπει νομίζω να περιοριστεί. Εμείς ως ΜέΡΑ25 λέμε 60 μέρες, 30 και 30 σε δύο διαφορετικές περιόδους, να δούμε τι γίνεται, διότι υπάρχουν και πάρα πολλά παρατράγουδα με τα ενοίκια στις περιοχές κ.λπ.

 Tέλος, εάν μπορεί να ιδρυθεί ένας οργανισμός αντίστοιχος του ΟΠΕΚΕΠΕ για τα αγροτικά προϊόντα, ένας ασφαλιστικός φορέας για τον τουρισμό. Ευχαριστώ πολύ.

**ΖΩΗ (ΖΕΤΤΑ) ΜΑΚΡΗ (Προεδρεύουσα των Επιτροπών)**: Εμείς ευχαριστούμε. Να ευχαριστήσουμε τον κ. Ρέτσο για την ουσιαστική συμβολή. Εύχομαι την άλλη φορά να είναι πιο ευχάριστη η συνάντηση και για καλύτερο λόγο.

Το λόγο έχει η κυρία Γκερέκου.

**ΑΓΓΕΛΙΚΗ ΓΚΕΡΕΚΟΥ (Πρόεδρος του Δ.Σ. του Ελληνικού Οργανισμού Τουρισμού – ΕΟΤ)**: Αν και δεν βλέπω πραγματικά το λόγο γιατί θα ολοκληρώσει ο Υπουργός, αλλά επειδή με ρωτήσατε πότε ενημερώθηκε ο ΕΟΤ, μόνο αυτό να πω: Την ίδια ακριβώς στιγμή, όταν ενημερώθηκε το Υπουργείο για όλη αυτή την κρίση που υπήρχε. Τελειώνοντας θέλω να πω ότι ενημερωθήκαμε ακριβώς τότε που ενέκυψε η κρίση και αμέσως μα αμέσως έγινε η καταγγελία. Πριν αυτή την υπογραφή που λέτε, για την οποία μιλάτε, για την προέκταση, ήταν προ της κρίσης, ήταν συμφωνημένα της προηγούμενης κυβέρνησης. Αντιλαμβάνεστε λοιπόν. Διότι δεν υπήρχε η κρίση, δεν είχε σκάσει ακόμη το πρόβλημα.

 **ΖΩΗ (ΖΕΤΤΑ) ΜΑΚΡΗ (Προεδρεύουσα των Επιτροπών)**: Σας ευχαριστούμε θερμά, κυρία Πρόεδρε. Το λόγο έχει ο Υπουργός κ. Θεοχάρης.

 **ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού)**: Είναι κρίμα γιατί είναι εν γένει μια καλή συζήτηση, προσπαθούμε όλοι μας να απαντήσουμε σε μια σειρά από ζητήματα, να κοιτάξουμε μπροστά, να δούμε πώς θα φύγουμε από τα προβλήματα και πώς θα μπορέσουμε, όμως, φυσικά, να τα αντιμετωπίσουμε και, κυρίως, πώς θα μάθουμε από τα λάθη του παρελθόντος και λυπάμαι κυρία Νοτοπούλου που έτσι χάνεται μια ευκαιρία να γίνει πιο γόνιμη η κριτική. Χαίρομαι πολύ που κρατήσατε σημειώσεις, δεν χαίρομαι που διαβάσατε προκατασκευασμένη ομιλία, άρα αυτές οι σημειώσεις πήγαν χαμένες, διότι πολλές απαντήσεις ήδη σας είχα δώσει. Θα διατρέξω πάλι λίγο, ελπίζοντας αυτή τη φορά να θελήσετε, γιατί δεν πιστεύω ότι δεν καταλαβαίνετε ότι απαντάω, να δεχτείτε τις απαντήσεις και να μείνετε σε μια πολιτική κριτική, διότι δεν είναι πολιτική κριτική ότι «δεν απαντάτε και υπεκφεύγετε», τη στιγμή που με την ίδια ομιλία μου σας έχω δώσει μια σειρά από απαντήσεις.

Πολύ γρήγορα, λοιπόν, γιατί στο τέλος θέλω να κλείσουμε αυτή τη συζήτηση με θετικό τόνο, θέλω να φύγουμε όλοι μας μπροστά, έγιναν πολύ ενδιαφέρουσες, πολύ σημαντικές τοποθετήσεις σήμερα και χαίρομαι που κάποιες από αυτές ανέτρεξαν και στις προγραμματικές δηλώσεις. Αυτές οι προγραμματικές δηλώσεις που για κάποιους ήταν ένα καμπανάκι, για άλλους δεν ξέρω πώς τις πήραν, μετά την Thomas Cook θεωρώ ότι όλοι μας πρέπει να ενώσουμε τα χέρια και να φύγουμε μπροστά. Αμέσως, από την πρώτη στιγμή έγινε κέντρο διαχείρισης κρίσεων. Τι έκανε; Δεν έκανε τίποτα! Μα είναι δυνατόν; Δόθηκε αμέσως εντολή καταγραφής όλων των προβλημάτων, δόθηκαν εντολές να επεμβαίνουν οι περιφερειακές υπηρεσίες τουρισμού οπότε υπήρχε πρόβλημα μεταξύ ξενοδόχου...

**ΚΑΤΕΡΙΝΑ ΝΟΤΟΠΟΥΛΟΥ** (εκτός μικροφώνου): Πότε;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού)**: Την ίδια μέρα, 23 Σεπτεμβρίου.

 **ΖΩΗ (ΖΕΤΤΑ) ΜΑΚΡΗ (Προεδρεύουσα των Επιτροπών)**: Σας παρακαλώ κυρία Νοτοπούλου.

 **ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού)**: Μια στιγμή, λέμε τι κάναμε, ποιες είναι οι ενέργειες που κάναμε την ημέρα που έγινε το ζήτημα. Δόθηκαν οι εντολές αυτές.

Ενημερωθήκαμε, μιλήσαμε με όλους τους Πρέσβεις, ψάξαμε να βρούμε τις ασφαλιστικές εταιρείες, προσπαθήσαμε να βρούμε ανθρώπους να συνεννοηθούμε εκεί. Σε κάποιες περιπτώσεις βρήκαμε, σε κάποιες δεν βρήκαμε. Πήραμε τα στοιχεία και με την βοήθεια των Πρεσβειών, ώστε να ενημερώσουμε το ΚΣΕ και το ΣΕΤΕ, που ήταν τρεις φορές στην συνεδρίαση τη πρώτη μέρα και από μία φορά τις επόμενες, για να μπορέσουμε να συντονίσουμε αυτές τις ενέργειες. Δεν γίνονται τα πράγματα τυχαία, δεν διαφυλάσσεται το ελληνικό τουριστικό προϊόν, η φήμη της χώρας τυχαία. Μάλιστα, ακριβώς επειδή αυτή η Επιτροπή, είναι σημαντικό να υπάρχει και να μείνει και για μετά, την ίδια μέρα βγήκε και απόφαση συγκρότησής της, με όλη την πολιτική ηγεσία, με τους υπηρεσιακούς παράγοντες που εποπτεύουν τις υπηρεσίες τουρισμού και με τους ανθρώπους του ΕΟΤ και φυσικά με τις δύο Γενικές Διευθύντριες, την καταθέτω και αυτή την απόφαση, αν και είναι δημόσια, είναι στην Διαύγεια.

Αμέσως ενεργοποιήθηκε και η Επιτροπή για το ζήτημα αυτό, η Διυπουργική στην οποία κάναμε τις τρεις συνεδριάσεις. Πρώτα, για να στηρίξουμε τους φιλοξενούμενους μην μπερδεύουμε το τέλος διαμονής πληρώνεται από τους πελάτες, αυτούς θέλαμε να στηρίξουμε την πρώτη μέρα, γιατί αυτοί δοκιμάζονταν. Δόθηκε η εντολή για την καταγραφή, από το μεσημέρι της ίδιας μέρας που δόθηκε η εντολή στο ΚΣΕ να καταγραφεί το πρόβλημα. Διαμόρφωσε το ΚΣΕ σε συνεννόηση και με εμάς το ερωτηματολόγιο που στείλαμε σε όλες τις επιχειρήσεις, για να μπορέσουμε να έχουμε τα στοιχεία μετά.

Στη δεύτερη συνεδρίαση, ενημερώσαμε το τι κάνουν οι άλλες χώρες και πήραμε τα πρώτα στοιχεία της καταγραφής, μπήκαν στο τραπέζι όλες οι προτάσεις. Ήταν και κάποιες πιο προωθημένες, μακάρι να υπήρχε δυνατότητα να μην πληρώσουν μια πολύ απλοποιημένη διαδικασία, το ΦΠΑ, μια πρόταση που την άκουσα και εδώ. Αυτή όμως είναι μια ευρύτερη πρόταση, μια πολύ πιο δύσκολη πρόταση, η οποία έχει ευρύτερες συνέπειες και ξεφεύγει από τα στενά πλαίσια του τουριστικού προϊόντος, διότι θα υπάρχουν δυνατότητες ακόμα και δικαστικές σε άλλες περιπτώσεις να ζητήσουν για λόγους ισονομίας άλλες επιχειρήσεις για διαφορετικά τους προβλήματα να επεκταθεί. Αυτό έχει μεγάλους δημοσιονομικούς κινδύνους και φυσικά αρμόδιο για όλα αυτά τα ζητήματα είναι το Υπουργείο Οικονομικών.

Εμείς φυσικά, μεταφέραμε τα ζητήματα όπως τα βλέπαμε και τα καταλαβαίναμε, από την τουριστική οικονομία, τους ανθρώπους και τους παράγοντες του τουρισμού. Φυσικά τους είδαμε όλους, τα μέτρα της παρασκευής ήταν σφαιρικά, άκουσα να μιλάτε για τους εργαζομένους. Δόθηκε αμέσως η εντολή, στον ΟΑΕΔ και ενεργοποίησε πρόγραμμα, που πέρασε από το Διοικητικό Συμβούλιο, 1 Οκτωβρίου, ξαναλέω για να το ακούσουμε ξανά, πέρασε από το Διοικητικό Συμβούλιο 1 Οκτωβρίου, το πρόγραμμα είναι ενεργό, για να στηρίξει τους εργαζόμενους, για να μην απολυθούν. Αλλά και αν απολυθούν, με την διάταξη που ετοιμάζει, όπως είπα, και θα φέρει το Υπουργείο Εργασίας στο πρώτο επόμενο νομοσχέδιο, θα μπορέσουν οι άνθρωποι, που απολύθηκαν νωρίτερα να πάρουν επίδομα ανεργίας, επειδή ενδεχομένως να μην έχουν κάποια ένσημα γιατί απολύθηκαν νωρίτερα. Θα τα είχαν τα ένσημα, αν οι επιχειρήσεις, τους κρατούσαν τον ένα μήνα στον οποίο δημιουργήθηκε το πρόβλημα, μέχρι το κλείσιμο της τουριστικής περιόδου. Αλλά και να πάρουν το επίδομα ανεργίας, ένα μήνα παραπάνω από ότι θα το έπαιρναν, ώστε να αναπληρωθεί αυτός ο μήνας έστω με το ύψος του ποσού του επιδόματος ανεργίας. Αυτό κοστολογήθηκε, από τον ΟΑΕΔ τάχιστα, μας έστειλε τα στοιχεία, είδαμε ότι δεν έχει επιπτώσεις στον προϋπολογισμό και έτσι μπορέσαμε να προχωρήσουμε.

Κλείνω σε αυτά τα θέματα, είναι άχαρο, δεν κάνω αντιπολίτευση στον ΣΥΡΙΖΑ, ακούω αυτή την κριτική. Απαντάω στην θρασύτητα με την οποία κάνετε κριτική, τη στιγμή που εσείς έχετε κάνει δέκα φορές χειρότερα.

**ΑΙΚΑΤΕΡΙΝΗ ΝΟΤΟΠΟΥΛΟΥ:** Από πού προκύπτει αυτό;

**ΖΩΗ (ΖΕΤΤΑ) ΜΑΚΡΗ (Προεδρεύουσα των Επιτροπών):** Σας παρακαλώ κυρία Νοτοπούλου, τελευταία φορά, σας παρακαλώ πολύ, είναι μια εξαιρετική συνεδρίαση μην την διαταράσσετε. Σας παρακαλώ θερμά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού):** Θα ακούσετε. Μιλάτε για αύξηση της εποχικότητας, έχετε κυβερνήσει. Δεν έχετε στρατηγικά σχέδια, δεν έχετε κανένα, 4 – 4,5 χρόνια, τι σας εμπόδιζε να φτιάξετε ένα στρατηγικό σχέδιο; Το στρατηγικό σχέδιο, είναι να συναντάει η κυρία Κουντουρά, κάθε τρεις μήνες την Thomas Cook και επειδή τους συνάντησα εγώ μία φορά, αυτή είναι η κριτική σας; Ας σοβαρευτούμε. Μιλάτε ότι εγώ παραπλάνησα, όταν στην τελευταία συνάντηση Μάρτιος του 2019, διαβάσατε το δικό μου που ήταν ουδέτερα. Ήρθε η Thomas Cook και μας τα παρουσίασε όλα ρόδινα, ένα τέλειο πλάνο. Μπαίνουν λεφτά, έχουμε αίτημα, 900 εκατ. από εδώ και από εκεί.

 Όποιος όμως διαβάζει ειδήσεις, καταλαβαίνει και κρατάει επιφυλακτική στάση και βλέπει. Αυτή η επιφυλακτική στάση είναι εδώ.

 Μίλησα για την εταιρεία και μίλησα, ότι η κατάστασή της μας παρουσιάζει ένα πλάνο. Ξέρετε τι έλεγε η κυρία Κουντουρά; Σας διαβάζω τις δικές της δηλώσεις. «Ο Thomas Cook», Μάρτιος, Μάρτιος του ΄19, «είναι ηγετικός tour operator στην Ελλάδα τα τελευταία χρόνια και με χαρά μπορώ να συζητήσω τα σχέδια του Peter, για τις συνεχείς επενδύσεις στην αναπτυσσόμενη τουριστική βιομηχανία. Είμαι επικεντρωμένη στην περαιτέρω επέκταση της τουριστικής περιόδου και προσβλέπω στη συνεργασία με τον Thomas Cook, με τον οποίο έχουμε δημιουργήσει μία ισχυρή εταιρική σχέση».

 Η ελληνική κυβέρνηση έφτιαξε ισχυρή εταιρική σχέση. Και αυτή η εταιρική σχέση, έσκασε πάνω στον ελληνικό τουρισμό και τολμάτε και μιλάτε.

 «Για να μπορέσουμε να συμβεί αυτό, είναι υπέροχο να δούμε πώς ο Thomas Cook ανοίγει ακόμα περισσότερα ξενοδοχεία στην Ελλάδα». Αυτά που τώρα τρέχουμε να δούμε τι θα κάνουμε και πώς θα τα στηρίξουμε, «καθώς φέρνει το Brand του, όπως το Cook΄s Club, και το Casa Cook, σε περισσότερους ελληνικούς προορισμούς».

 Μάρτιος! Αν είναι δυνατόν!

 Ελάτε να δούμε μπροστά. Ελάτε να πάρουμε μέτρα. Μέσα σε τέσσερις ημέρες, κάτσαμε, κοιτάξαμε να βρούμε λύση στα προβλήματα και πήραμε τα πρώτα μέτρα. Και εδώ θα είμαστε, να παρακολουθήσουμε το πρόβλημα. Και θα είμαστε δίπλα στους φορείς του ελληνικού τουρισμού.

Ελάτε όμως συγχρόνως, να μιλήσουμε για το μοντέλο. Το μοντέλο αυτό δεν λειτουργεί. Θα κλείσω με αυτό το μοντέλο.

 Ας πούμε, όμως, δύο λόγια και στην κυρία Γκαρά κυρίως, που έθεσε το θέμα της Σαμοθράκης. Θα πω δύο λόγια για τη Σαμοθράκη, γιατί η παραπληροφόρηση έχει και ένα όριο.

 Από την πρώτη στιγμή ο ΕΟΤ, παρακολουθούσε όλες τις αγορές της Σαμοθράκης. Ρουμανία, Βουλγαρία, Τουρκία βασικά και φυσικά Ελλάδα. Δεν είχαμε αρνητικά δημοσιεύματα. Όσο και να φωνάζετε στον ΣΥΡΙΖΑ για την καταστροφή – δεν ξέρω μήπως, ας πούμε, θα ήσασταν ευχαριστημένοι να δίνουμε εμείς τα δημοσιεύματα στο εξωτερικό για να δυσφημίζεται η χώρα μας - όσο και να φωνάζετε, μόνο στη Ρουμανία είχαμε αποτελέσματα. Μόνο στη Ρουμανία είχαμε αρνητικά αποτελέσματα και δυσφήμιση του νησιού.

 Στη Ρουμανία που είχαμε τα αρνητικά αποτελέσματα, φέραμε συνεργεία μέσα σε δύο εβδομάδες και έφτιαξαν εκπομπές για τη Σαμοθράκη, οι οποίες θα παιχτούν το Μάρτιο. Το γραφείο του ΕΟΤ, ήμασταν σε καθημερινή επικοινωνία και με την κυρία Γκερέκου και με τον κύριο Φραγκάκη και με τους ανθρώπους της Ρουμανίας, κατάφερε να παίξουν οι εκπομπές που είχαν παίξει φέτος, αρχή της σεζόν, για τη Σαμοθράκη, να ξαναπαίξουν ως επανάληψη.

 Καταφέραμε με την επιστολή της Υπουργού Εξωτερικών, η οποία με ευχαριστούσε για τη βοήθεια που έδωσα εγώ προσωπικά, ως Υπουργός Τουρισμού της χώρας μας, στους δοκιμαζόμενους τουρίστες που φιλοξενήθηκαν στη Σαμοθράκη, αυτό ήταν το χαρτί μας, για να κάνουμε στον ρουμανικό Τύπο την επίθεση αμέσως μετά, για να μπορέσουμε να μειώσουμε τα αποτελέσματα.

 Είναι όλα τέλεια; Όχι δεν είναι. Την Δευτέρα θα είμαι εκεί. Αναφέρθηκε ήδη. Με χαρά να σας δω όλους σας.

 Πριν από πέντε μέρες πάλι ο Δήμαρχος της Σαμοθράκης ήταν στο γραφείο μου. Είμαστε συνέχεια δίπλα τους. Μιλήστε μαζί τους. Μιλήστε και ρωτήστε τους, αν ο Θεοχάρης στάθηκε στο νησί ή όχι. Εγώ, έκανα φίλους στη Σαμοθράκη. Δεν έχω ξαναπάει. Δεν ήξερα κανέναν. Τώρα τους γνώρισα με την κρίση. Έχω φίλους εκεί. Έχω φίλους, γιατί έχω σταθεί στη Σαμοθράκη. Και η ιαματική πηγή που αναγνωρίστηκε, δεν έγινε τυχαία.

 **ΑΝΑΣΤΑΣΙΑ** **ΓΚΑΡΑ:** Ως ζημιά ήταν ανεπανόρθωτη….

**ΖΩΗ (ΖΕΤΑ) ΜΑΚΡΗ (Προεδρεύουσα των Επιτροπών):** Σας παρακαλώ. Σας παρακαλώ! Κύριε Υπουργέ, μην απαντάτε. Συνεχίστε τώρα την τοποθέτησή σας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού):** Ποια είναι η δική σας γνώμη; Τώρα, μην πούμε για τις ιαματικές. Είχαν γίνει τρία βήματα, αλλά έμειναν μισά. Έγιναν κάποια βήματα για τις ιαματικές. Εγώ, δεν μηδενίζω, δεν έρχομαι εδώ να κάνω μικροκομματική κριτική, όπως εσείς. Εγώ, θα μείνω πιστός. Ο τουρισμός είναι εθνική υπόθεση. Και το camping. Θα τα πούμε αυτά τη Δευτέρα. Και οι ιαματικές πηγές, και πολιτιστικά δρώμενα, και πώς θα ανοίξει το Xenia ως μουσείο, διότι πια ανήκει στο Υπουργείο Πολιτισμού, και πώς θα αξιοποιηθεί, όλα θα τα βάλουμε κάτω.

Η ελληνική πολιτεία δε θα ξεχάσει τη Σαμοθράκη, όπως δε θα ξεχάσει αυτούς που επλήγησαν από την THOMAS COOK. Ο ΕΟΤ, ήδη, κατευθείαν, έκανε αλλαγή των κονδυλίων που πήγαιναν στη διαφήμιση και μέχρι την αλλαγή των κονδυλίων στηρίζουμε κατά προτεραιότητα τις περιοχές που επλήγησαν από την THOMAS COOK, Ρόδο, Κω, Σκιάθο, Ζάκυνθο, Κέρκυρα και Κρήτη.

Φυσικά, με αυτές τις ενέργειές μας προσπαθήσαμε να μειώσουμε λίγο από τη χασούρα που ήρθε και ήδη ξεκινάμε από τον Ιανουάριο τη διαφημιστική καμπάνια, ώστε να ανακτήσουμε το χαμένο έδαφος.

Ξαναλέω, έχω δει τέσσερις αεροπορικές εταιρείες για να κλείσουμε την τρύπα των θέσεων. Ο λόγος που δεν πληρώθηκαν τα τιμολόγια, όπως σας είπα και στην πρωτολογία μου, είναι διότι από την ανικανότητα της κυβέρνησής σας η διαφημιστική δαπάνη ξεκίνησε Ιούνιο.

Η διαφήμιση ξεκίνησε Ιούνιο και έτρεχα χωρίς Δ.Σ. πως θα ενεργοποιηθεί το δεύτερο στάδιο από την 1η Σεπτεμβρίου, να κρατάμε ανοιχτό το Εθνικό Τυπογραφείο για να μπει το Δ.Σ. να αποφασίσει στις 29 Αυγούστου ότι από την 1η Σεπτεμβρίου ξεκινά το δεύτερο στάδιο της δαπάνης. Αφήσατε μια σειρά από προβλήματα …

**ΑΙΚΑΤΕΡΙΝΗ ΝΟΤΟΠΟΥΛΟΥ:** Είχαμε εκλογές.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού):** Δεν είχατε εκλογές, ήταν λίγες μέρες πριν τις εκλογές.

Εξάλλου, «η THOMAS COOK …», μας λέει εδώ το δημοσίευμα του Olympia.gr, «… αποθεώνει την Έλενα Κουντουρά». Αυτό είναι.

Καιρός να αλλάξουμε το μοντέλο μας, καιρός να τα ξαναδούμε όλα από την αρχή. Δεν αλλάζουν όλα από τη μια μέρα στην άλλη. Ήδη έχουν σταλεί επιστολές και στο ΞΕΕ και στο ΣΕΤΕ, για να ξεκινήσει η συνεργατική διαβουλευτική ανοιχτή διαδικασία δημιουργίας ενός στρατηγικού σχεδίου.

Μέσα στο 2020 θα έχουμε στρατηγικό σχέδιο δεκαετίας, από το 2021 έως το 2030. Αυτό χρειάζεται ο ελληνικός τουρισμός, στροφή στη βιωσιμότητα. Βιωσιμότητα σημαίνει οικονομική, κοινωνική και περιβαλλοντική βιωσιμότητα.

Η Κυβέρνηση της Ν.Δ. είναι υπέρ των επενδύσεων. Στο τουριστικό προϊόν αυτές οι επενδύσεις θα έχουν στρατηγικό χαρακτήρα.

Θα αφήσουμε τις τοπικές κοινωνίες να παίρνουν αποφάσεις που τους αναλογούν για την κατεύθυνση και το Υπουργείο Τουρισμού σε συνεργασία με τις περιφέρειες, γι' αυτό φτιάχνουμε το περιφερειακό συμβούλιο τουρισμού, που θα συνεδριάσει πολύ σύντομα, όταν ενημερώσουμε όλες τις περιφέρειες, θα μπορέσουμε επιτέλους να έχουμε συνεργασία.

Ανοίχτηκαν και μια σειρά από άλλα θέματα τα οποία δεν έχουμε το χρόνο, φυσικά, να απαντήσουμε. Το γραφείο μου είναι ανοιχτό γιατί ετέθησαν ζητήματα γενικότερης φύσης που είναι πάρα πολύ δύσκολα αυτή τη στιγμή, στο τέλος της διαδικασίας, να τα ανοίξουμε.

Για αυτά τα θέματα χρειαζόμαστε, κυρία Πρόεδρε, μια ολόκληρη συνεδρίαση και εγώ δεσμεύομαι ότι το Υπουργείο Τουρισμού θα σέβεται όλες τις κοινοβουλευτικές διαδικασίες.

Ευχαριστώ.

**ΖΩΗ (ΖΕΤΤΑ) ΜΑΚΡΗ) (Προεδρεύουσα των Επιτροπών):** Το διαπιστώσαμε και σας ευχαριστούμε.

Εν αναμονή των πρωτοβουλιών που εξαγγείλατε, σας ευχαριστούμε πολύ. Ευχαριστούμε και τους συναδέλφους και ιδιαίτερα αυτούς που σεβάστηκαν τη διαδικασία καθώς και τους καλεσμένους για το γόνιμο διάλογο.

Στο σημείο αυτό, η Προεδρεύουσα των Επιτροπών προχώρησε στη γ΄ εκφώνηση των καταλόγων των μελών των Επιτροπών.

Παρόντες από τη Διαρκή Επιτροπή Παραγωγής και Εμπορίου ήταν οι Βουλευτές κ.κ.: Βλάχος Γεώργιος, Ακτύπης Διονύσης, Καρασμάνης Γεώργιος, Γκίκας Στέφανος, Λεονταρίδης Θεόφιλος, Οικονόμου Βασίλειος, Παπαδόπουλος Μιχαήλ, Ράπτη Ελένη, Καππάτος Παναγής, Ζαχαριάδης Κωνσταντίνος, Νοτοπούλου Αικατερίνη (Κατερίνα), Φάμελλος Σωκράτης, Φραγγίδης Γεώργιος, Πανάς Απόστολος, Συντυχάκης Εμμανουήλ, Κατσώτης Χρήστος, Αρσένης Κρίτων-Ηλίας και Λογιάδης Γεώργιος.

Παρόντες από την Υποεπιτροπή Νησιωτικών και Ορεινών Περιοχών της Ειδικής Μόνιμης Επιτροπής Περιφερειών ήταν οι Βουλευτές κ.κ.: Γιόγιακας Βασίλειος, Κελέτσης Σταύρος, Μακρή Ζωή (Ζέττα), Στύλιος Γεώργιος, Φόρτωμας Φίλιππος, Γκαρά Αναστασία, Πούλου Παναγιού (Γιώτα), Συρμαλένιος Νικόλαος και Μπούμπας Κωνσταντίνος.

Τέλος και περί ώρα 13.55΄, λύθηκε η συνεδρίαση.

**Η ΠΡΟΕΔΡΕΥΟΥΣΑ ΤΩΝ ΕΠΙΤΡΟΠΩΝ**

**ΖΩΗ (ΖΕΤΤΑ) ΜΑΚΡΗ**